ހިތަކުން ނުފިލާނެ 19 – Esfiya\nހިތަކުން ނުފިލާނެ 19\nކާރު ތެރޭގައި ފާޒިންއަށް ބަލަހައްޓައިގެން ހިނިތުންވެފައި އިން މައިޝާ ފެނިފައި ފާޒިންގެ ހިއްސުތައް ގަނޑުވި ކަހަލައެވެ. އިރުކޮޅެއް ވަންދެން ފާޒިންއަށް މައިޝާއާއި ދިމާލަށް ބަލަހައްޓައިގެން ހުރެވުނެވެ. ނަމަވެސް މީހާ ހަމައަކަށް އަޅުވާލަމުން މައިޝާއާއި ދިމާލަށް އަތް ދިއްކޮއްލިއިރު އެލޮލުގައި ވަނީ އެހެންކަހަލަ ވިދުވަރެކެވެ. މުނީރާމެންގެ އެހީގައި މައިޝާއަށް ކާރުން ފޭބުނު އިރު އެތަނުގައި ތިބި އެންމެންގެ ލޯވެސް އަމާޒުވެފައިވަނީ މައިޝާއަށެވެ. ހުދުކުލައާއި ރަތްކުލައިގެ ހެދުމުގައި ހުރިއިރު މައިޝާ ހީވަނީ މަތިން ފައިބައިގެން އައިސްހުރި ޕަރީއެއްހެނެވެ. އެތަނުގައި ތިބި އެންމެންގެ ފަރާތުންވެސް ތައުރީފުގެ ބަސްތައް އޮހޮރެމުން ދިޔައެވެ. މުޅި ދަރުބާރުގެވެސް ވަނީ ހުދާއި ރަތުން ޒީނަތްތެރި ކޮއްފައެވެ. ކުލަކުލައިގެ ބޮކިތަކުން މުޅި ދަރުބާރުގެ ދިއްލާލާފައި އޮތްއިރު އިތުރު ފުރިހަމަކަމެއް ގެނެސް ދެނީ ބަހައްޓާފައި ހުރި ބޮޑެތި މާބޮނޑިތަކުންނެވެ. މިސްރާމެންގެ އިތުރުން މައިޝާއަށްވެސް ހުރެވުނީ އާޝޯހުވެފައެވެ. އޭނަގެ ކައިވެނި މިހާ ކުލަގަދަކޮއް ފާހަގަ ކުރެވިގެން ހިނގައިދާނެކަމަށް ހީވެސް ނުކުރެއެވެ. މައިޝާއަށް ހަމަހޭވެރިކަމެއް ވުމުން ބަލައިލެވުނީ ކައިރީގައި މައިޝާއަށް ބަލަހައްޓައިގެން ހިނިތުންވެފައި ހުރި ފާޒިންއަށެވެ. ފާޒިންއާއި ހަތަރުކަޅި ހަމަވެގެން ދިޔަވަގުތު މައިޝާގެ ލޯ ފެންކަޅިވެގެން ދިޔައީ އުފަލުންނެވެ.\n” ނުރޯތި… އެހެން ނޫނީ މޭކަޕް ހަޑިވާނެ..! ” މައިޝާ ފެންކަޅިވި މަންޒަރު ފެނިފައި މައިޝާއާއި ކައިރިވެލަމުން ފާޒިން އެހެން ބުނެލީ ހަމައެކަނި މައިޝާއަށް އަޑުއިވޭވަރަށެވެ. މައިޝާ ގަދަކަމުން ކަހަލަ ގޮތަކަށް ލޮލަށް ޖަމާވި ކަރުނަތައް ހިންދާލިއެވެ.\nއެންމެންވެސް އިންތިޒާރު ކުރަމުން ދިޔައީ ގާޒީ އަންނާނެ އިރަކަށެވެ. މައިޝާވެސް މޭޒުކައިރީގައި އިށީންދެލައިގެން އިންއިރު ފާޒިން ހުރީ ފާޒިލްކައިރީ ކޮޅަށެވެ. ފާޒިން ކިތަންމެ ހަމަ ޖެހިލައިގެން ހުރިނަމަވެސް މީހާ ހުރީ ހިސާބަކަށް ފިނިވެފައެވެ. އެކަހަލަ އެއްޗެއް އިހްސާސްވެގެން ފަޒީލްވެސް ދެފަހަރަކަށް ފާޒިންއާއި ދިމާކޮއްލުމުގެ ގޮތުން އެއްޗެކޭ ބުނެލިއެވެ. މާގިނައިރު ނުވަނީސް ގާޒީ އައިސް ވަނެވެ. ގާޒީ ވަނުމާއެކު ކައިވެނީގެ ކަންތައްތައް ކުރިއަށްދާނެ ފެށިއެވެ.\n” އަނބި ގަބޫލް ކޮއްފިން… ” ފާޒިން އެހެން ބުނެލިއަޑަށް އެހުރިހާ އިރު އިސްޖަހާލައިގެން އިނދެފައި ފާޒިންގެ މޫނަށް މައިޝާ ބަލާލީ ހިތަށް ލިބުނު އުފަލަކުންނެވެ. އެހުރިހާ ދުވަހު ދެކެމުން އައި ހުވަފެން ހަގީގަތަކަށް ވީއެވެ. ކައިވެނި ކޮއްނިމިގެން ގޮސް މެހެމާނުނާއި ސަލާމްކުރަން ހާއްސަ ކުރެވިފައިވާ ތަނުގައި މަޑުކޮއްލިއިރު މެހުމާނުންތައް އަންނަން ފަށައިފިއެވެ. އެކަނިވެނި ހަފްލާއަށް ނަންމައްޝޫރު އެތައްބަޔަކު އައެވެ.\nމުނީރާމެން ކައިރީގައި މަޑުކޮއްލައިގެން އިން މިސްރާގެ ލޮލުގައި ތޮލާލް އަޅައިގަތީ ފާޒިން ކައިރީގައި ފޮޓޯއަކަށް ހުއްޓިގެން ހުއްޓައެވެ. ތޮލާލް ފެނި ހިނިތުންވެވުނު ނަމަވެސް ދެވަނަ ސިކުންތުގައ ހިނިތުންވުން ފިލައިގެން ދިޔައީ ތޮލާލްގެ އަތުގައި އަންހެން ކުއްޖަކު ހިފާލުމުންނެވެ. ތޮލާލްވެސް ސާލީ އުނަގަނޑުގައި އަތްއަޅުވާލައިގެން ހުރެ ދިޔައީ ފަރީޝާމެން ކައިރިއަށެވެ. މުނީރާ ކައިރީގައި ބުނެލާފައި މިސްރާ ވޮޝް ރޫމަށް ދިޔައީ ކެއްނުވެގެންނެވެ. ވޮޝް ރޫމަށް ވަދެވުމާއެކު މިސްރާގެ ލޮލުން ކަރުނަ އޮހެން ފެށީ ހިތަށް ކޮއްފައިވާ އަސަރެއްގެ ސަބަބުންނެވެ. އެހުރިހާ ދުވަސް ވަންދެން ތޮލާލްގެ ހަބަރެއް ނުވެހުރިއިރުވެސް މިސްރާ ހުރީ ތޮލާލްގެ އިންތިޒާރުގައެވެ. ވަރަށް ގިނައިރު ވަންދެން ރޯން އިނދެފައި އެންމެ ފަހުން މޫނުދޮވެލައިގެން ނިކުތީ މިޝާ ހޯދަން އައިމައެވެ. ރުއިމުގެ ސަބަބުން މިސްރާގެ ދެލޯވަނީ ދުޅަވެ ރަތްވެފައެވެ. މިޝާގެ ފަރާތުން ސުވާލްތަށް ކުރިމަތިވި ނަމަވެސް ފަހުން ކިޔާދޭނެކަމަށް ބުނެ މޫނުރީތިކޮއްލައިގެން ދިޔައީއެވެ.\nހަފްލާއަށް އައި މެހުމާނުންތައް ދިއުމުން އޮތީ އާއިލާގެ މީހުން ފޮޓޯނެގުމެވެ. ފޮޓޯނަގާ ނިމުނުއިރު އެކެއް ޖަހާ ބޮޑުވެއްޖެއެވެ. އޭރު ތިބީ ހަމައެކަނި އެދެއާއިލާ މީހުން އިތުރުން ސިރާޖާއި އަދި އޮފީހުގެ ދެތިންމީހެކެވެ. ތިންކާރުގައި އެންމެން ދިޔައީ ފާޒިންމެންގެއަށެވެ. ފާޒިންމެންގޭގެ ދޮރުމަތީގައި މަޑުކޮއްލުމުން ފާޒިން އައިސް މައިޝާ އިންފަރާތުގެ ދޮރުހުޅުވާދިނެވެ. ކާރުން ފައިބައިފައި ގެއަށް ވަންނަން އެޅި ފުރަތަމަ ފިޅަވަޅާއެކު މައިޝާ މަޑުޖެހިލީ ފާޒިންމެންގެ ގެ ފެނިފައެވެ.\n” އަދިވެސް ހުރީތަ…؟ ދެންވެސް އާދެބަލަ އެތެރެއަށް…! ” މައިޝާ ހުއްޓިގެން ހުރުމުން ވަދީފާ މައިޝާގެ އަތުގައި ހިފައިގެން އެތެރެއަށް ވަންނަން ހިނގައިގަތެވެ. މައިޝާއަށް ބަލައިލެވުނީ އޭނައާއި އެއްވަރަށް ހިނގާފައި އައި ފާޒިންގެ މޫނަށެވެ. ފާޒިން ހުރީ މައިޝާގެ މޫނަށް ބަލަހައްޓައިގެން ހެވިފައެވެ. ވަދީފާގެ ފަހަތުން ގޮސް ހުޅުވާފައި ހުރި ބޮޑުދޮރުން ވަނުމާއެކު މައިޝާގެ ބޮލަށް ރޯސް ޕެޓަލްސްތަށް ފައިބަންފެށީ ކުއްލިއަކަށެވެ.\n” ސަޕްރައިޒް ” ހިރިލަންވެސް ނޭގިފައި ހުރި މައިޝާ ގަޔާއި ކައިރިކޮއްލަމުން ފާޒިން އަހާލިއެވެ. އޭރު އެންމެންވެސް ތިބީ މައިޝާއަށް ބަލަހައްޓައިގެން ކަމުން މައިޝާއަށް އިސްޖަހާލެވުނީ ލަދުންނެވެ. ޕާޓީއެކޭ އެއްގޮތަށް މުޅި ގޭތެރެވެސް އޮތީ މަލުން ފުރިފައެވެ. މުނީރާމެންވެސް އިރުކޮޅަކު ވާހަކަ ދައްކަން ތިބެފައި ގެއަށް ދިޔައީ ހެނދުނު އަންނާނެ ވާހަކަ ބުނެފައެވެ. މުނީރާމެން ދިއުމުން ވަދީފާ މައިޝާގެ އަތުގައި ހިފައިގެން ގޮސް ފާޒިންމެންގެ ކޮޓަރީގެ ދޮރުހުޅުވާލާފައި އެތެރެއަށް ވަދެ ކޮޓަރީގެ ބޮކި ޖައްސާލުމުން މައިޝާ ހަދާންވީ އޭނަޔަށް ފެނުނު ހުވަފެނުގެ މަތިންނެވެ. އޭނައަށް ފެނުނު ހުވަފެނާއި އެއްވެސް ތަފާތެއް ނެތެވެ. އޭނަގެ ހުވަފެންތަށް އެހާވަރަށް ސީދާ ވެދާނެކަމަށް މައިޝާ ހިއެއް ނުކެރެއެވެ. ފާޒިން އައުމުން ވަދީފާ ނިކުމެގެން ދިޔަކަމެއްވެސް މައިޝާއަކަށް ނޭގެއެވެ. ވަދީފާ ނިކުތުމުން ފާޒިން ދޮރުތަޅުލާފައި ބަލާލިއިރުވެސް މައިޝާ ހުރިގޮތަށް ހަރުވެފައި ހުއްޓެވެ.\n” ސަޕްރައިޒް ކަމުދިޔަތަ..؟ ” ފާޒިން އައިސް މައިޝާގެ ފުރަގަހުން ބައްދާލުމުން މައިޝާ ދިޔައީ ސިއްސައިގެންނެވެ. މައިޝާ އެއްވެސް އެއްޗެއް ނުބުނެ ހަމައެކަނި ބޯޖަހާލީއެވެ. ފާޒިން މައިޝާ އޭނައާއި ވީފަރާތަށް އަނބުރާލިއިރު މައިޝާ ހުރީ އިސްޖަލާލައިގެން ދެއަތް ދެއަތާލައި މޮޑޭށެވެ. ފާޒިން މައިޝާގެ ދަތްދޮޅީގައި ހިފާ އިސްއުފުލުވާލައި މޫނުކައިރިކޮއްލުމުން މައިޝާއަށް ލޯމަރާލެވުނީ ބޭއިހްތިޔާރުގައެވެ. ފާޒިން ހިނިތުންވެލަމުން މައިޝާގެ ތުނިތުންފަތުގައި ބޮސްދީފައި ބަލާލިއިރު މައިޝާގެ މޫނުމަތިން ފެންނަން ހުރި ލަދުވެތިކަން ފިލައި ލޮލުގައިވި ވިދުން ބަދަލްވެއްޖެއެވެ. ލުލުއިލުއި ފަތްކޮޅެއްހެން މައިޝާގެ ހަށިގަނޑު އުފުލާލައިގެން ފާޒިން ގޮސް މައިޝާ އެނދުގައި ބޭއްވިއިރު ދެޖިސްމުގައިވެސް ހުޅުރޯވެ އަނދަމުން ދިޔައީ އިންތިހާއަށެވެ.\nYeyyyyyy!!!! I’m the first 😉\nInteresting story.. !!! ^_^\nHaadha lahakun thi up kuree v v v nice mi part ves\nHaadha lehey up kuraaleh… thankolheh avas kohdheeba…ehen noony kiyun therin foohi vaane kiyan.. bt the story is very nice… ummeedhu kuran vara avaha up kohdheyne kamah.. 🙂\nStory v v v nice … but haadha kurey… next toime thankolhe dhigu kohlahchey ingry… kon iraku next part up kohdheny??? 🙂\nStory v v v nice … but haadha kurey… next toime thankolhe dhigu kohlahchey ingey… kon iraku next part up kohdheny??? 🙂\ngaruneh fahun two lines upload vejje\nHithaamayaa eky bunelan othy v lahey story up kuraaleh…… hagygathah bunanyyaa handhaan nethihje kurin vefa huri goyyy..vaahakayajy v rythi vaahaka eh….. ekam vaahaka rythi vaany kiyuntherin foohi nuvaavarah up kurevi vaahaka hifahattaalevigen. Unmeedhukuran vahaka v avas kohdheyne kamah\nMi vaahaka kiyan foohivehje …maalahy up vaaleh vaahaka up thikohlaneeves garuneh fahun vihya eves ehaakurukoh thihaalahun up kuranya kuyuntherin foohi ves vaane ehnu …….\nNice lahun up vaathyve dheraeyyy\nޚަމްދު ލީލާ – 03\nހަޤީޤީ ލޯބި March 30, 2020


ވަޒީފާގެ ފުރުސަތު: އެސިސްޓެންޓް ކްލަޔަންޓް ރިލޭޝަންސް އޮފިސަރ (ވަގުތީ)\n28 ފެބްރުއަރީ 2022\nޓާރމްސް އޮފް ރެފަރެންސް (ޓީ.އޯ.އާރު)\nމަޤާމް: އެސިސްޓެންޓް ކްލަޔަންޓް ރިލޭޝަންސް އޮފިސަރ (ވަގުތީ)\nޑިޕާޓްމަންޓް: މެމްބަރ ސަރވިސަސް\nމަސައްކަތް ކުރަންޖެހޭ މުއްދަތު: 06 މަސް ދުވަސް\nޖީ.ސީ.އީ އޯލެވެލް އިމްތިޙާނުން3މާއްދާއިން ދަށްވެގެން "ސީ" ފާސް ލިބިފައިވުން. އަދި ހަޔަރ ސެކަންޑްރީ ސްކޫލް ސެޓްފިކެޓް (އެޗް.އެސް.ސީ) އިމްތިޙާނުގައި ދިވެހި މިމާއްދާއިން ދަށްވެގެން "ސީ" ފާސް ލިބިފައިވުން.\nދިވެހި އަދި އިނގިރޭސި ބަހުން ފުރިހަމައަށް މުޢާމަލާތް ކުރަން އެނގުން.\nމަސައްކަތަށް ނިކުންނަ ކޮންމެ ދުވަހަކަށް 350.00ރ ގެ ރޭޓުން މުސާރަ ދެވޭނެއެވެ.\nމިމަޤާމުގެ މަސްއޫލިއްޔަތު ތަކުގެ މަޢުލޫމާތު މި އިއުލާނާއެކު އެވާ ޓާރމްސް އޮފް ރެފަރެންސް (ޓީ.އޯ.އާރު) ގައި ބަޔާންކޮށްފައި އެވަނީއެވެ. އަދި ޓީ.އޯ.އާރު މި އޮފީހުގެ ވެބްސައިޓް www.pension.gov.mv ގައި އިޢުލާނާއިއެކު ޑައުންލޯޑްކުރެވޭނެއެވެ.\nވަޒީފާއަށް އެދޭ ފަރާތުގެ، ދިވެހި ރައްޔިތެއްކަން އަންގައިދޭ ކާޑު (ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭފަދަ) ކޮޕީ\nއެޓެސްޓް ކޮށްފައިވާ ތަޢުލީމީ ސެޓްފިކެޓްތަކުގެ ކޮޕީ (އަސްލާއި އެއްގޮތްކަން އަންގައިދޭ ތައްގަނޑު ޖަހާފައިވާ)\nއިންޓަރވިއު ބާއްވާނެ ތަނާއި މުއްދަތު\nމި މަޤާމަށް މުވައްޒަފު ހޮވުމަށް ބާއްވާ އިންޓަރވިއު 09 މާރިޗު 2022 އިން 17 މާރިޗު 2022 އާއި ދެމެދު މި އޮފީހުގައި ބޭއްވުމަށް ވަނީ ހަމަޖެހިފައެވެ. އިންޓަރވިއު އޮންނާނީ، މި އޮފީހުންއިން ކަނޑައަޅާ މެމްބަރުން (މަދުވެގެން 03 މެމްބަރުން) ގެ މައްޗަށް އެކުލެވޭ ޕެނަލްއަކުންނެވެ.\nމިމަޤާމަށް ޝައުޤުވެރިވާ ފަރާތްތަކުން 08 މާރިޗު 2022 އަންގާރަ ދުވަހުގެ 14:00 ގެ ކުރިން އެޕްލިކޭޝަން ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއިއެކު ތިރީގައިވާ އެޑްރެހަށް ހުށަހެޅުއްވުން އެދެމެވެ.\nއެލައިޑް ބިލްޑިންގ (08 ވަނަ ފަންގިފިލާ) ، ޗާނދަނީ މަގު\nއިލެކްޓްރޯނިކް ވަސީލަތް މެދުވެރިކޮށް ހުށަހަޅާނަމަ، މަޤާމަށް އެދި ހުށަހަޅާ އެޕްލިކޭޝަން (އެޕްލިކޭޝަން ފޯމާއެކު ހުށަހަޅަންޖެހޭ ތަކެއްޗާއިއެކު) ފޮނުވާނީ info@pension.gov.mv އީމެއިލް އެޑްރެހަށެވެ.


ހުކުރު ދުވަހު ކޯވިޑް ވެކްސިން ފުރިހަމަކުރީ 94 މީހުން ހުކުރު ދުވަހު ކޯވިޑް ވެކްސިން ފުރިހަމަކުރީ 94 މީހުން\nހުކުރު ދުވަހު ކޯވިޑް ވެކްސިން ފުރިހަމަކުރީ 94 މީހުން\nވެކްސިން ޖެހުން.- ފައިލް ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nކޯވިޑުން ދިފާޢުވުމަށް ރާއްޖޭގައި ކުރިއަށްގެންދާ ޤައުމީ ވެކްސިން ޕްރޮގްރާމުގެ ތެރެއިން އިތުރު 94 މީހުން ވެކްސިން ފުރިހަމަކޮށްފިއެވެ. ހުކުރުދުވަހު ހަމައެކަނި ވެކްސިން ޖަހާފައިވަނީ އަތޮޅުތަކުން އެކަންޏެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން އެންމެފަހުން ޢާންމުކޮށްފައިވާ ތަފާސްހިސާބުތައް ދައްކާގޮތުން ހުކުރ ދުވަހު 94 މީހުން ވަނީ ކޯވިޑް ވެކްސިންގެ ދެވަނަ ޑޯޒް ޖަހާފައެވެ. މިއާއެކު ރާއްޖެއިން ކޯވިޑް ވެކްސިން ފުރިހަމަކުރި މީހުންގެ ޖުމްލަ ޢަދަދު ވަނީ 335،293އަށް އަރާފައެވެ.\nކޯވިޑުން ދިފާޢުވުމަށް ދޭ ވެކްސިންގެ ފުރަތަމަ ޑޯޒް ހުކުރު ދުވަހު 40 މީހުން ޖަހާފައިވެއެވެ. މިއާއެކު ވެކްސިންގެ ފުރަތަމަ ޑޯޒް ޖެހި މީހުންގެ ޖުމްލަ ޢަދަދުވަނީ 391،582 އަށް އަރާފައެވެ.


އެމްޑީޕީގެ ޕީޖީ ލީޑަރު ނަޝީދުގެ ސައިޒަށް ތިރި ކޮއްފި ސާބަހޭ އާޒިމް - Suvaadheeb\nއެމްޑީޕީގެ ޕީޖީ ލީޑަރު ނަޝީދުގެ ސައިޒަށް ތިރި ކޮއްފި ސާބަހޭ އާޒިމް\nއާޓިކަލް ޕޯސްޓްކުރީ ސުވާދީބު 1 މަސް ކުރިން شتنبر 14, 2019 03361\nޓެރަރިޒަމް މަނާ ކުރުމުގެ ޤާނޫނަށް ސަރުކާރުން ހުށަހެޅި އިސްލާހްތައް އެ ޤާނޫނަށް ގެންނަން އެމްޑީޕީގެ މެންބަރުން އެދިގެން މިއަދު ބޭއްވި މަޖިލީހުގެ ހާއްސަ ޖަލްސާގައި، ޖަލްސާ ބާއްވަން ޖެހޭ ސަބަބު ބަޔާންކޮށް މެންބަރުން ބަހުސް ކުރެއްވުމަށް މުހައްމަދު ނަޝީދު ނިންމެވުމުން އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަލީ އާޒިމް އެނިންމުމާއި ދެކޮޅު ހައްދަވައިފިއެވެ.\nޓެރަރިޒަމް މަނާ ކުރުމުގެ ޤާނޫނަށް އިސްލާހް ހުށަހެޅުމުން ޖަލްސާތައް ބާއްވަން ޖެހޭ ސަބަބާއި ބެހޭ ގޮތުން މެންބަރުން އެއް ގަޑިއިރު ވަންދެން ބަހުސް ކުރައްވަން ނަޝީދު ފުރުސަތު ހުޅުވާލެއްވުމުން އާޒިމް ވިދާޅުވީ އެއީ އިތުރަށް ބަހުސް ކުރެވޭނެ ކަމެއް ނޫން ކަމަށެވެ.\n“މަޖިލިސް ޤަވައިދުގައި ބުނެފައި އެބައޮތް މެންބަރު ސަބަބު ބަޔާންކޮށް ސިޓީއެއް ފޮނުވުމުން ހާއްސަ ޖަލްސާއެއް ބާއްވަން ޖެހޭނެއޭ. އެއީ ދެން އިތުރަށް ބަހުސް ކުރެވޭނެ ކަމެއް ނޫން. އެފުރުސަތެއް މަޖިލިސް ޤަވައިދުގައި ނަޝީދުއަކަށް ދީފައެއް ނެތް.” އާޒިމް ވިދާޅުވިއެވެ.\nއާޒިމް އެހެން ވިދާޅުވުމުން ނަޝީދު ވިދާޅުވީ އެމަނިކުފާނަށް މަޖިލިސް ޤަވައިދު ސާފުކޮށް އެނގިވަޑައިގަންނަވާ ކަމަށާއި ރިޔާސަތުން ކަންތައް ކުރައްވާ ގޮތައް ކަންތައް ކުރެއްވުމަށް މަޖިލިސް ޤަވައިދު ހުރަސްނާޅާ ކަމަށެވެ.\nއެޖަލްސާ އަށް އެޖެންޑާ ކޮށްފައި އޮތީ ޓެރަރިޒަމް މަނާ ކުރުމުގެ ޤާނޫނަށް އިސްލާހް ހުށަހެޅުމުގެ ބިލްގެ ފުރަތަމަ ކިޔުން އިއްވުމެވެ. ނަމަވެސް ނަޝީދު ވަނީ މިހާރު ޖަލްސާ ބޭއްވުމާއި މެދު މެންބަރުންނަށް ފެނިވަޑައިގަންނަވާ ގޮތް ބަޔާން ކުރަން އެއްގަޑިއިރުގެ ބަހުސްއެއް ފައްޓަވާފައެވެ.\nނަޝީދުގެ ނިންމެވުމާއި ދެކޮޅަށް އެމްޑީޕީގެ ގިނަ މަޖިލިސްމެންބަރުންތަކެއް ގެންދަވަނީ ވާހަކަފުޅު ދައްކަވަމުންނެވެ.\nދެ “ވެރިން”ގެ ގަދަ ހިފުމުގައި ގައުމާއި ނިކަމެތި ރައްޔިތުން ފިތިފައި؟\nކޯލިޝަން އެގްރީމެންޓެއްގައި ސޮއިކޮށްފައެއް ނުވާނެ – އެމްޑީޕީ\nސުވާދީބު9މަސް ކުރިން يناير 27, 2019\nޕީއެސްއެމްގެ އެމްޑީގެ އޮފީސް ބައި ހަދަން4މިލިއަން ރުފިޔާ!\nސުވާދީބު 10 މަސް ކުރިން دجنبر 24, 2018\nސުވާދީބު 1 މަސް ކުރިން شتنبر 14, 2019\nސުވާދީބް.ކޮމް އަށް ލިއުމުގެ ފުރުސަތު ހުރިހާ ދިވެހި ރައްޔިތުންނަށް ހުޅުވާލުން!\nސުވާދީބު 1 މަސް ކުރިން شتنبر 22, 2019\n1 މަސް ކުރިން شتنبر 22, 2019 0\nސުވާދީބު 1 މަސް ކުރިން شتنبر 21, 2019\n1 މަސް ކުރިން شتنبر 21, 2019 0\nއިތުރު 9،200 ހައުސިން ޔުނިޓްގެ މަސައްކަތް ނޮވެމްބަރު މަހު ފަށަނީ\nސުވާދީބު 1 މަސް ކުރިން شتنبر 20, 2019\n1 މަސް ކުރިން شتنبر 20, 2019 0\nމުހައްމަދު ބުޝްރީ (37)


19/03/2012 – DhiSalafiyyah\nއަޅުގަނޑުމެންގެ މައްޗަށް ވާޖިބުވެގެންވަނީ ތަބާވުން\nالحمد لله والصلاة والسلام على رسول الله وعلى آله وصحبه أجمعين. ތަރައްޤީ އާއި ތަހުޒީބުގެ ގޮތުން ދުނިޔެ ކުރިއަރަމުން ދާއިރު، އިންސާނުންނަށް ދެއްވާފައިވާ ބުއްދީގެ ނިޢުމަތުގެ ބޭނުންކޮށް، މިވަނީ ތަފާތު ވައްތަރުގެ އެއްޗެހި އީޖާދުކޮށްފައެވެ. މިއިން ކޮންމެ އެއްޗެއް އުފެއްދި ބަޔަކު އެއެއްޗަކާއެކު، އެ ބޭނުންކުރާގޮތް ކިޔައިދީފައިވާ “ޔޫސަރ މެނުއަލް” އެއް ހިމަނާފައިވެއެވެ. އެހެނީ އެންމެ ރަނގަޅަށް އެއްޗަކާބެހޭ މަޢުލޫމާތު އެނގޭނީ އެއެއްޗެއް އުފެއްދި މީހަކަށްކަމާމެދު ޝައްކެއްނެތެވެ. އެހެންކަމުން އިންސާނުންނަށް އެންމެ ފައިދާހުރި…\n19/03/2012 ދީން, ޤުރުއާނާއި އޭގެ ޢިލްމުތައްއަލް އުޚްތު އުންމު ޢަބްދިﷲ\n19/03/2012 محمد ﷺ ގެ ސިޔަރަތު, ސިޔަރަތާއި ތާރީޚްއަލް އަޚް ބިލާލް ޢަބްދުއްސައްތާރު


Breaking - STO ge dhashah MIFCO badhal kuran ninmaifi\nއެސްޓީއޯގެ ދަށަށް މިފްކޯ ބަދަލު ކުރަން ނިންމައިފި\nމިފްކޯ އޮތީ 300 މިލިއަން ރުފިޔާގެ އިކުއިޓީއެއްގައި\nމަސްވެރިންނަށް ދޭން ޖެހޭ ދެ މިލިއަން ރުފިޔާ\nއެ ފައިސާ ބަޖެޓުން ދޭން ނިންމި\nސަރުކާރުގެ މައި މަސް ކުންފުނި، މިފްކޯ އެސްޓީއޯގެ ދަށަށް ބަދަލު ކުރުމަށް ކެބިނެޓުން ނިންމައިފި އެވެ. އަދި މިފްކޯއިން މަސްވެރިންނަށް ދޭން ޖެހޭ ފައިސާ ވެސް ދައުލަތުގެ ބަޖެޓުން އެކީ ދީ ހަލާސްކުރުމަށް ވެސް ކެބިނެޓުން ވަނީ ނިންމައިފަ އެވެ.\nއިކޮނޮމިކް ކައުންސިލްގެ ކޯޗެއާ، ފިޝަރީޒް މިނިސްޓަރު މުހައްމަދު ޝައިނީ ވިދާޅުވީ، މިފްކޯއިން އެންމެ ބޮޑު ހަރަދެއް ކުރަން ޖެހެނީ ތެލަށް ކަމަށް ވާއިރު އެސްޓީއޯ އަކީ އެ ވިޔަފާރި ކުރަމުން އަންނަ ކުންފުންޏެއް ކަމަށެވެ. އަދި އެސްޓީއޯގެ ދަށަށް މިފްކޯ ބަދަލު ކުރުމުން އެ ކުންފުނި ހިންގުމުގެ ހަރަދު ކުޑަކުރެވޭނެ ކަމަށް ވެސް ޝައިނީ ވިދާޅުވި އެވެ. އަދި ވިދާޅުވީ މިފްކޯއަށް ކުރިމަތިވި މާލީ މައްސަލަތަކާ ގުޅިގެން މަސްވެރިންގެ އަތުން ކްރިޑިޓަށް މަސްގަނެ، ނުދައްކާ ދެ މިލިއަން ރުފިޔާ އެބަ ހުރި ކަމަށާއި އެ ފައިސާ ބަޖެޓުން މަސްވެރިންނަށް ދީ ހަލާސްކުރުމަށް ކެބިނެޓުން ނިންމެވި ކަމަށެވެ.\n"މިއަދުން މިއަދަށް އެ ފައިސާ ދީ ހަލާސްކޮށް، މުޅިން އާ ފެށުމަކުން އެސްޓީއޯގެ ދަށުން އެ ކުންފުނި ރިސްޓަކްޗާކޮށް ހިނގަމުން ދާނީ،" މިނިސްޓަރު ވިދާޅުވި އެވެ.\nއިކޮނޮމިކް ކޮމިޓީގެ ޗެއާ އަހުމަދު ޒުހޫރު ވިދާޅުވީ، މިފްކޯ އެސްޓީއޯއިން ހިންގަން ފެށުމުން ދައުލަތުގެ ބަޖެޓުން އެ ކުންފުންޏަށް ދޭން ޖެހޭ ސަބްސިޑީ ވަރަށް ބޮޑަށް ކުޑަކުރެވޭނެ ކަމަށެވެ. އަދި އެސްޓީއޯ ފަދަ ވަރުގަދަ ކުންފުންޏަކުން މިފްކޯ ހިންގަން ފެށުމުން އޭގެ ސަބަބުން މިފްކޯގެ އޮޕަރޭޝަންތައް ވެސް ވަރުގަދަ ވެގެންދާނެ ކަމަށެވެ. އަދި މިފްކޯ އަކީ ބޭރު ފައިސާ ލިބޭ ކުންފުންޏަކަށް ވާއިރު، އެސްޓީއޯއަށް ވެސް އެކަމުން ފައިދާ ކުރާނެ ކަމަށް ވިދާޅުވި އެވެ.\n"މިހާރު ވެސް މިފްކޯގެ ބުކްސްއަށް ބަލާއިރު 300 މިލިއަން ރުފިޔާ ނެގެޓިވް އިކިއުޓީއެއްގައި މި އޮތީ. އެހެން ވީމާ އަޅުގަނޑުމެންނަކަށް ނެތް ކުންފުނި ރިސްޓްރަކްޗާ ނުކޮށް ހިންގޭކަށް ވެސް. އެކަން ކުރަން ޖެހެނީ ކުންފުނި ރިސްޓްރަކްޗާ ކުރަން. އެގޮތުގެ މަތިން މި ބަދަލު ގެނައީ،" ޒުހޫރު ވިދާޅުވި އެވެ.\nފިނޭންސް މިނިސްޓަރު އަހުމަދު މުނައްވަރު ވިދާޅުވީ، މިފްކޯ ހިންގުމުގެ ސަބަބުން މަތި މައްޗަށް ދަރަނި އަންނަމުން ދާ ކަމަށާއި ސަރުކާރުގެ ވިސްނުމަކީ އެކަން ހުއްޓުވުން ކަމަށެވެ. އަދި ބޭރުގެ އެހީއެއް ވެސް މިފްކޯއަށް ލިބެން އަންނަނީ، ރިސްޓްރަކްޗާ ކުރެވިގެން ކަމަށް މުނައްވަރު ވިދާޅުވި އެވެ. އެގޮތަށް މަސައްކަތް ކުރެވިއްޖެ ނަމަ، ބޭރުގެ ފަރާތްތަކުން ވެސް މިފްކޯއަށް އެހީވާން ފައިސާގެ އެހީ ދިނުމަށް ތައްޔާރަށް ތިބި ކަމަށް އޭނާ ވިދާޅުވި އެވެ.\n"ފަސްމީރު"ގެ އާ އުފެއްދުންތަކެއް ތައާރަފުކޮށްފި


Idhikolhu candidate boycott kuri Kenya ge inthikhaabugai vote laan fashaifi | Mihaaru\nއިދިކޮޅު ކެންޑިޑޭޓް ބޮއިކޮޓްކުރި ކެންޔާގެ އިންތިޚާބުގައި ވޯޓުލާން ފަށައިފި\n26 އޮކްޓޯބަރ 2017 - 12:54\nކެންޔާގައި އޮގަސްޓް މަހު ބޭއްވި ރިޔާސީ އިންތިޚާބު ސުޕްރީމް ކޯޓުން ބާތިލްކުރީ އިންތިޚާބުގައި ގާނޫނާ ޚިލާފު ކަންކަންކޮށް ނަތީޖާގެ ސައްހަކަން ނެތުމުންނެވެ. އަދި އިންތިޚާބު އަލުން ބޭއްވުމަށް ސުޕްރީމް ކޯޓުން ވަނީ އަންގައިފަ އެވެ. އެކަމަކު މިހާރު އޮތް އިލެކްޝަން ކޮމިޝަނާ އެކު އިންތިޚާބު އިންސާފުވެރި ނުވާނެ ކަމަށް ބުނެ އިދިކޮޅު ލީޑަރު ރައިލާ އޮޑިންގާ ވަނީ އިންތިޚާބުން ވަކިވެފަ އެވެ. އިންތިޚާބުގެ ކަންކަން އިންސާފުވެރި ނުވާނެ ކަމަށް ބުނެ އިލެކްޝަން ކޮމިޝަނުގެ މެންބަރަކު ވެސް މިދިޔަ ހަފުތާގައި ވަނީ އިސްތިއުފާ ދިނުމަށް ފަހު އެމެރިކާ އަށް ގޮހެވެ. އިންތިޚާބު ބާތިލް ކުރަން ޖެހުނީ އިލެކްޝަން ކޮމިޝަނުގެ ސަބަބުން ކަމަށް ސުޕްރީމް ކޯޓުން ވަނީ ބުނެފަ އެވެ.\nކެންޔާގެ ރިޔާސީ އިންތިޚާބުގައި މީހަކު މިއަދު ވޯޓުލަނީ. --ފޮޓޯ:އޭއެފްޕީ\nކެންޔާގައި ރިޔާސީ އިންތިޚާބު ބާއްވަނީ ގާނޫނާޚިލާފަށް ކަމަށް ބުނެ އިންތިޚާބު ހުއްޓުވައި ދިނުމަށް އެންމެ ފަހު ވަގުތު ސުޕްރީމް ކޯޓަށް ހުށަހެޅި ޕެޓިޝަން ވެސް ބެލޭ ގޮތް ވަނީ ނުވެފަ އެވެ. އުއްތަމަ ފަނޑިޔާރު ޑޭވިޑް މާރަގާ ވިދާޅުވީ ޕެޓިޝަން ބެލޭ ވަރަށް ސުޕްރީމް ކޯޓުގައި ފަނޑިޔާރުން ނެތް ކަމަށެވެ. ކެންޔާގެ ސުޕްރީމް ކޯޓުން މައްސަލައެއް ބެލުމަށް ފަސް ފަނޑިޔާރުންގެ ބެންޗެއް ބޭނުންވެ އެވެ.\nވޯޓުލާން ފެށި އިރު ސަލާމަތީ ފިޔަވަޅުތައް ވަނީ ވަރުގަދަކޮށްފަ އެވެ. ދެ ވަނަ ދައުރަކަށް އިންތިޚާބުވާން މަސައްކަތް ކުރާ ރައީސް އުހުރު ކެންޔާއްޓާ ވަނީ ވީހާ ވެސް ގިނަ ބަޔަކު ވޯޓުލާން ނުކުތުމަށް އެދިވަޑައިގެންފަ އެވެ. އެކަމަކު އިދިކޮޅު ލީޑަރު އޮޑިންގާ ވަނީ އިންތިޚާބު ބޮއިކޮޓް ކުރުމަށް އޭނާގެ ސަޕޯޓަރުންނަށް ގޮވާލައްވައިފަ އެވެ.\nއޮގަސްޓް 8 ވަނަ ދުވަހު ބޭއްވި އިންތިޚާބު ކާމިޔާބު ކުރެއްވީ ކެންޔާއްޓާ ކަމަށް އިލެކްޝަން ކޮމިޝަނުން ވަނީ އިއުލާންކޮށްފަ އެވެ.\nއިތުރު ލިޔުންތައް ކެންޔާ ރިޔާސީ އިންތިޚާބު


ބައްޕަގެ ހަނދާން – އަހަރެން ދުށް ކުޑަރިކިލު ޖަލީލް – ލޫކަސްޖަލީލް\nރެޔަކީ ނުވަދިހައިގެ ރޯދަމަހުގެ ރޭތަކުން ރެޔެކެވެ. ތަނަކީ މާޅޮސްމަޑުލު ދެކުނުބުރީ ކުޑަރިކިލު ނޫރާނީމާގެއެވެ. ތެޅިގަލުން ރާނާފައިވާ ގޭގެ ސިޓިންރޫމްގައި ސަރަންފީ ގޮނޑިއެއްގައި ބައްްޕަ އިންނެވިއެވެ. އެއީ ރަށުން ބޭރުގައި އަތޮޅު އޮފީސްތައް ހިންގަވަން އުޅުއްވުމަށް ފަހު ބައްޕަ ރަށަށް ދުރުވެ ހުރި ރޯދަމަހެކެވެ. ކޮންމެ ކުއްޖެއްގެ އަތަށް ބައްޕަ ކަރުދާސްގަނޑެއްް ދިނެވެ. އަދި ވާހަކައެއް ލިޔެގެން އަންނަން ބުންޏެވެ. އެންމެ ރީތި ވާހަކަ ލިޔާ ކުއްޖަކަށް ބައްޕަގެ ހަދިޔާ ދިނުމަށެވެ. އެއީ ކުޑަރިކިލު މުޙައްމަދު ޖަލީލެވެ. ލިޔުންތެރިކަމާ ދިވެހި ބަހާއި އަދަބިއްޔާތާއި ތާރީޚަށް ލޯބިކުރެއްވިއެވެ. ފޮތްކިޔުމާއި ރައްކާތެރިކަމާ އެކު ފޮތް ގެންގުޅުމަށް ލޯބިކުރިއެވެ. އެ ލޯބި ދަރިންގެ ހިތުގައި އިންދިއެވެ. މާލޭގައި ނުކުންނަހާ ފޮތާއި ނޫސްމަޖައްލާ ބ. ކުޑަރިކިލު ނޫރާނީމާގެއަށް މާލެއިން ރަށަށް ދާ އޮޑިފަހަރުން ފޮނުވައެވެ. ރަށު މަދަރުސާ ކުތުބުހާނާއަށް ފޮތާއި ނޫސްމަޖައްލާ ހަދިޔާކުރައްވައެވެ.\nވައިފެންހެޔޮ އަމާންބަނދަރެއް އޮތް ކުޑަރިކިލަކީ ދަތުރުވެރިންގެ މަންޒިލެކެވެ. ރަށަކީ ފަންނުތަކަށް މޮޅު ހަރުދަނާ ބަޔަކު ދިރިއުޅުނު ރަށެކެވެ. މާޅޮސްމަޑުލު ވާރުގެ އެއްދުވަސްވަރެއްގައި ހުރި ރަށެވެ. ދުރު ރަށްރަށާއި މާލޭގެ އާއިލާތައް ރަށުގައި ފެތުރިފައިވެއެވެ. ބައްޕައަކީ ފާފު ހިމިތީ ބޮޑުގޭ ހާޖީމާލިމީގެ މުޙައްމަދު މާލިމީ (ހިމިތީ ބޮޑުމާލިމީ)ގެ ކުޑަރިކިލު ބޮޑުގޯތި ކުޑަ ޙަސަންފުޅުގެ ކުޑަރިކިލު ބޮޑުގޯތި ކުޑަ މޫސާފުޅުގެ އަހްމަދުފުޅުގެ ކުޑަރިކިލު އިބްރާހީމްފުޅު ކަތީބުގެ ކުޑަރިކިލު ކުޑަކަތީބު މުޙައްމަދު ޖަލީލެވެ. ބައްޕަ އުފަންވީ 1947 ވަނަ އަހަރުގެ ޑިސެމްބަރު މަހުގައެވެ. ބައްޕަގެ ވަރަށް ޅަފަތުގައި ބައްޕަގެ މަންމަ ނިޔާވެއްޖެއެވެ. މާމަ ނިޔާވުމުން ބައްޕަ ބެލީ ބޮޑުދައިތަ އައިމިނަތު އަޙްމަދުފުޅެވެ. ބައްޕަގެ މަދަރުސީ ދައުރު ފުރިހަމަކުރެއްވީ އޭދަފުށީ ބަހިއްޔާ ސްކޫލްގައެވެ. މަދަރުސީ ދައުރުގެ ގިނަ އެކުވެރިންނަކީ މުޅި ހަޔާތުގެ މިތުރުންކަމުގައިވިއެވެ. ބައްޕަގެ ދެފަރާތު އާއިލާއިންވެސް ކުޑަރިކިލުގެ ވެރިކަންކުރިއެވެ. އާއިލާއަކީ ރަށުގެ ހިންގުންތެރި އާއިލާއެކެވެ. ތަޢުލީމް ފެތުރުއްވިއެވެ.\nނުވަދިހައިގެ އަހަރުތަކުއް ސުރެ ބައްޕައާ ބައްދަލުވަނީ އަހަރަކު އެއް ފަހަރުއެވެ. އަތޮޅު އޮފީސްތައް ހިންގެވުމަށް ދުރު އަތޮޅުތަކުގައި އުޅުއްވުމަށް ފަހު ރަށަށް ދުރުވަނީ އަހަރަކު އެއް ފަހަރުއެވެ. ބައްޕަގެ ނުވަދިހައިގެ ކުރީގެ ހަނދާންތައް ނެތެވެ. މާލެއަށް 1988ގެ ނޮވެމްބަރ 3ގެ ހަމަލާ ކުރިމަތިވި އިރު ބައްޕަ ހުންނެވީ ރަށުއޮފީހުގެ ހިސާބު ހިފައިގެން ބ. އޭދަފުށީގައެވެ. އެއިރު ބައްޕަ އަކީ ކުޑަރިކިލު ކުޑަކަތީބެވެ. ބައްޕަ ރަށުގައި ނެތި އެރޭ މަންމަ އަހަރުމެން ތުއްތު ކުދިންނާ އެކު ގިނިކަންޏާ ހޭދަކުރީ ބިރުވެރި ރެއެކެވެ. އަބަދުސް އެ ވާހަކަ ކިޔައިދެއެވެ. ނޮވެމްބަރ 3ގެ ކުރިން ގޭގައި ހެއްދި މިރުހާއި ފަޅޯ ފީއަލީ ބަކުރު އަތަށް ދީފައި މާލެފޮނުވި ވާހަކައާއި އެ ހުރިހާ ތަކެތި މާލޭ ބަނދަރުގައި އޮޑީގައި ހުރެ ހަލާކުވި ވާހަކަ ބުނެއެވެ.\nރަށު ކުޑަކަތީބުކަމުގައި ހުންނެވުމަށް ފަހު ބައްޕަ ބަދަލުވީ މާލެއެވެ. އެޓޯލްސް މިނިސްޓްރީގައި ހިދުމަތްކުރައްވަން ފެއްޓެވުމާ އެކު އެއީ “އެޓޯލްސް” ޖަލީލެވެ. ރާއްޖޭގެ 13 އަތޮޅެއްގެ އަތޮޅު އޮފީސް 26 ފަހަރެއްގެ މަތިން ހިންގަވާފައިވެއެވެ. “އެޓޯލްސް ޖަލީލް” ވެފައިވަނީ ރާއްޖޭގެ އެންމެ ގިނަ އަތޮޅުތައް ހިންގެވި ދައުލަތުގެ ހިންގުންތެރިޔާއަށެވެ. ބައްޕަގެ ހިދުމަތުގެ ދައުރުގައި ބ. ކުޑަރިކިލު ކޯޓުގެ ޤާޟީކަމާއި އެޓާނީޖެނެރަލްގެ އެހީތެރިކަން (ބ. އަތޮޅު)، ރައްޔިތުންގެ ޙާއްސަ މަޖްލީގެ ބ. އަތޮޅު މެންބަރުކަން (ރައީސް އިބްރާހީމް ނާސިރުގެ ދައުރުގައި)، ބ. އަތޮޅު އަތޮޅުކުރިއަރުވާ ކޮމިޓީގެ މެންބަރުކަން، ބ. ކުޑަރިކިލު ރަށްކުރިއަރުވާ ކޮމިޓީގެ މެންބަރުކަން، ބ. ކުޑަރިކިލު މަދަރުސާގެ ނާޒިރުކަން ކުރައްވާފައިވެއެވެ. ރަށުގައި އެންމެ ފަހަށް އަދާކުރެއްވީ ކުޑަރިކިލު ކުޑަކަތީބުކަމެވެ. ހިދުމަތުގެ މާލޭ ދައުރުގައި އެންމެ ފަހަށް ހުންނެވީ ހޯމް މިނިސްޓްރީގެ ޑިރެކްޓަރުގެ މަގާމުގައެވެ.\nބައްޕަގެ ކުރީގެ ގިނަ ހަނދާންތަކަކީ ރޯދަމަހާ ގުޅިފައިވާ ހަނދާންތަކެވެ. ނޫރާނީމާގޭ ސަރަންފީގައި ސިޔަރަތު އަޑު އަހަން އިންނަ ރީތި މަންޒަރާއި، އޮއްސޭ އިރަށް ގޮވާ ސަންގާ އެކު ކޯދޮންނަ ހަނދާނެވެ. ބައްޕަގެ ކެސެޓުން އިވެމުން ދިޔަ ތޮއްލަތު މަޙްމޫދާއި މުޙައްމަދު ރަފީޢުގެ ލަވަތަކެވެ. ރަށުގެ ހަރު މީހުންނާއި ގެއަށް ޒިޔާރަތްކުރާ އަތޮޅުގެ ހަރުދަނާ މީހުންނާ އެކު ސަރަންފީ ގޮނޑިތަކުގައި ބައްދަލުވި ބައްދަލުވުންތަކެވެ. ރަށާއި މާލެއާއި އަތޮޅުތަކުގެ ވެރިކަމުގެ ވާހަކަތަކާއި ބެންސަން ސިނގިރޭޓުގެ ވަހެވެ. ސަރަންފީ ގޮނޑީގައި ކެންދޫ އަލިފުޅު ރަށުބިޑިން ބޯކުރަމުން ދިޔަ ދުންތަކެވެ. ރަސްމާދޫ ކުޑޭ ބައްޕަ ކައިރިއަށް އަންނަ ދުވަސްތަކާއި ތެޅިގަލުން ރާނާފައިވާ ނޫރާނީމާގޭ ސުފުރާމަތީގެ ފުސް ހަނދާންތަކެވެ. ދަރަވަންދޫ ސައީދު އަލިފުޅާއި ޔޫސުފް އަލިފުޅު ދެެކެވީ ލޯތްބެވެ. އޭދަފުށީ ބަހިއްޔާ ސްކޫލުގައި ކިޔެވި ވާހަކައާއި ޔޫސުފް ކަލޭފާނުގެ ގާތްކަމެވެ.\nއަތޮޅު އޮފީސްތައް ހިންގަން ރަށުން ބޭރުގައި އުޅުއްވުމަށް ފަހު ގިނަ އަހަރަތަކުގައި ރޯދައަށް ބައްޕަ ރަށުގައި ހުރެއެވެ. ބައްޕަ ލަފާތަނަށް ދިއުމާއި ގެންނަ ހަދިޔާތައް ގެއަށް އައިސް ކެނޑުމާއި އަލަށް ގެންނަ ގަމީސް ލުމަކީ ޅަފުރައިގެ އެންމެ އުފާވެރި ހަނދާންތަކެވެ. އާ ހެނދުން ލައްވާފައި ބައްޕަގެ ހުރިހާ ކުދިން ގޯތިތެރޭ ސަފަށް އަތުރާފައި ބައްޕަ ގެންގުޅޭ ކެމެރާއިން ފޮޓޯ ނަންގަވާނެއެވެ. ރަށުގައި ހުންނަވާއިރު ރަށުގެ ދުވަސްވީ މިސްކިތާއި ދުވަސްވީ އިމާރާތްތަކާއި، މުސްކުޅީންގެ ފޮޓޯ ނަންގަވައެވެ. ނަންނަވާ ފޮޓޯތައް އަލްބަމުގައި ފަރުވާތެރިކަމާ އެކު ރައްކާ ކުރައްވައެވެ. ނަންގަވާ އެކި ބޭފުޅުންގެ ފޮޓޯތައް އާއިލާތަކަށް ފޮނުއްވައެވެ. ފޮޓޯ ނެންގުމާއި ފޮޓޯ ރައްކާތެރިކޮށް އަރުޝީފްކުރުމަށް ބައްޕަ ނުހަނު ލޯބިކުރިއެވެ.\nމާލޭގައި ހުންނަވާ އިރު މާލޭގައި ނުކުންނަ ނޫސްމަޖައްލާ ފޮތްތައް ގަވާއިދުން ރަށަށް ފޮނުވައެވެ. ތާރީޚީ ފޮތްތަކާއި ފަތްތޫރައާއި ދުވަހު ނޫސްތަކާއި ހުކުރު ސަންގު ފަދަ މަޖައްލާތައް ރައްކާތެރިއެކު ރަށުގައި އަމިއްލަ ކޮޓަރީގައި އަރުޝީފުކުރެއްވިއެވެ. އެންމެ ކުޑައިރުއްސުރެ ކުދިންގެ ހިތުގައި ފޮތަށް ލޯބި އުފެއްދިއެވެ. ބަލި އެނދުގައި އޮންނަން ޖެހުމަށް ދާންދެން ރަށު މަދަރުސާއަށް މާލޭގައި ނުކުންނަހާ ފޮތެއް ހަދިޔާކުރަމުން ދިޔައެވެ.\nމާލޭގައި ވަރަށް ގިނަ ދުވަހު އުޅުއްވުމަށް ފަހު ހަޔާތުގެ ހިމޭން ދުވަސްތައް ހޭދަކުރައްވަން ރަށަށް ދުރުވިއެވެ. މި ދުވަސްތަކުގައި ވަރަށް ބޮޑަށް ވިއްސާރަކުރި ހަފްތާއަކު ވަރަށް ގިނައިން ގުޅާފައި ބައްޕައާ އެކު ރަށުގައި ހުންނަން އައުމަށް އެދުނެވެ. ބައްޕަ ކުރުނުކުރުމުން ރަށަށް ފުރީމެވެ. އެހާވަރަށް ރަށަށް އަންނަން އެދުނު ސަބަބު ފާއިތުވި ދުވަސްތައް ބުނެދިނެވެ. އެއީ ބައްޕައާ އެކު ރަށުގައި، އުފަންގޭގައި ހޭދަކުރެވުނު ފަހު ދުވަސްތަކެވެ. ދެމީހުން އެކަންޏެވެ. ބައްޕަގެ ޅެންތަކާއި ލިޔުއްވި ބައެއް މަޒުމޫނާއި އަރުޝީފުކުރައްވާފައި ހުރި ގިނަ ފޮތްތައް ދެއްކެވިއެވެ. އެތައް އަހަރަކުއް ސުރެ ބައްޕަ ނަގަމުން އަރުޝީޕު ކުރަމުން އައި ފޮޓޯ އަލްމަބްތައް ދެއްކިއެވެ. ފޮޓޯތަކުގައި ތިބި ރަށުގެ ނިޔާވެފައިވާ މީހުންގެ ނަންތަކާއި ހަނދާންތައް ކިޔާ ދެއްވިއެވެ.\nފޮޓޯ އަލްބަމްތައް ދައްކަމުން އެއް ދުވަހަކު ބައްޕަ ބުނެފައިވެއެވެ؛\n“ފޮޓޯތައް ބަހައްޓާތި. ވަރަށް މުހިންމު އެއްޗެއް. ކިހާ ރީތި”\nރަށުގައި ބައްޕަ އާ އެކު ހޭދަކުރި ފަހު ދުވަސްތަކުގައި އަތުހިފައިގެން ރަށުގެ މަގުކޮޅުތަކަށް ގޮސް ބައްޕަ އިންދާފައި ހުރި ރުއްގަސް ދެއްކިއެވެ. ހަޔާތުގެ ދަތުރުގައި ބަން ދޯނިފަހަރުގެ ވާހަކައާއި ދިރިއުޅުމަށް ކުރި މަސައްކަތްތަކުގެ ވާހަކަ ކިޔައިދިނެވެ. އެ ދަތުރަށް ފަހު ބައްޕަގެ ދުވަސްތައް ހޭދަކުރަން ޖެހުނީ މާލޭގައި ފަރުވާކުރެއްވުމުގައެވެ. ދުވަސްތައް ފާއިތުވަމުން ދިޔަ ވަރަކަށް ބައްޕަގެ ހާލަތު ދިޔައީ ދަށަށެވެ. ވަރަށް ގިނަ ދުވަހު ވަރަށް ވޭނުގައި ބަލި އެނދުގައި އޮތެވެ. އެތައް ދުވަހަކަށް ފަހު ވާހަކަ ދެއްކެން ހުއްޓުނެވެ. އެންމެ ފަހަށް ރަނގަޅަށް ވާހަކަ ދެއްކި ދުވަސްތަކުން ދުވަހެއްގައި ދަންވަރު ތެދުވެގެން އައިސް ކައިރީ އިނދެ ވަރަށް ލޯތްބާ އެކު ވަރަށް ގިނަ ވާހަކަ ދެއްކިއެވެ. ހަޔާތުގެ ހިތާމަތަކާއި އުފާތައް އެކި ރޭ ކިޔައި ދިނެވެ. އެއް ރެއެއްގެ ދަންވަރު ތެދުވެގެން އައިސް ކައިރީ އިނދެފައި “ދަރިފުޅު ދެކެ ވަރަށް ލޯބިވޭ” ބުނެފައި ދިޔައެވެ. ނިޔާވުމުގެ އެންމެ ފަހަށް ރަނގަޅަށް ވާހަކަ ދައްކަމުން ދިޔަ ދުވަސްތަކުގައި ދަންވަރު ތެދުވެގެން އައިސް ބުންޏެވެ؛\n“މިހާރު އުމުރުން 70 ވީ. އާންމުކޮށް މީހުން މަރުވާނެ 50، 60ގަ. ރަނގަޅަށް ކާތި”\nވާހަކަ ލިޔުމުގައި ނަފްސަށް ހަމަޖެހުން ވެއެވެ. ރޭރޭ އެކަނި ލިޔަން އިންނަ އިރު ބައްޕަ ހޭލައިގެން ކައިރީ ހުއްޓި ހުންނާނެއެވެ. ލިޔަނީ ކޮން ވާހަކައެއްތޯ އަހާނެއެވެ. ބައެއް ފަހަރު ލިޔުން ކިޔާނެއެވެ. ނުވަތަ ދުވަސްވީ ފޮޓޯތައް އެކުގައި ބަލާފައި އެނބުރި ދާނެއެވެ. މިއަދު މި ލިޔުން ލިޔާއިރު ކައިރިއަށް އައިސް ގޮވާލަން ބައްޕަ ނެތެވެ. ބައްޕަވީ ހޭދަކުރި ހެޔޮ ހަޔާތާ އެކު ފަސްގަނޑުގެ ދަށުގައެވެ. ހިންގުމުގެ ދާއިރާގެ އިސް ގިނަ މަގާމުތަކެއް ފުރުއްވާފައި ދިޔަ އިރު އެއްކުރި މުދަލެއް ފައިސާއެއް ނެތެވެ. ދޫކޮށްފައި ދިޔައީ ހެޔޮކަމެވެ. ތިމާގެ މީހުންނަށް ކުރި ރަހުމެވެ. ރަށުގައި ބިނާކުރި ކުޑަ މިސްކިތެވެ. ރަށުގެ ބޮޑު މިސްކިތް ބިނާކުރުމަށް އިތުރުކޮށްދިން ބިމެވެ. ރަށުގައި މަދަރުސީ ތަޢުލީމް ފެއްޓެވުމަށް ކުރެއްވި މަސައްކަތެވެ. ރަށު މަދަރުސާއަށް ހަދިޔާކުރަމުންދިޔަ ފޮތެވެ. ގޭ ފުރެންދެން އެއްކުރި ފޮތެވެ. އެނދުގައި އޮންނަ ތަންކޮޅު ފިޔަވައި ވަށައިގެން ޖަހާފައިވާ ގިނަ ފޮތެވެ. ފޮތެވެ. ފޮތް ކިޔަން ގެންގުޅުނު އައިނާއި ލިޔަން ގެންގުޅުނު ގަލަމެވެ. ފޮތްތަކާއި ބައްޕަ ނެތުމުގެ ފަޅުކަމެވެ. ފުން ހިމޭންކަމެވެ. އެ ހިމޭންކަމުގައިވާ ރޫހީ ގުޅުމެވެ.\nއިއްޔެ ފެންނަންހުރި ގޮތެއް ނޫނޭ މިއަދު ފެންނަން ހުރީ\nއިއްޔެ ދޭހުން ހާމަވީ ގިނަ ކުލަތައް މިއަދަކު ނެތޭ\nދުނިޔެ ދޫކޮށްފައި އެދާއިރު ފެންނަފަށުގައި އެންމެނަށް\nފުނިޖަހާފައި ހުންނަ ފަސްކޮޅަކާ ދެގާ ނޫނީ ނެތޭ\nދާދިއަވަހަށް ނެތި ފަނާވިޔަކަސް އަގެއް ނެތް ޖިސްމުތައް\nތާއަބަދު ދެމިހުންނަ ހެއު ޛިކްރާއަކަށް ނިމުމެއް ނެތޭ\nބައްޕަގެ މަންމަ އާއި ބައްޕަގެ މަންމަ ނިޔާވުމުން ބައްޕަ ބެލި ތިމާގެ މީހުންނަށް މާތްﷲ ހެޔޮ ރަޙްމަތްލާށި. މާތް ﷲ ބައްޕަގެ ފުރާނައަށް ހެޔޮ ރަޙްމަތް ލައްވާށި.\n27 އޭޕްރީލް 2022 - މީހުން, ތާރީހް\n8 ކޮމެންޓު ”ބައްޕަގެ ހަނދާން – އަހަރެން ދުށް ކުޑަރިކިލު ޖަލީލް“\nއޭޕްރީލް 28, 2022 ގެ 14:31 ގައި\nކޮންމެ އިންސާނަކީވެސް އެމީހެއްގެ ވަގުތު އައިސްޖެހުނީމަ ދުނިޔެއާ އަލްވަދާޢު ކިޔާނެ މީހެއް. މާތް ﷲ ޖަލީލު ބޭބެގެ ފާފަ ފުއްސަވައި ހެޔޮރަހްމަތް ލައްވައި ފުރާނަ ފުޅައް ސުވަރުގޭގެ މަތިވެރިދާއިމީ ނިޢުމަތް ލައްވާށި އަދި އާއިލާއައް ކެއްތެރިކަން ދެއްވާށި. އާމީން\nاَللَّهُمَّ اغْفِرْ لَه وَارْحَمْهُ\nاَللَّهُمَّ ثَبِّتْهُ عِنْدَ السُّؤَالِ فِي الْقَبْرِ وَيَوْمِ الْقِيَامَةِ\nآمِين يَارَبَّ الْعَالَمِيْن 🤲\nއޭޕްރީލް 28, 2022 ގެ 16:10 ގައި\nއާމީން. ވަރަށް ފުރިހަމަ\nއޭޕްރީލް 28, 2022 ގެ 16:32 ގައި\nއޭޕްރީލް 28, 2022 ގެ 16:48 ގައި\nވަރަށް ވެސް ފުރިހަމަ ލިޔުންކޮޅެއް . ލޫކަސް\nއޭޕްރީލް 28, 2022 ގެ 17:31 ގައި\nމާޝާﷲ.. ހާދަފުރިހަމަ ސިފަކޮށްދެއްވުމުކެވެ. ބައްޕަގެ ފުރާނަފުޅަށް ހެޔޮރަހުމަތް ލައްވާށި. އާމީން\nއޭޕްރީލް 29, 2022 ގެ 02:56 ގައި\nމާޝާ الله ، ދެމެދުގައި އޮތް ގުޅުން ، ލިޔުމުގައި ވީ އަސަރު ބުނެދީފި\nއޭޕްރީލް 28, 2022 ގެ 21:25 ގައި\nއަޅުގަނޑު ކުޑައިރު ޖަލީލް އާއި ވަރަށް ގިނައިން ދިމާވެއެވެ. ޢެއީ މއ. ކާމިނީގެއިންނެވެ. ޖަލީލް އޭރު ވަރަށް ޒުވާނެވެ. ހަނދާންވާގޮތުގައި، އޭރު ކޮންމެވެސް ރޮނގަކުން ޚައްސަވުމަށްޓަކައި ކިޔަވާވިދާޅުވަނީއެވެ. ރައީސް މައުމޫން ގެ ބައްޕަ، އަލްމަރުޙޫމް ޢަބްދުލް ގައްޔޫމް ސީދީގެ ވަރަށް ގާތް، އިތުބާރު ކުރައްވާ ބޭފުޅެއްގެ ގޮތުގައި އެގޭގައި ހުންނެވިއެވެ. އަމާނާތްތެރިކަމާއި ތެދުވެރިކަމުގެ ލާމަސީލު ނަމޫނާއެކެވެ.\nއޭޕްރީލް 29, 2022 ގެ 08:31 ގައި\nއަސަރުން ފުރިފައިވާ ލިޔުންކޮޅެއް. ބައްޕައަށް މާތް الله ރަހްމަތްލައްވާށި. ބައްޕަ ހިންގެވިމަގުގައި ސާބިތުކަންމަތީ ލޫކަސް ހުންނާނެކަމަށް އުންމީދުކުރަން\nإِنَّا لِلَّهِ وَإِنَّا إِلَيْهِ رَاجِعُونَ 🤲


Bahuss ga baiverive vadaigannavan filza lafaa eh nudhehvi – Iru\nބަހުސްގައި ބައިވެރިވެވަޑައިގަންނަވަން ފިލްޒާ ލަފައެއް ނުދެއްވި\nރައްޔިތުން މަޖިލީހުގެ ރައީސް މުހައްމަދު ނަޝީދު މަޖިލީހުގެ ބަހުސްތަކުގައި ބައިވެރިވުމަށް ވަރަށްބޮޑަށް އެދިލައްވާކަން ބަހުސް ބަލަމުންދާ ވަގުތުވެސް ފާހަގަވެއެވެ. އެހެން ނަމަވެސް އެކަން ކުރެވޭނެ އެއްވެސް ގޮތެއް އޮއްތޯ ކައުންސެލް ޖެނެރަލް ފާތިމަތު ފިލްޒާގެ އަރިހުން ލަފަޔަށް އެދިވަޑައިގަތުމުން އެގޮތަށް އެކަން ކުރުމަށް ލަފާއެއް ނުދެއްވިއެވެ.\nމިކަމުގައި ރައީސް ނަޝީދު ވިދާޅުވެފައިވަނީ ބަހުސްގައި އެމަނިކުފާނު ބައިވެރިވެ ވަޑައިގަންނަވަން ދާއިރާގެ ރައްޔިތުންގެ އިތުރުން އެތަށް ބަޔަކު އެދެމުން ދާކަމަށެވެ.\n“އަޅުގަނޑު މިއަދުވެސް ކައުންސިލާ ޖެނެރަލްގެ އަރިހުގައި އަހާލީމު މަޖިލީހުގެ ރައީސް ބަހުސްގައި ބައިވެރިނުވުމަށް މި އޮންނަ އޮތުން އެއީ ރިޔާސަތުގައި އިނދެގެން ބައިވެރި ނުވުންތޯ ނުވަތަ އޭގެ މާނައަކީ އަޅުގަނޑަށް މައްޗަންގޮޅި މެދު ދާއިރާގެ ގޮނޑިއަށް ގޮސް ބަހުސްގައި ބައިވެރި ނުވެވޭނެތޯ ނުވަތަ ވެވޭނެތޯ ދެކޭ ދެކުން. ދެން އަޅުގަނޑަށް ލަފާ ލިބެނީ އަޅުގަނޑަކަށް އެ ގޮނޑީގައި އިށީނދެ އިނދެ ބަހުސްގައި ބައިވެރިއެއް ނުވެވޭނޭ،” ނަޝީދު ވިދާޅުވި އެވެ.\nއެހެންނަމަވެސް މިވަގުތު ކުރެވޭހާވެސް ކަމަކީ އަމާޒު ހިފެހެއްޓެވުންކަން ފާހަގަކޮއްފައިވެއެވެ. އިތުރަށް ބުނެފައިވަނީ ބަހުސްގެ ތެރެއިން ދިގުކޮށް ވާހަކަދައްކަނީ ބަހުސްގެ ޝައުޤުވެރިކަން ގެނައުމަކީވެސް ރިޔާސަތުން ކުރަންޖެހޭ ކަމެއްކަމަށް ޤަބޫލުކުރެވޭތީ ކަމަށެވެ.\nދައުވާއަށް ޖިހާދު އިންކާރުކުރައްވައިފި\nނަޝީދަކީ މަޖިލީހުގެ ރައީސްގެ އިތުރުން އެ މަޖިލީހުގެ ސުޕަ މެޖޯރިޓީ އޮންނަ ވެރިކަންކުރާ ކޯލިޝަންގެ މައި ޕާޓީގެ ރައީސްވެސްމެއެވެ.


Afghan inthihaab Ghani kaamiyubukurehvikamah iulaanu kohfi\nއަފްޣާންގެ އިންތިހާބު ޣަނީ ކާމިޔުބު ކުރެއްވި ކަމަށް އިއުލާނުކޮށްފި\nކާބުލް (ފެބްރުއަރީ 19) - އަފްޣާނިސްތާނުގައި މިދިޔަ އަހަރު ބޭއްވި ރިޔާސީ އިންތިހާބު، މިހާރުވެސް ރައީސްކަމުގެ މަގާމުގައި ހުންނެވި އަޝްރަފް ޣަނީ ކާމިޔާބުކުރައްވާފައިވާކަން އެގައުމުގެ އިލެކްޝަންސް ކޮމިޝަނުން އިއުލާނުކޮށްފި އެވެ.\nމީގެ ފަސް މަސް ދުވަސް ކުރިން ބޭއްވުނު އިންތިހާބުގައި ބޮޑެތި އޮޅުވާލުންތަކެއް ހުރި ކަމަށް ތުހުމަތުތައް އަމާޒުވެފައިވާއިރު، އަފްޣާނުގެ އިލެކްޝަންސް ކޮމިޝަނުން އިއްޔެ ބުނީ 50.6 ޕަސަންޓް ވޯޓުން ޣަނީ އިންތިހާބު ކާމިޔާބު ކުރައްވާފައިވާ ކަމަށެވެ. ޣަނީ އާ އެންމެ ގާތުން ވާދަކުރެއްވި އެގައުމުގެ ޗީޕް އެގްޒެކެޓިވް އަބްދުﷲ އަބްދުﷲ އަށް ލިބިވަޑައިގެންފައިވަނީ 39.52 ޕަސަންޓެވެ.\nމީގެ ކުރިން ވެސް އިންތިހާބު ނަތީޖާ އޮޅުވާލަން މަސައްކަތް ކުރަމުންދާކަމަށް ތުހުމަތު ކުރެއްވި އަބްދުﷲ ވަނީ ރަސްމީ ނަތީޖާ ވެސް ގަބޫލުނުކުރައްވާނެ ކަމަށް ވިދާޅުވެފަ އެވެ. އަދި އަމިއްލަ ސަރުކާރެއް ގާއިމުކުރައްވާނެކަމަށްވެސް އަބްދުﷲ ވަނީ އިއުލާނުކުރައްވައިފަ އެވެ.\nއަފްޣާނިސްތާނުގެ ރިޔާސީ އިންތިހާބުގެ ނަތީޖާ ލަސްވެގެންދިޔައީ ދުރު ހިސާބުތަކުގެ ވޯޓުތައް ގުނުމުގައި ދިމާވި ބޮޑެތި މައްސަލަތަކަކާ ގުޅިގެން ވޯޓުތައް އަލުން ގުނައި އަދި މައްސަލަތައް ތަހުގީގު ކުރަންޖެހުމުންކަމަށް ކޮމިޝަނުން ވަނީ ބުނެފަ އެވެ. އިންތިހާބުގެ ވޯޓު ގުނަމުން ދިޔަ ވަގުތު ވޯޓުގުނާ މަރުކަޒުތަކަށް އަމާޒު ކޮށްގެން ބޮމުގެ ހަމަލާތައް ވެސް ދީފައިވެ އެވެ.\nމީގެކުރިން 2014 ވަނަ އަހަރު ބޭއްވި ރިޔާސީ އިންތިޚާބުގައި ވެސް އެންމެ ގާތުން ވާދަކުރެއްވީ އަޝްރަފް ޣަނީ އާއި އަބްދުﷲ އަބްދުﷲ އެވެ.\nއެއަހަރުގެ ރިޔާސީ އިންތިހާބުގެ ނަތީޖާ ވެސް ވަރަށް ބޮޑަށް ލަސްވެގެންދިޔަ އެވެ. އެ އަހަރުގެ އިންތިހާބު ޣަނީ ކާމިޔާބުކުރެއްވި ނަމަވެސް އެއިންތިހާބަށް ފަހު 2015 ވަނަ އަހަރު އަފްޣާނިސްތާނުގައި އުފެއްދި ސަރުކާރަކީ ދެބޭފުޅުން ގުޅިގެން އުފެއްދި އެއްބައިވަންތަ ކަމުގެ ސަރުކާރެކެވެ. އެންމެފަހުން ޣަނީއާއި އަބްދުﷲ އިންތިހާބުގެ އަރާރުންތައް ދޫކޮށް އެދެބޭފުޅުން ސުލްހަވީ ދެބޭފުޅުން ހިއްސާ ކުރައްވާގޮތަށް އެއްބައިވަންތަކަމުގެ ސަރުކާރެއް އުފައްދައި ގައުމުގެ ރައީސަކަށް ޣަނީ އަދި ޗީފް އެގްޒެކެޓީވް އަކަށް އަބްދުﷲ ހުންނަވާ ގޮތަށެވެ.\nފަސް މަހަށްފަހު ކަޝްމީރަށް އިންޓަނެޓް ހިދުމަތް ދީފި\nތާލިބާނުންގެ ހަމަލާއެއްގައި އަފްޣާނުން 14 މީހުން މަރުވެއްޖެ\nއަފްޣާން ރިޔާސީ އިންތިހާބު ވަނީ އޮޅުވާލާފަ\nގިނަ އަދަދެއްގެ އެމެރިކާ ސިފައިން އަފްޣާނުން ބާލައިފި


ސުންގަޑި: 01 ސެޕްޓެންބަރު 2019 1330\nއދ. ދިއްދޫ މެޖިސްޓްރޭޓް ކޯޓު (އެޑްމިނިސްޓްރޭޓިވް އޮފިސަރ)\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ ނަންބަރު: 2019/89/އޭ-198 (29 ޖުލައި 2019) އިޢުލާނުން އދ. ދިއްދޫ މެޖިސްޓްރޭޓް ކޯޓުގެ "އެޑްމިނިސްޓްރޭޓިވް އޮފިސަރ" މަޤާމަށް ފުރުޞަތު ހުޅުވާލުމުން، އެކަށީގެންވާ މިންވަރަށް ޤާބިލު ފަރާތްތަކުގެ އެޕްލިކޭޝަން ލިބިފައިނުވާތީ އެ އިޢުލާން ބާޠިލުކޮށް އަލުން މި މަޤާމަށް އިޢުލާން ކުރީމެވެ.\nތާރީޚް: 22 އޯގަސްޓް 2019\n- ޖުޑީޝަލް އެލަވަންސް: -/893 (މުސާރައިގެ %20)\nހަމަޖެހިފައިވާ ޢުޞޫލުން ކޯޓު ހުޅުވައި ލެއްޕުމާއި، ދުވަހުން ދުވަހަށް ކޯޓުގެ ޔައުމިއްޔާ ލިޔުން.\nކޯޓަށް އަންނަ ފޯނުކޯލުތަކަށް ޖަވާބު ދިނުމާއި، ކޯޓަށްލިބޭ އިލެކްޓްރޯނިކް މެއިލްތަކާއި އެހެނިހެން ލިޔުންތައް އެންޓްރީ ކުރުމާއި، އެ ލިޔުންތަކާގުޅޭގޮތުން ދޭންޖެހޭ ޖަވާބުތައް ދިނުމަށާއި އަދި އެހެނިހެން އިދާރީ ކަންކަމާގުޅޭގޮތުންނާއި ކޯޓުގެ ޤަޟިއްޔާތަކާއި ގުޅިގެން އެހެނިހެން ކޯޓުތަކަށާއި އިދާރާތަކަށް ފޮނުވަންޖެހޭ ސިޓީ/ މެސެޖް ލިޔެ ފޮނުވުމާއި، ފައިލް ކުރަންޖެހޭ ތަކެތި ފައިލްކުރުން.\nކޯޓަށް ލިބޭ ފައިސާއާއި ކުރާ ޚަރަދުތަކާ ގުޅޭގޮތުން ކުރަންޖެހޭ މަސައްކަތްތައް ކުރުމާއި، ތިޖޫރި ބެލެހެއްޓުމާއި، ކޯޓްގެ އެކައުންޓް ބެލެހެއްޓުމާއި، ފައިސާއާ ގުޅޭ ރިޕޯޓްތައް ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުން.\nކޯޓުގެ ސްޓޮކާއި އިންވެންޓްރީ ބެލެހެއްޓުމާއި، ކޯޓަށް ހޯދަންޖެހޭ ތަކެތި ހޯދުމަށް ކުރަންޖެހޭ މަސައްކަތްތައް ކުރުން.\nތާވަލުކުރެވޭ ޝަރީޢަތްތަކުގެ އަމުރު ތައްޔާރުކޮށް ހަމަޖެހިފައިވާ އުސޫލުން ކޯޓްއަމުރު ބަހާމުވައްޒަފާއި އަމުރު ޙަވާލުކޮށް، އަމުރު ރައްދުކުރުން ކުރިއަށްދާގޮތް ބެލެހެއްޓުން.\nއެކިއެކި ކަންކަމުގައި މަޢުލޫމާތު ސާފުކުރުމަށް ކޯޓަށް ހާޒިރުވާ ފަރާތްތަކުން ހޯދަން އެދޭ މަޢުލޫމާތު ކޯޓުގެ ގަވާއިދުތަކާ އެއްގޮތަށް ފޯރުކޮށްދިނުން.\nޝަރީޢަތާއި ގުޅިގެން ލިޔަންޖެހޭ ބަޔާންތައް ލިޔެ، ސޮއިކުރުވައި، ގަޒިއްޔާތަކާގުޅޭގޮތުން އަޅަންޖެހޭ އިދާރީ ފިޔަވަޅުތައް އަޅައި، ގަޒިއްޔާތަކުގެ ފައިލްތައް ބެލެހެއްޓުމާއި، މެޖިސްޓްރޭޓްގެ އިރުޝާދުގެ ދަށުން ޝަރީޢަތް ނިމުނުގޮތުގެ ރިޕޯޓް ތައްޔާރުކުމާއި، ގަޒިއްޔާތައް ނިމުމުން އެކިއެކި އިދާރާތަކަށް ފޮނުވަންޖެހޭ މަޢުލޫމާތުތައް ފޮނުވުމާއި، ގަޒިއްޔާގެ ފައިލް ސްކޭންކޮށް ރައްކާތެރިކުރުން.\nކުށުގެ ރިކޯޑުގެ ފޯމުތައް ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުން.\nކޯޓަށް ހުށަހެޅޭ ކައިވެނިތަކާގުޅިގެން އިދާރީގޮތުން ކުރަންޖެހޭ މަސައްކަތްތައް ކުރުމާއި، ވަރި ކައިވެނީގެ ދަފްތަރު ބެލެހެއްޓުން.\nފުލުހުންގެ ފަރާތުން ކޯޓު އަމުރު ހޯދުމަށް އެދި ހުށަހެޅުމުން، މެޖިސްޓްރޭޓުންގެ ލަފާއާއި އެކު އަމުރު ނެރެދިނުމުގެ މަސައްކަތްތައް ކުރުން.\nމީގެ އިތުރުން ކޯޓުން ދޭންޖެހޭ ޚިދުމަތްތައް ދިނުމުގައި ޙާލަތު ނިޔާކުރާގޮތުން މުވައްޒަފުގެ އެހީތެރިކަން ބޭނުންވެގެން، ކޯޓުގެ މަސްއޫލިއްޔަތުތައް ތަންފީޒުކުރުމަށްޓަކައި ކޯޓުން ޙަވާލުކުރާ އިތުރު މަސައްކަތްތައް ކުރުން.\n2019 ސެޕްޓެމްބަރ 01 ވާ އާދީއްތަ ދުވަހުގެ 13:30ގެ ކުރިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ނުވަތަ އދ.ދިއްދޫ މެޖިސްޓްރޭޓް ކޯޓަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން ފުރުއްވަންޖެހޭ ވަޒީފާއަށް އެދޭ ފޯމް މިޑިޕާޓްމަންޓުގެ ކައުންޓަރުންނާއި، އދ.ދިއްދޫ މެޖިސްޓްރޭޓް ކޯޓުން އަދި މި ޑިޕާޓްމަންޓުގެ ވެބްސައިޓް: www.judiciary.gov.mv އިން ލިބެން ހުންނާނެއެވެ.\nމަޢުލޫމާތު ސާފުކުރުމަށް ގުޅޭނެ ނަންބަރު: 3340854، 6681044\nއަތޮޅުގެ މެޖިސްޓްރޭޓް ކޯޓުތަކަށް ދަތުރުކުރަންޖެހިއްޖެ ހާލަތެއްގައި ދަތުރުކުރެވޭނެފަދަ ޞިއްޙީ ހާލަތެއްގައި ހުރި ފަރާތަކަށްވުން.


Napoli ehvaruve Juventus 1 vana ah\nނަޕޯލީ އެއްވަރުވެ ޔުވެންޓަސް އެއްވަނަ އަށް\nޔުވެންޓަސްގެ ދެ ލަނޑުވެސް ކާމިޔާބު ކުރި ޑިބާލާ ---\nއިންޓަ މިލާންއާ ދެކޮޅަށް ނަޕޯލީ ކުޅުނު މެޗުގައި ނަތީޖާއެއް ނުނެރެވި، އަދި އުޑިނޭޒީއާ ދެކޮޅަށް ކުޅުނު މެޗު 2-0 ގެ ނަތީޖާ އަކުން ކާމިޔާބު ހޯދައި، ޗެމްޕިއަން ޔުވެންޓަސް އިޓަލިއަން ލީގްގެ ތާވަލުގެ އެއް ވަނައަށް ޖެހިލައިފި އެވެ.\nރޭ މެޗުތަކުގެ ނަތީޖާގެ ކުރިން، ނަޕޯލީ އެއް ވަނައިގައި އޮތީ، އެއް ޕޮއިންޓްގެ ލީޑަކާ އެކު އެވެ. އުޑިނޭޒީއާ ދެކޮޅަށް ރާއްޖޭގަޑިން ރޭ އިރާކޮޅު ކުޅުނު މެޗުގައި އެ ޓީމުގެ ދެ ލަނޑުވެސް ކާމިޔާބު ކުރީ އާޖެންޓީނާގެ ފޯވަޑް ޕައުލޯ ޑިބާލާ އެވެ.\nފުރަތަމަ ލަނޑު ޑިބާލާ ކާމިޔާބު ކުރީ 20 ވަނަ މިނެޓްގަ އެވެ. އެ ލަނޑު އޭނާ ކާމިޔާބު ކުރީ ޕެނަލްޓީ އޭރިއާގެ ބޭރުން ލިބުނު ހިލޭ ޖެހުމެއްގަ އެވެ. ދެ ވަނަ ލަނޑު ގޮންޒާލޯ ހިގުއައިން ތަނަވަސް ކޮށްދިން ފުރުސަތަކުން ޑިބާލާ ކާމިޔާބު ކުރީ 49 ވަނަ މިނެޓްގަ އެވެ. މެޗުގެ ފުރަތަމަ ހާފުގައި ޑިބާލާއަށް އުޑިނޭޒީގެ ޕެނަލްޓީ އޭރިއާ ތެރެއިން ފައުލު ކުރުމުން ޔުވެންޓަސް އަށް ޕެނަލްޓީއެއް ދިނެވެ. ހިގުއައިން ފޮނުވާލި ޕެނަލްޓީ އުޑިނޭޒީގެ ޕޮލެންޑްގެ ކީޕަރު ވޮއިޗެކް ސްޓޭންޒްނޭ ވަނީ ދިފާއު ކޮށްފަ އެވެ.\nއިންޓަ މިލާންގެ ދަނޑުގައި، ކުޅުނު ނަޕޯލީ އެއްވަރުވީ ލަނޑެއް ނުޖެހި އެވެ. މެޗުން ލިބުނު އެއް ޕޮއިންޓާއެކު ޔުވެންޓަސް އާއި ނަޕޯލީއާ ދެމެދު މިހާރު އޮތީ ދެ ޕޮއިންޓްގެ ފަރަގެވެ.\nޑޮމެސްޓިކް މުބާރާތުގައި ބަލި ނުވެ ރަނގަޅު ޓްރެކެއްގައި ދަމަހައްޓަމުން އަންނަ ކުރިގެ ގަދަ ބާރު އޭސީ މިލާން ވަނީ މެޗުގެ އެންމެ ފަހު ވަގުތުގައި މޮޅުވެ، ޖެނޯއާގެ މައްޗަށް 1-0 ން މޮޅުވެ، ހަ ވަނަ އަށް ޖެހިލާފަ އެވެ. މިލާންގެ ލަނޑު މެޗުގެ 94 ވަނަ މިނެޓްގައި ކާމިޔާބު ކުރީ އެންޑްރޭ ސިލްވާ އެވެ.


BREAKING: Team kulhivaruthah kuriyah gendhiumuge huhddha ves dheefi - One Online\nޓީމް ކުޅިވަރުތައް ކުރިއަށް ގެންދިއުމުގެ ހުއްދަ ވެސް ދީފި\nމާދަމާ އިން ފެށިގެން ޓީމް ކުޅިވަރުތައް ކުރިއަށްގެންދިއުމުގެ ހުއްދަ ވެސް ދީފިއެވެ.\nނެޝަނަލް އިމަޖެންސީ އޮޕަރޭޝަންސް ސެންޓަރު (އެންއީއޯސީ) ގެ ތަރުޖަމާނު މުހައްމަދު މަބްރޫކު އަބްދުލް އަޒީޒު ވިދާޅުވީ ކުޅިވަރު ކުޅުމަށް މާލެ ސަރަހައްދު މިހާރު ހުޅުވާލެވިފައިވާ ކަމަށެވެ. އެގޮތުން ޓީމް ސްޕޯޓް ކުޅުމަށްވެސް ހުއްދަ ދީފައިވާ ކަމަށެވެ.\nއެހެން ނަމަވެސް ސަމާލުވާން ޖެހޭ ކަންކަމާއި ގުޅޭ ގައިޑްލައިނެއް ޔޫތް މިނިސްޓްރީން ވަރަށް އަވަހަށް ނެރޭނެ ކަމަށް އޭނާ ވިދާޅުވިއެވެ.\n"ކުޅިވަރު ކުރުމަށް މިއޮތީ ހަމަ މާލެ ސަރަހައްދުވެސް ހުޅުވާލެވިފައި. ޓީމް ސްޕޯޓްސް ކުޅުމަށް މިވަނީ ހުއްދަ ލިބިފައި. އެހެން ނަމަވެސް ޔޫތު މިނިސްޓްރީން މިކަމާ ގުޅޭ ޓައިމްލައިނެއް ނެރުއްވާނެ ސަމާލުވާން ޖެހޭ ކަންކަމަކީ ކޮބައިކަން،" މަބްރޫކް ވިދާޅުވިއެވެ.\nމަބްރޫކް ވިދާޅުވީ ކުޑަކުދިންނަށް ހިންގާ ސްޕޯޓްސް އެކަޑަމީތަކުގައި 12 އަހަރުން ދަށުގެ ކުދިން ބައިވެރިކޮށްގެން ހަރަކާތްތައް ހިންގުން އަދި މަނާވާނެ ކަމަށާއި ނަމަވެސް 12 އަހަރުން ދަށުގެ ކުދިންނަށް ބޭރަށް ކުޅެން ގޮސް އުޅެވޭނެ ކަމަށެވެ.\nގުޅޭ ޓެގު މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް ކޮވިޑް 19 ލޮކްޑައުން އެންއީއޯސީ


43 memberun hamanuviyas qaraarah vote ah ahan PPM PG group in nimmaifi | Mihaaru\nރައްޔިތުންގެ މަޖިލީހުން އިއްޔެ ބޭއްވި ޚާއްސަ ޖަލްސާގައި ސަރުކާރު ކޯލިޝަންގެ ބައެއް މެމްބަރުން ބައިވެރިވެވަޑައިގަންނަވަނީ.\n43 މެމްބަރުން ހަމަނުވިޔަސް ގަރާރަށް ވޯޓަށް އަހަން ޕީޕީއެމް/އެމްޑީއޭ އިން ނިންމައިފި\n20 ފެބުރުއަރީ 2018 - 12:53 128 comments\nވެރިކަން ކުރާ ޕީޕީއެމް/އެމްޑީއޭ ކޯލިޝަންގެ މެމްބަރުން އެގޮތަށް ނިންމެވީ، ޕީޕީއެމް އޮފީހުގައި ބޭއްވި ޕާލަމެންޓްރީ ގްރޫޕްގެ ކުއްލި ބައްދަލުވުމެއްގަ އެވެ.\nޕީޕީއެމްގެ މެމްބަރަކު "މިހާރު" އަށް ވިދާޅުވީ އެ ބައްދަލުވުމުގައި 22 މެމްބަރުން ބައިވެރިވެވަޑައިގެންނެވި ކަމަށެވެ. ސަރުކާރު ކޯލިޝަންގައި ޖުމްލަ 41 މެމްބަރުން ތިއްބަވަ އެވެ.\nފެބްރުއަރީ5ގައި ރައީސް އަބްދުﷲ ޔާމީން އިއުލާންކުރެއްވި ކުއްލި ނުރައްކަލުގެ ހާލަތުގެ 15 ދުވަސް މިރޭ 8:00 އަށް ހަމަވާއިރު، އޭގެ މުއްދަތު ދިގުކުރެވެން އޮތީ ރައްޔިތުންގެ މަޖިލިހުން ފާސްކޮށްގެންނެވެ. އެ ގަރާރު މަޖިލީހުން ފާސްކުރާ އިރު ތަޅުމުގައި މަދުވެގެން 43 މެމްބަރުން ތިބެން ޖެހޭނެ ކަމަށް، ގާނޫނުއަސާސީ ބުނެ އެވެ.\nބައްދަލުވުމުގައި ބައިވެރިވެވަޑައިގެންނެވި މެމްބަރަކު ވިދާޅުވީ 43 މެމްބަރުން ހަމަކުރެވޭތޯ އިދިކޮޅު ބައެއް މެމްބަރުންނާ ވެސް ވާހަކަދެއްކި ކަމަށެވެ. އެކަމަކު އެއިން އެއްވެސް ކަމެއް ކާމިޔާބުނުވުމުން، 43 މެމްބަރުން ނުތިއްބެވިޔަސް ޖަލްސާ ކުރިއަށް ގެންދަން ނންމީ، މެމްބަރު ވިދާޅުވި ގޮތުގައި "އިތުރު ގޮތެއް ނެތިގެން"ނެވެ.\nމަޖިލިހަށް އިއްޔެ އެ ގަރާރު ހުށައަޅުއްވައި، ރައީސް ޔާމީން އެދިވަޑައިގެންފައި ވަނީ އިތުރު 30 ދުވަހަށް ކުއްލި ނުރައްކަލުގެ ހާލަތު ދިގު ދަންމައި ދިނުމަށެވެ.\nއެކަމަކު މަޖިލިހުގައި ސަރުކާރުގެ އަގުލަބިއްޔަތު މިހާރު ގެއްލިފައި ވާތީ 43 މެމްބަރުން ހަމަކުރުމަކީ، އިދިކޮޅު ކޯލިޝަންގެ އެހީއެއް ނެތި، ކުރެވޭނެ ކަމެއް ނޫނެވެ.\nގާނޫނުއަސާސީގެ 87 ވަނަ މާއްދާގައި ބުނެފައިވާ ގޮތުގައި ރައްޔިތުން އެ މައްޗަށް އަމަލުކުރުން ލާޒިމްކުރާ އެއްވެސް ކަމެއް ރައްޔިތުންގެ މަޖިލީހުންް ފާސްކުރަން ވޯޓަށް އަހަން ވާނީ މަޖިލީހުގެ ޖުމްލަ މެމްބަރުންގެ ދެ ބައިކުޅަ އެއްބަޔަށް ވުރެ ގިނަ މެމްބަރުން އެ ވޯޓެއް ނަގާ ޖަލްސާ އަށް ހާޒިރުވެ ތިބޭ ވަގުތެއްގަ އެވެ. އެއީ މަޖިލީހުގެ މިހާރުގެ ޖުމްލަ އަދަދު ކަމަށްވާ 85 މެމްބަރުންނަށް ބަލާއިރު 43 މެމްބަރުންނެވެ.\nރައީސް ޔާމީން ކުއްލި ނުރައްކަލުގެ ހާލަތު އިއުލާންކުރެއްވީ ފެބްރުއަރީ 1 ގައި ސުޕްރީމް ކޯޓުން ނެރުނު އަމަލުނުކޮށް، އެއީ ދައުލަތް ހުއްޓުވާލަން ކުރި ކަމެއް ކަމަށް ބުނެ އެވެ. ކުއްލި ނުރައްކަލުގެ ހާލަތާ އެކު ކުރީގެ ރައީސް މައުމޫން އަބްދުލްގައްޔޫމާއި އުއްތަމަފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު ވަނީ ހައްޔަރުކޮށްފަ އެވެ.\nއިތުރު ލިޔުންތައް ޕީޕީއެމް ރައްޔިތުންގެ މަޖިލިސް ކުއްލި ނުރައްކަލުގެ ހާލަތު ޕީޕީއެމް ޕާލަމެންޓްރީ ގުރޫޕް އެމްޑީއޭ ދިވެހި ސަރުކާރު


Dhuvaalu nidhaanama umuru dhiguvedhaane!\nދުވާލު ނިދާނަމަ އުމުރު ދިގުވެދާނެ!\nފަހުގެ ހޯދުމަކުން ދައްކާފައިވާ ގޮތުގައި ދުވާލުގެ ކުޑަ ވަގުތުކޮޅެއްގައި ނިދާލުމަކީ މީހާގެ ހަށިގަނޑު ތާޒާވުމުގެ އިތުރުން އުމުރު ވެސް ދިގުވާ ކަމެކެވެ. ނަމަވެސް ކޮންމެ ދުވަހަކު އެތައް ގަޑިއިރެއް ނިދުމެއް ރަނގަޅެއް ނޫނެވެ.\nސައިންސްވެރިން ބުނަނީ ހަފުތާއެއްގެ ކޮންމެވެސް ދެ ދުވަހު ކުޑަ އިރުކޮޅަކަށް ނިދާލުމުން ހާޓް އެޓޭކާއި ސްޓްރޯކް ޖެހުމުގެ ނުރައްކާ ވެސް ދަށްކުރެވޭ ކަމަށެވެ.\nދުވާލު ނިދުމުން ސިއްހަތަށް ލިބޭނީ ގެއްލުންތޯ ނުވަތަ ފައިދާތޯ މިއީ ވަރަށް ގިނަ އަހަރުތަކެއް ވަންދެން ސައިންސްވެރިން ބަހުސްކުރަމުން އަންނަ ސުވާލެކެވެ. ބައެއް ސައިންސްވެރިން ބުނަނީ ދުވާލު ނިދުމަކީ ސިއްހަތަށް ގެއްލުންވާ ކަމެއް ކަމަށެވެ. އަދި ހިތުގެ ބަލިތަކާއި ސްޓްރޯކް ޖެހުމަށް މަގުފަހިވާ ކަމެއް ކަމަށެވެ. ނަމަވެސް ދުވާލު ނިދުމުން ފައިދާ ލިބޭ ކަމަށް ބުނާ ސައިންސްވެރިން ބުނަނީ ގިނަ ބަޔަކަށް އޮޅިފައި އޮންނަނީ ނިދަން ޖެހޭނީ ހަފުތާއަކު ކިތައް ދުވަހު ކަމާއި ކިހާ މިންވަރަކަން ކަމަށެވެ. ހަފުތާ އަކު ދެ ދުވަހު ކުޑައިރުކޮޅަކު ނިދާލުމުން ހަގީގަތުގައި ވެސް ހަށިގަނޑަށް ފައިދާތަކެއް ލިބޭ ކަމަށް މި ސައިންސްވެރިން ބުނެ އެވެ.\n"ހާޓް" ޖާނަލްގައި ލިޔެފައިވާ މި ހޯދުމުގައިވާ ގޮތުން މާގިނައިން ދުވާލު ނިދުމުން ޑިޕްރެޝަން ފަދަ ނަފްސާނީ މައްސަލަތައް ވެސް ދިމާވެ އެވެ. ކުޑައިރުކޮޅަކު ނިދާލުން ކަމަށް މި ހޯދުމުގައި ބަލާފައިވަނި ފަސް މިނެޓާއި އެއްގަޑިއިރާ ދެމެދުގެ މުއްދަތަކަށް ނިދުމެވެ.


Faresmaathodaa Fenakaige Muvazzafunthakeh Vazeefa in Vakikoffi ފަރެސްމާތޮނޑާ ފެނަކައިގެ މުވައްޒަފުންތަކެއް ވަޒީފާއިން ވަކިކޮށްފި – Huvadhoo News Faresmaathodaa Fenakaige Muvazzafunthakeh Vazeefa in Vakikoffi Huvadhoo News\nފަރެސްމާތޮނޑާ ފެނަކައިގެ މުވައްޒަފުންތަކެއް ވަޒީފާއިން ވަކިކޮށްފި\nގދ.ފަރެސްމާތޮޑާ ފެނަކަގެ މުވައްޒަފުންތަކެއް ވަޒީފާއިން ވަކިކޮށްފިއެވެ.\nޕީޕީއެމްގެ ނައިބު ރައީސް އަހުމަދު ޝިޔާމް ކުރެއްވި ޓްވީޓެއްގައި ވިދާޅުވަނީ “މަވެސް ޕީޕީއެމް” ކެމްޕެއިން ދަތުރުގައި ފަރެސްމާތޮޑާއަށް ޒިޔާރަތް ކޮށް އެރަށު ފެނަކައިގައި އުޅޭ ޒުވާނުންތަކަކާ ސަލާމްކުރުމުން، އެމީހުން ވަޒީފާއިން ކަނޑާލައިފިކަމަށެވެ.\nމިގޮތަށް އަމަލުކުރުމުން އިދިކޮޅު ޕީއެންސީ ޕީޕީއެމް އިން ވަނީ މިއީ އަނިޔާވެރި އަމަލެއް ކަމަށާއި ވަރަށް އަވަހަށް މިކަންތައް ނިމޭނެކަމަށް ވިދާޅުވެފައެވެ.\nކުރީގެ ރައީސް ޔާމީންގެ ސަރުކާރުގައި އިދިކޮޅު ފަރާތްތައް ވަޒިފާއިން ވަކިކޮށް ވަޒީފާގެ ބިރު ދައްކަމުން ދިޔައިރު އެމް.ޑީ.ޕީން ބުނަމުން ދިޔައީ ވަކި ސިޔާސީ ޕާޓީއަކަށް ނިސްބަތވެ އެޕާޓީގެ ހަރަކާތެއްގައި އުޅުމަކުން އެއްވެސް މީހަކު ވަޒީފާއިން ވަކިނުކުރާނެކަމަށެވެ. އެހެންނަމަވެސް މިހާރަކަށް އައިސް ސަރުކާރާ އިދިކޮޅު ފިކުރުތައް ސޯޝަލް މީޑިޔާގައި ހާމަކޮށްލިޔަސް ފިޔަވަޅުތައް އަޅާ ވަޒީފާއިން ވަކިކުރާކަމަށް ގިނަބަޔަކު ދަނީ ހާމަކުރަމުންނެވެ.\nޔާމީންގެ ސަރުކާރުގައި ވަޒީފާ ގެއްލުނު ފަރާތްތަކަށް ވަޒީފާ ކަށަވަރުކުރާނެކަމަށްވެސް އެމް.ޑީ.ޕީން ވަނީ ބުނެފައެވެ. އެހެންނަމަވެސް ހިތަމަޔަކީ މިިސަރުކާރުގެ ވައުދުފުޅުތައް ނުފުއްދި ލަސްވެގެން ދާކަމެވެ. އެވައުދުތަކާއެކު ރައްޔިތުންގެ އުއްމީދުތައް ފުނޑުފުނޑުވެ، ސަރުކާރާމެދު ނާއުއްމީދުވެފައެވެ.\nދަސްކޮއ ދިނިީމ ވާނީިތިހެނ ދޯ


Dollar ge massala hallu kuran sarukaaruge siyaasathuthah badhalu genanee\nޑޮލަރުގެ ދަތިކަން ހައްލު ކުރަން ސަރުކާރުގެ ސިޔާސަތުތައް ބަދަލު ކުރަނީ\nޑޮލަރު މާރު ކުރުމުގެ މަސައްކަތް ބިދޭސީން ކުރަނީ: ޑޮލަރުގެ މައްސަލަ ހައްލު ކުރަން ސަރުކާރުގެ ސިޔާސަތުތައް ބަދަލު ކުރަން ވަނީ ނިންމާފައި -- ފޮޓޯ: އަވަސް\nރާއްޖެއަށް ކުރިމަތިވެފައިވާ ޑޮލަރުގެ މައްސަލަ ހައްލު ކުރަން ސަރުކާރުގެ ސިޔާސަތު ތަކަށް ބަދަލު ތަކެއް ގެންނަން މަސައްކަތް ކުރައްވަމުންދާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައްޔިތުން މަޖިލީސް ހުޅުއްވައި ދެއްވުމުގެ ގޮތުން ގައުމާ މުހާތަބު ކުރައްވައި މިއަދު ވާހަކަ ދައްކަވަމުން ރައީސް ސޯލިހު ވަނީ ރާއްޖޭގައި އުފެއްދިފައިވާ ޑޮލަރުގެ މައްސަލަ އަށް އަލި އަޅުއްވާލާފަ އެވެ.\nރައީސް ވިދާޅުވީ ރާއްޖެ އަށް ބޭނުންވާ ވަރަށް ޑޮލަރު ލިބުނު ނަމަވެސް، ވިޔަފާރިތަކަށާއި އާންމުންގެ ބޭނުން ތަކަށް ޑޮލަރު ލިބުމުގައި ވަރަށް ބޮޑެތި ދަތިތަކެއް އެބަހުރި ކަމަށާ ރައްޔިތުން ބޭނުންވާ ވަރަށް ދަތިނުވެ ޑޮލަރު ލިބޭނެ ގޮތް ހެދުމަށްޓަކައި ސިޔާސަތުތައް ބަދަލުކުރުމުގެ މަސައްކަތް ކުރައްވަމުންދާ ކަމަށެވެ.\n"ކޯވިޑް-19ގެ ސަބަބުން ބޭރު ފައިސާގެ އާމްދަނީ ދަށްވެ، އިމްޕޯޓަށް ބޭނުންވާ ޑޮލަރު ހޯދުމުގައި، އާއްމުންނަށާއި ވިޔަފާރިތަކަށް ވަރަށް ބޮޑަށް ދަތިވި،" ރައީސް ވިދާޅުވި އެވެ.\nރައީސް އިތުރަށް ވިދާޅުވީ ޑޮލަރުގެ މައްސަލަ ހައްލު ކުރުމުގެ ގޮތުން ބޭންކުތައް މެދުވެރިކޮށް، ފޮރިން އެކްސްޗޭންޖް ބާޒާރަށް ޑޮލަރު ފޯރުކޮށްދޭ މިންވަރު، މޯލްޑިވްސް މަނިޓަރީ އޮތޯރިޓ (އެމްއެމްއޭ) އިން މިދިޔަ އަހަރުގެ ތިން ފަހަރެއްގެ މަތިން އިތުރުކޮށްފައިވާ ކަމަށެވެ. އަދި ދިވެހި ރުފިޔާގެ އަގު ހިފަހައްޓައި، ރާއްޖެ އަށް ވަންނަ ބޭރު ފައިސާ، ރާއްޖޭގެ އިގްތިސޯދުގެ ތެރޭގައި ދައުރުކުރުވުމަށްޓަކައި އަޅަންޖެހޭ ފިޔަވަޅުތައް އެޅުމަކީ ސަރުކާރުން ކުރަންޖެހިފައި އޮތް ކަމެއް ކަމަށް ރައީސް ވިދާޅުވި އެވެ.\nރާއްޖެއަށް އަހަރެއްގެ މައްޗަށް ސީދާ ގޮތުން 3.5 ބިލިއަން ޑޮލަރު އާމްދަނީގެ ގޮތުގައި ވަންނަ ކަމަށް ހިސާބުތަކުން ދައްކަ އެވެ. ނަމަވެސް މި ޑޮލަރުގެ ބޮޑު ބައެއް އިގްތިސޯދުގެ ތެރޭގައި ހަރެއް ނުވެ އެވެ. އަދި ރާއްޖޭގެ ޓޫރިޒަމުން ވަންނަ ބޭރު ފައިސާ ބޭންކިން ސިސްޓަމްގެ ތެރޭގައި ހަރު ނުލުމުގެ މައްސަލައަކީ އިގްތިސޯދީ ގޮތުން ކުރިމަތިވެފައިވާ ބޮޑު މައްސަލަ އެކެވެ. އިގްތިސޯދުގެ ތެރޭގައި ބޭރު ފައިސާ ހިފެހެއްޓޭނެ ނިޒާމެއް ނެތުމުގެ ސަބަބުން މަނީ އެކްސްޗޭންޖު ކުރާ ތަންތަން މެދުވެރިކޮށް ބޭރު ފައިސާ މާރު ކުރުމުގެ ވިޔަފާރިދަނީ ފުޅާކޮށް ކުރަމުންނެވެ. އަދި މިކަން އެންމެ ފުޅާކޮށް ކުރަނީ ބިދޭސީންނެވެ. އަވަސް އިން ދާދިފަހުން ގެނެސްދިން އިންވެސްޓިގޭޝަން ރިޕޯޓުގައި ވަނީ މި ވިޔަފާރި ކުރާ ގޮތް ހޯދައި ހާމަކޮށްދީފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + އެމެރިކާ ޑޮލަރު\nމި އަހަރު ފަސް އެއާޕޯޓެއް ހުޅުވަނީ\n"މިއީ އެމްޑީޕީގެ ސަރުކާރެއް"


ޢިލްމު އެދިގޮވަނީ ޢަމަލުކުރުމަށް 17 – DhiSalafiyyah\nޢިލްމު އެދިގޮވަނީ ޢަމަލުކުރުމަށް 17\n05/07/2013 އަޚްލާޤްއައްޝައިޚް ޝިހާމް މުޙައްމަދު\nޢިލްމަށް ޢަމަލުކުރެވޭ މީހުންގެ ތެރެއިން ވުމަށްޓަކައި ﷲގެ ކިބައިން ވާތްގަށްއެދުން\nއިސްވެ ބަޔާންވެގެން ދިޔަފަދައިން ރަސޫލުﷲ ޞައްލަﷲ ޢަލައިހިވަސައްލަމަ ކޮންމެ ދުވަހަކުވެސް ހެނދުނު ފައިދާކުރަނިވި ޢިލްމު ދެއްވުމަށް އެދި ދުޢާ ކުރައްވައެވެ. އުއްމު ސަލަމާ ރަޟިޔަ ﷲ ޢަންހާ ކިބައިން ވާރިދުވެގެން ވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ހަދީޘް ކުރެއްވިއެވެ.\nމާނައީ: ” އޭ ﷲ އެވެ. ހަމަކަށަވަރުން ފައިދާކުރަނިވި ޢިލްމަށް އިބައިލާހު ޙަޟްރަތުން ތިމަން އެދެމެވެ. އަދި ހެޔޮރަނގަޅު ރިޒްޤަށެވެ. އަދި ޤަބޫލުކުރެއްވޭނެ ޢަމަލުތަކަކަށެވެ.”\nކޮންމެ ދުވަހަކުވެސް ފެށޭއިރު ކިޔާ މިދުޢާއަކީ ބަރަކާތްތެރި ދުޢާއެކެވެ. އަދި މިދުޢާއަކީ ހެނދުނުގައި ކިޔުން އެންމެ މުނާޞިބު ދުޢާތަކުގެ ތެރެއިން ދުޢާއެކެވެ. އެހެނީ ދުވަހަކީ ޢަމަލުތައް ކުރުމުގެ މައިދާނެވެ.\nއަދި ކޮންމެ ދުވަހަކުވެސް މުސްލިމާގެ އަމާޒަކީ މިދުޢާގައި ބަޔާންވެގެންވާ ތިން ކަންތައް ޙާޞިލުކުރުމެވެ. އެއީ ފައިދާކުރަނިވި ޢިލްމާއި ހެޔޮރަނގަޅު ރިޒްޤާއި އަދި ޤަބޫލުކުރައްވާނޭ ޢަމަލުތަކެކެވެ.\nމިހެންވެ ކޮންމެ ދުވަހަކުވެސް ފަތިސް ނަމާދަށްފަހު ތިބާގެ ދުވަސް މިދުޢާއިން ފެށުން މުނާސަބު ވެގެންވެއެވެ. އަދި މިދުޢާ ކިޔައިފި ނަމަ ތިބާގެ ދުވަސް ފެށުމުގައި ﷲގެ ކިބައިން ވާތްގަށް އެދެވުނީއެވެ. އަދި ހަމަ އެފަދައިން ޢިލްމު ޙާޞިލްކުރުމުގައްޔާ އަދި ހެޔޮޢަމަލުތަށް ކުރުމުގައްޔާ އަދި ރިޒްޤު ހޯދުމުގައި ﷲގެ ކިބައިން ވާތްގާއި މަދަދަށް އެދެވުނީއެވެ.


Work - Judicial Service Commission\nކޮމިޝަނުގެ މަސައްކަތްތައް ބިނާކުރެވިފައިވަނީ ޤާނޫނުއަސާސީގެ 159 ވަނަ މާއްދާ އާއި ޖުޑީޝަލް ސަރވިސް ކޮމިޝަނުގެ ޤާނޫނުގެ 21 ވަނަ މާއްދާގެ ދަށުން ޖުޑީޝަލް ސަރވިސް ކޮމިޝަނުގެ މަސްއޫލިއްޔަތުތަކާއި ޒިންމާތައް ކަމުގައި ކަނޑައަޅާފައިވާ ކަންތައްތަކުގެ މައްޗަށެވެ.\nއުއްތަމަފަނޑިޔާރާއި ސުޕްރީމްކޯޓުގެ ފަނޑިޔާރުން ޢައްޔަންކުރުމުގައި ރައީސުލްޖުމްހޫރިއްޔާއަށް މަޝްވަރާދިނުން.\nއުއްތަމަފަނޑިޔާރާއި ސުޕްރީމްކޯޓުގެ ފަނޑިޔާރުން ފިޔަވައި އެހެން ފަނޑިޔާރުން ޢައްޔަންކުރުމާއި، މަޤާމުގެ ކުރިއެރުން ދިނުމާއި، ބަދަލުން.\nފަނޑިޔާރުންނާބެހޭގޮތުން އުފުލާ ޝަކުވާތައް ބަލައި، އެފަރާތްތަކާމެދު އަޅަންޖެހޭ ފިޔަވަޅުތައް އެޅުމުގައާއި، މަޤާމުން ވަކިކުރާންޖެހޭ މީހުން ވަކިކުރުމަށް ރައްޔިތުންގެ މަޖިލީހަށް ހުށަހެޅުން.\nފަނޑިޔާރުންގެ ވަޒީފާއާގުޅޭ ގޮތުން ހަމަޖައްސަންޖެހޭ އެންމެހައި ކަންކަން ކުރުން.\nފަނޑިޔާރުންގެ ވަޒީފާއާގުޅޭ ގަވާއިދުތަކާއި ފަނޑިޔާރުންނާގުޅޭގޮތުން ހުށަހެޅޭ ޝަކުވާތައް ބެލުމާއި އަދި ކޮމިޝަނުގެ އިދާރީ އެކިއެކި ކަންކަން ހިންގުމަށް ހަދަންޖެހޭ ގަވާއިދުތައް ހަދައި ފާސްކޮށް ހިންގުން.\nޢަދުލު އިންސާފު ޤާޢިމުކުރުމުގެ ކަންތައްތައް ހިންގުމުގައްޔާއި ކޯޓުތަކާގުޅޭ އެހެނިހެން ކަންތައްތަކުގައި ރައީސުލްޖުމްހޫރިއްޔާއަށާއި ރައްޔިތުންގެ މަޖިލީހަށް ލަފާދިނުން.\nދިވެހިރާއްޖޭގެ ޢަދުލު އިންސާފު ޤާއިމުކުރުމުގެ ބާރުގެ އާންމު އިދާރީ ކަންކަން ރާވައި ހިންގައި ބެލެހެއްޓުން.\nޝަރުޢީ ދާއިރާއަށް ބޭނުންވާ ތަމްރީން ޕްރޮގްރާމްތަކާއި ތާޒާކުރުމުގެ ޕްރޮގްރާމްތައް ރާވައި ހިންގުމުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ލަފަޔާއި މަޝްވަރާ ދިނުން.\nފަނޑިޔާރުންގެ ޢިލްމީ ފެންވަރު މަތިކުރުމުގެ ގޮތުންނާއި ފަންނީ ހުނަރު އިތުރުކުރުމުގެ ގޮތުން ބާއްވަންޖެހޭ ބައްދަލުވުންތަކާއި، ސެމިނާރ އަދި ކޮންފަރެންސްތައް ބޭއްވުމުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ލަފަޔާއި މަޝްވަރާ ދިނުން.\nދިވެހިރާއްޖޭގެ ޢަދުލު އިންސާފު ޤާއިމުކުރުމުގެ ބާރުގެ ތެރޭގައި ހިމެނޭ އެންމެހައި ކޯޓުތަކުގެ އިދާރީ މުވައްޒަފުންގެ ވަޒީފާއާބެހޭ ކަންކަން ކުރުމުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ލަފަޔާއި މަޝްވަރާ ދިނުން.\nއެކިއެކި ޖުޑީޝަލް ދާއިރާތަކުގެ މައްސަލަތައް ނުނިމި ލަސްވުމުގެ ސަބަބުން ނުވަތަ އެ ދާއިރާއެއްގައި މެޖިސްޓްރޭޓުން މަދުވުމުގެ ސަބަބުން މައްސަލަ ބެލުން ލަސްވަމުންދާނަމަ، ރަށްރަށަށް ފޮނުވަންޖެހޭ ޝަރުޢީ ވަފުދުތައް ފޮނުވުމުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ލަފަޔާއި މަޝްވަރާ ދިނުން.\nދިވެހިރާއްޖޭގެ ސުޕްރީމްކޯޓާއި، ހައިކޯޓުގެ ފަނޑިޔާރުން ފިޔަވައި، އެހެން ކޯޓުތަކުގެ ފަނޑިޔާރުންގެ އަދަދު ކަނޑައެޅުމުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ލަފަޔާއި މަޝްވަރާ ދިނުން.\nކޯޓު ހިންގުމާ ޙަވާލުވެ ހުންނަ ފަނޑިޔާރު ޗުއްޓީއަށްދާނަމަ، އެ ކޯޓުގެ ހިންގުން އެ ކޯޓުގެ އެހެން ފަނޑިޔާރަކާ ޙަވާލުކުރުމާގުޅޭ ގަވާއިދުތަކާއި އުސޫލުތައް އެކުލަވާލުމުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ލަފަޔާއި މަޝްވަރާ ދިނުން.\nދިވެހިރާއްޖޭގެ ކޯޓުތަކުގެ ޤާނޫނާއި ދިވެހިރާއްޖޭގެ ފަނޑިޔާރުންގެ ޤާނޫނުން ޖުޑީޝަލް ސަރވިސް ކޮމިޝަނާ މަތިކުރެވިފައިވާ ކަންތައްތައް ކުރުން.


ސޮނާކްޝީ, އިންނާނެ މީހަކު ހޯދަނީ! ހުރީ ކައިވެނި ކުރަން ކެތްމަދުވެފައި! – Haftha\nSun,7June, 2020, 1:37 pm\nބޮލީވުޑްގެ ބަތަލާއިންގެ ތެރެއިން ސޮނާކްޝީ ސިންހާ މިދުވަސްކޮޅު އުޅެނީ އޭނާގެ ކުރިއަށްއޮތް މެގަ ޕްރޮޖެކްޓް “ކަލަންކް”ގެ ޕްރޮމޯޝަންގައެވެ. ފިލްމު ރަނގަޅަށް އިސްތިހާރުކޮށް ކާމިޔާބު ފިލްމަކަށް ހެދުމަށް ފިލްމުގެ މުޅި ކާސްޓުން ނުފޮރުޅުވާ އެންމެ ގަލެއް ވެސް ނުބާއްވަން ދަނީ މަސައްކަތް ކުރަމުންނެވެ.\nއެގޮތުން ފިލްމު ޕްރޮމޯޓް ކުރުމަށް އެ ފިލްމުގެ ކޯ ސްޓާރުންގެ ގޮތުގައި ފެނިގެންދާ ވަރުން ދަވަން އަދި އާލިއާ ބަޓްއާއެކު ޓީވީ ޝޯއެއްގައި ދާދިފަހުން ސޮނާކްޝީ ވަނީ ބައިވެރިވެފައެވެ. މި ތިން ތަރިންނަކީ ވެސް އެމީހުންގެ ލޯބީގެ ގުޅުންތަކާއި ކައިވެނީގެ ޕްލޭންތަކާ ގުޅިގެން ހެޑްލައިންތަކުން ޖާގަ ހޯދަމުންދާ ތަރިންނެވެ.\nއެގޮތުން އެ ޝޯގެ ޝޫޓިންގައި، އެންމެ އަވަހަށް ކައިވެނިކުރަން ބޭނުންވަނީ ކާކުތޯ ތިން ތަރިން ކައިރީގައި އެހުމުން އެންމެ ފުރަތަމަ ޖަވާބުދިން ތަރިއަކީ ސޮނާކްޝީއެވެ.\nސޮނާކްޝީ ބުނީ، ވަރުން އާއި އާލިއާއަށްވުރެ އަވަހަށް އޭނާ ކައިވެނިކުރަން ބޭނުންވާ ކަމަށާއި ކައިވެންޏަށް އޭނާ ތައްޔާރު ކަމަށެވެ. އަދި ބޭނުންވަނީ ވީހާވެސް އަވަހަށް ދިރިއުޅުމައިގެން ހަމަޖެހިލަން ކަމަށާއި ކައިވެނިކުރަން ރަނގަޅު މީހަކު ހޯދަމުންދާ ކަމަށް ވެސް އޭނާ ބުނެފައިވެއެވެ.\nކައިވެނިކުރަން ބޭނުންވަ ކަމަށާއި އިންނާނެ މީހަކު ހޯދަމުންދާ ކަމަށް ސޮނާކްޝީ ބުނިއިރު، ނޯޓްބުކްގެ ތަރި ޒަހީރު އިގްބާލްއާ އޭނާ ޑޭޓް ކުރަމުންދާކަމުގެ ވާހަކަތަކެއް މިދޭތެރެއިން މީޑިއާތަކުގައި ފެތުރުނެވެ. ނަމަވެސް އެކަމާ ގުޅިގެން ދެމީހުން ވެސް އެއްޗެކޭ ބުނެފައެއް ނުވެއެވެ.\nސޮނާކްޝީ އެންމެ އަވަހަށް ދެން ފެނިގެންދާނެ ފިލްމު “ކަލަންކް” އަކީ އަބިޝެކް ވަރްމަންގެ ފިލްމެކެވެ. ފިލްމު ރިލީޒް ކުރަން ހަމަޖެހިފައިވަނީ މިމަހުގެ 17 ވަނަ ދުވަހުއެވެ. ކަލަންކްގެ އިތުރުން ސޮނާކްޝީ ދެން ފެނިގެންދާނީ “ދަބަންގް 3” އަދި “މިޝަން މަންގަލް” އިންނެވެ.


އަނިޔާކުރާނީ އަނިޔާވެރީންނެވެ! – Maldivian Democratic Party\n30 ޖުލައި 2012\nރައްޔިތުންގެ އަޣުލަބިއްޔަތުން ރާއްޖޭގައި އޮތް ޚުދުމުޚުތާރު ވެރިކަން ނިމުމަކަށް ގެނެސް ޑިމޮކްރެޓިކް އުސޫލުން ހިންގާންފެށި ވެރިކަން އަނިޔާވެރި ކަމުގައި ހައްދުފަހަނަ އަޅާފައިވާ ބަޔަކު ނުކުމެ ވައްޓާލިކަން މިއަދު މުޅިދުނިޔެ ވެސް އެދަނީ ގަބޫލުކުރަމުންނެވެ. މިގައުމުގެ ސަރުކާރު ހިންގާން މިއަދު އެތިބަ މީހުންނަކީ މިގައުމުގައިއޮތް ގާނޫނީ ވެރިކަން ބަޣާވާތަކުން ވައްޓާލި ބައެއްކަމުގައި މިބުނަނީ ސަބަބުތަކެއް އޮތީމައެވެ. ހެކިތަކެއް ހުރީމައެވެ.\nއަނިޔާވެރި ކަމުން ހައްދުފަހަނަ އަޅާފައިވާ ބަޔަކާއި މަލްއޫނު ކަމުން ހިތްފަސާދަވެ ވެރިކަމަށް ބޫތުކައިފައި ތިބި ޝޭޚުންގެ ނިގާބުއަޅައިގެން އުޅޭ ބަޔަކު ނުކުމެ މާލޭގެ މަގުތަކުގައި ހުރިއްޔާހުރި ގަހެއް އުފުރައި، ދައުލަތުގެ އިމާރާތްތަކާއި މީހުންގެ އަމިއްލަ މުދަލަށާއި ގެދޮރަށް ގެއްލުންދީ ދައުލަތާއި އަމިއްލަ މީހުންގެ ވެހިކަލްތަކުގައި ރޯކުރަމުން ގެންދިޔަކަން ނޭނގޭ މީހަކު ނުހުންނާނެއެވެ. އެންމެފަހުން ފުލުހުންނާއި ސިފައިގެ ތެރެއިން ބަޔަކު ވާވަށްދާލައިގެން އެމީހުންގެ ބާރުގައި ވެރިކަންވެސް ވަށްޓާލީއެވެ. މިއަކީ ފޮރުވޭނެ ކަންކަމެއް ނޫނެވެ. ހެކިތައް ބުނެދޭ ޙަގީގަތްތަކެވެ.\nމީގެއިތުރުން ފުލުހުންނާއި ސިފައިން ނުކުމެ މީހުންނަށް މަގުމަތީގައި އަނިޔާކުރާން ފެށިކަން މިގައުމުގެ އެންމެންވެސް ދަންނާނެއެވެ. ސުލްހަވެރި މުޒާހަރާތައް ސުމާރެއް ނެތްވަރުގެ ބާރުބޭނުންކޮށް ރޫޅާލައި މީހުންގެ ދެލޮލަށް އިންޗިއެއްގެ ކައިރިން ޕެޕަރ ސްޕްރޭ ޖެހި މަންޒަރުތައް އެހެރީ ފެންނާށެވެ. އެންމެ ފަހުން ރައީސް ނަޝީދުގެ ލޯފުޅަށްވެސް ޕެޕަރ ސްޕްރޭ ޖެހީއެވެ.\nމިސަރުކާރުގެ ބޭނުމަކީ އެމްޑީޕީއާއި މިބާޣީ ސަރުކާރަށް ރުހިފައިނުވާ ކޮންމެ މީހަކު މަރައި ދުވަސް ދުއްވާލުމެވެ. އެކަން އެގެންދަނީ ކުރަމުންނެވެ. ފާޅުގަޔާއި ސިއްރުގައިވެސް މެއެވެ. މަޝްހޫރު ފަހަރި ޝޭޚު އަރައި އެބުނަނީ އެމްޑީޕީގެ ސުލްހަވެރި އެއްވުންތައް ގާނޫނުގެ ތަރަހައިގެ ތެރެއިން ނުހުއްޓުވޭނެ ވާހަކައެވެ. އެކަން ހުއްޓުވޭނީ އެމީހުން ގާނޫނާ ޚިލާފަށް ވެރިކަން ވައްޓާލިހެން ގާނޫނީ އިމުގެ ބޭރުން ނުކުމެ ރައްޔިތުން މަރައި ހުސްކޮށް ގެންނެވެ. އެނޫންގޮތަކަށް އެމްޑީޕީ ބަލިކުރެވޭނެ އެއްވެސް ގޮތެއް އެމީހުންނަކަށް މިއަދަކު ފެނިއެއް ނެތެވެ. އެބުނާ ޑިސެމްބަރ އިއްތިހާދަކުން ސިއްރިޔާތުގައި ރައީސް ނަޝީދު ދުއްވާލުމަށް ރާވަމުން ގެންދާ ކަމުގެ ޚަބަރުތައްވެސް މިދަނީ ފެތުރެމުންނެވެ.\nމިގައުމުގައި ހިނގާ ހުރިހައި ޖަރީމާތަކެއް އެމްޑީޕީގެ ބޮލުގައި އަޅުވަން އެގެންދަނީ މަސައްކަތް ކުރަމުންނެވެ. މީގެކުރީންވެސް ސަރުކާރަކުން އެކަންވަނީ ކޮށްބޭކާރު ވެފައެވެ. އެހެނީ އެމްޑީޕީއަކީ އަނިޔާވެރިވުމަށް އަނިޔާ ކުރުމަށް ހިތްވަރުދޭ އަދި، ގޮވާލާނެ ޕާޓީއެއް ނޫނެވެ. އެއާ ޚިލާފަށް އަނިޔާ ނުކުރުމަށާއި، އަނިޔާއާއި އިދިކޮޅަށް އެމްޑީޕީ އަބަދުވެސް ނުކުންނާނެއެވެ. ބާޣީ ސަރުކާރުން މިއަދު އިލެކްޝަން ކޮމިޝަނަށް ގާނޫނީ އިމުގެ ބޭރުން އެމްޑީޕީ އުވާލުމަށް ޕުރެޝަރ ދެމުންގެންދާއިރު އެކަމަށް އެއްވެސް ހުއްޖަތެއް ބާޣީންނަކަށް ނުދެއްކެއެވެ. ސިޔާސީ ޕާޓީ ތަކާއިބެހޭ ގާނޫނުތައް ގަސްދުގައި ނުނިންމާ އިހުމާލުކޮށް މަޖިލީހުގައި ތާށިކޮށް މިއަދާ ހަމަޔަށް ބޭއްވީ ވެސް މިއަދު ބަޣާވާތް ކޮށްގެން މިއުޅޭ މީހުން އެއްބާރު އަޅައިގެންނެވެ. ވީއިރު މިއަދު އެމީހުންނަށް އުނދަގޫވެޔޭ ކިޔައިގެން އިލެކްޝަން ކޮމިޝަންއަށް އެޖަހަނީ ކޮން ހޫނުފެނެއް ހެއްޔެވެ؟ އެބާރު ފޯރުވަން އުޅެނީ މުސްތަގިއްލު މުއައްސަސާ އަކަށް ނޫންހެއްޔެވެ. ބާޣީ ސަރުކާރަށް ބޭނުންވަނީ އެމީހުން ބުނާހައި ގޮތަކަށް ކަންކަން ކުރާނެ ، ބަސްބުނާނެ ބައެއް އެކަންޏެވެ. ރައްޔިތުންގެ ޙައްގުތައް ނިގުޅައިގަނެގެން ތިބިބަޔަކު ޖާނުސަލާމަތް ކުރުމަށް އެތިބަގެން ސަރުކާރުގައި މުޑިވިއްދަނީއެވެ. އެކަމަކު ﷲގެ މަތިވެރިކަމުން މިއަދު މިބާޣީ ސަރުކާރުގައި އެދަނީ ރެނދު އަޅައި ފޭވަމުންނެވެ.\nއެމްޑީޕީން އަބަދުވެސް ގޮވާލަނީ އަނިޔާ ނުކުރުމަށެވެ. އިއްޔެވެސްގޮވީ އެހެންނެވެ. މިއަދުވެސް ހަމަމިތިބީ އެގޮތުގައެވެ. އަހަރެމެންގެ ލީޑަރ ވިދާޅުވަނީ އަނިޔާ ކުރިޔަސް ނުކުރާށެވެ. ޖެހިޔަސް ނުޖަހާށެވެ. މިއަދުވެސް އަހަރެމެން މިގޮވާލަނީ ފުލުހުންވެސް ރައްޔިތުންނަށް އަނިޔާ ނުކުރުމަށެވެ. ވޭން ނުދިނުމަށެވެ. އެހެން ކަމަށްވާނަމަ ޑިއުޓީއަށްދާ ފުލުހަކު މަރާލުމުގައި އެމްޑީޕީ ބައިވެރި ނުވާނެކަން އެންމެންވެސް ހެޔޮހިތުން ގަބޫލުކުރާނެއެވެ. އަދި މިފަދަ އަމަލުތައް ކުރަމުން އެގެންދާ މީހުން ގުޅިފައިވަނީ ކޮން ޕާޓީއަކާ ކަންވެސް މިއަދު މިދަނީ ހާމަވަމުންެނެވެ. އަދި އަނިޔާވެރީންގެ ރޭވުންތައް ބޭޒާރުވެ ހަފުސްވަމުން ދާކަމީވެސް ހަގީގަތެކެވެ.\nމިހިނދު ވިސްނާލަން މުހިންމު ކަމެއް އެބައޮތެވެ. އިންސާނުންނަކީ ކުށްކުރާ ބައެކެވެ. އެއިން ބަރީއަވެފައިވާ މީހަކު ގައިމުވެސް މިއަދުގެ ދުނިޔެއަކު އުޅޭކަމެއް ނޭނގެއެވެ. ސިޔާސީ ޕާޓީތަކުގައިވެސް އުޅެނީ އިންސާނުންނެވެ. އެއިންމީހަކު ކުރާ ކޮންމެ ކުށަކީ އެޕާޓީއެއްގެ ބޮލުގައި ސިޔާސީ ބޭނުމެއްގައި އަޅުވާ ކަމެއް ކަމުގައި ހެދުމަކީ މޮޔަކަމެކެވެ. މިސާލަކަށް ޕާޓީއެއްގައި ހިމެނޭ އަންހެނަކު ނާޖާއިޒު ދަރިޔަކު ވިހައިފިނަމަ އެޕާޓީގައި ކިތަންމެ އަތްޕުޅުމަޑު ޒައީމަކު ހުއްޓަސް އެޒައީމަށް އެދަރި ލައްވާން ޖެހޭނެހެއްޔެވެ؟ ނޫނެކެވެ. ނުޖެހޭނެއެވެ. އަދި އެކަމުން މުޅިޕާޓީގެ އަގުވެއްޓޭކަށްވެސް ނުޖެހެއެވެ.\nމިއަދު މިގައުމަށް މިވެރިވެފައިވާ ބާޣީންގެ ސަބަބުން މުޅިގައުމުގެ އިޖުތިމާއީ ފޭރާން އިތުރަށް މިވަނީ ވީދި ހަލާކުވެފައެވެ. ސަރުކާރު ދެމެހެއްޓުން ނޫންކަމެއް މިމީހުންގެ ވިސްނުމުގައި ވާނަމަ އެއީ އެމްޑީޕީގެ ލީޑަރުގެ ދުވަސް ދުއްވާލުމާ އެމްޑީޕީގެ އެންމެހައި މެންބަރުން ދިގުމުއްދަތައް ޖަލަށްލައި ހައްޔަރު ކުރުމެވެ. ނޫނީ ދުވަސް ދުށްވާލުމެވެ. ގައުމު އިނދަޖެހި ރައްޔިތުން ބަނޑަށް ޖެހުމަކީ މިމީހުން ކަންބޮޑުވާ ކަމެއް ނޫނެވެ. ބޭރު ގައުމުތަކުގެ އަޑެއް މިމީހުން ނާހައެވެ. ދުނިޔޭގެ ޕުރެޝަރއަކަށް ސިހޭކަމަކަށް ނުހަދައެވެ. ރެޔާދުވާލު ރައްޔިތުންނަށް އަނިޔާކުރުން ނޫންކަމެއް މިބާޣީ ސަރުކާރަކުން ނުކުރެއެވެ.\nއެމްޑީޕީ އުފެދުނީވެސް ރައްޔިތުންގެ އިހުސާސްތައް ނުދަންނަ ވެރީންނާއި އިދިކޮޅަށް އަޑުއުފުލުމަށެވެ. ޑިމޮކްރަސީ ތައާރަފުކޮށް ދިރުވުމަށެވެ. ރައްޔިތުންނަށް މަންފާއާއި ލާބަ ހޯދައި ދިނުމުގެ މަތިވެރި މަގުސަދުގައެވެ. އިސްލާމްދީނުގެ ވަޙުދަތު މިގައުމުގައި ދިރުވައި ދެމެހެއްޓުމުގެ ބޭނުމުގައެވެ. ވީއިރު މިއަދު މިގައުމަށް ވެރިވެގެން އެތިބަ ޚާއިނުންނަށް އެމްޑީޕީ ބޮލެއް ނުލަނބާނެއެވެ. އެއަނިޔާވެރީން އެކުރާ އަނިޔާއާއި އިދިކޮޅަށް އަޑުއުފުލާނެއެވެ. އެންމެފަހު މެންބަރާ ހަމަޔަށްވެސް މިގޮތުގައި ދެމިތިބޭނެއެވެ. އެކަމަކު ހަމަހިލާ އެއްވެސް ރައްޔިތަކަށް އަނިޔާއެއް ދޭކަށް އެމްޑީޕީ ނުނިކުންނާނެއެވެ. ޙައްގު ގޮތުގައި އަނިޔާވެރީންނާއި ކުރިމަތިލުމަކީ އަނިޔާއެއް ކަމުގައި ދެކޭނެ އެއްވެސް ނިޒާމެއް މިދުނިޔެއަކު ނުވާނެއެވެ. އެކަމަކު އެމްޑީޕީ ނުކުމެ ތިބީކީ ހަނގުރާމައެއް ކުރާކަށް ނޫނެވެ. އަނިޔާއާއި އިދިކޮޅަށް އަޑުއުފުލާށެވެ. މިކަން އޮޅުވާލައި ތަފާތު ޖަރީމާތައް އެމްޑީޕީގެ ބޮލުގައި އެޅުވުމަކީ އަނިޔާވެރީންގެ އަނިޔާވެރިކަން އިތުރަށް ހާމަވެގެން ދާނެކަމެކެވެ. މިއަދު ވަމުން އެދަނީވެސް އެހެންވެވާ ބޭޒާރެވެ. އަނިޔާވެރީންނަކީ ހަމައެމީހުންނެވެ. މިބާޣީ ސަރުކާރުގެ ތެރޭގައިތިބެ ރައްޔިތުންނަށް އަނިޔާކުރާ މީހުންނެވެ.


City In Financial Fair Play Aa Hilaafuvi Massalaeh Balanee - Vaguthu\nސިޓީން ފައިނޭންޝިއަލް ފެއާ ޕްލޭއާ ހިލާފުވި މައްސަލައެއް ބަލަނީ\n3 މަސް ކުރިން ( މާޗް 8, 2019 )\nސިޓީގެ ވެރިން ----\nއިނގިރޭސިވިލާތުގެ މެންޗެސްޓާ ސިޓީން، ފީފާގެ ފައިނޭންޝިއަލް ފެއާ ޕްލޭއާ ހިލާފަށް ހަރަދުކޮށްފައިވާ މައްސަލައެއް ބަލަން ފަށައިފިއެވެ.\nޔޫއެފާއިން ސިޓީގެ މައްސަލަ ބަލަން ފަށާފައި ވަނީ ޖަރުމަނުގެ ނޫހެއް ކަމަށްވާ ޑާ ސްޕީގަލްއިން، ސިޓީއާ ބެހޭ ގޮތުން ލިޔެފައިވާ ލިޔުމެއްގައި ހާމަކޮށްފައިވާ މައުލޫމާތު ތަކެކެވެ. ޖަރުމަނުގެ ނޫހުން ސިޓީގެ މައްޗަށް ބޮޑެތި ތުހުމަތުތަކެއް ކޮށްފައިވާ އިރު، އެ ނޫހުން ވަނީ ސިޓީގެ ފައިނޭންޝިއަލް ލިޔެކިޔުންތަކެއްވެސް ލީކު ކޮށްލައިފައެވެ.\nސިޓީގެ ފައިނޭންޝިއަލް މައްސަލަތަކެއް ބަލަމުންދާ އިރު، އިނގިރޭސި އެފްއޭއިން އަންނަނީ އެ ކްލަބުން ޒުވާން ކުޅުންތެރިއެއް ގަވާއިދާ ހިލާފަށް ގެންދިޔަ މައްސަލައެއްވެސް ބަލަމުންނެވެ. ޖަރުމަނުގެ ޑޯޓުމަންޑަށް ގެންދިޔަ ސަންޗޯއަކީ އެތައް ކްލަބަކުން ބޭނުންވެފައިވާ ކުޅުންތެރިންޔަކަށްވާ އިރު، އޭނާގެ އުމުރުން 14 އަހަރުގައި ސިޓީން ސަންޗޯގެ އޭޖެންޓަށް ދެ ލައްކަ ޕައުންޑް ދީ، ކުރީބައިގައި ޑީލް ނިންމި ކަމަށް މީޑިއާތައް ބުނެއެވެ.\nއޭގެ އިތުރުންވެސް ޖަރުމަނުގެ ނޫހުގައި ބުނެފައި ވަނީ ސިޓީން 2013 ވަނަ އަހަރުގެ ސީޒަންގައިވެސް ފީފާއަށް އޮޅުވާލި ކަމަށާއި، ގިނައިން ހަރަދު ކުރުމަށް، ސްޕޮންސާޝިޕަށް ލިބޭ އާންމުދަނީ 9.9 މިލިއަން އިތުރުކުރި ކަމަށެވެ.\nއެ ހުރިހާ މައްސަލައެއްވެސް ބަަލަމުންދާ އިރު، ސިޓީން ވަނީ އެކަން ދޮގުކޮށްފައެވެ. ސިޓީން ބުނެފައި ވަނީ ސިޓީގެ މެއިލްއާއި ޓީމުގެ ޑޭޓާ ބޭސް ހެކްކޮށްފައިވާ ކަމަށާއި، އެހެން ނަމަވެސް އެ ނޫހުން ހަދަމުން ދަނީ ދޮގު ކަމަށެވެ.\nފީފާގެ ފައިނޭންޝިއަލް ފެއާ ޕްލޭ ބުނާގޮތުން، ކްލަބަކަށް ސްޕޮންސާޝިޕް ގޮތުގައި ލިބޭ ފައިސާގެ އިތުރުން އިނާމް ފައިސާއަށްވުރެ ބޭރުން އެއްވެސް ކްލަބަކަށް ހަރަދު ނުކުރެވޭނެއެވެ. ސިޓީގެ ކޯޗު ޕެޕް ގާޑިއޯލާ ބުނެފައި ވަނީ ޗެއާމަން ހަލްދޫން އަލް މުބާރަކާއި، ސީއީއޯ ފެރަން ސަރިއާނޯވެސް، ސިޓީ ސަސްޕެންޑް ނުވާނެ ކަމުގެ ޔަގީންކަން ދީފައިވާ ކަމަށެވެ.\nސިޓީން 2014 ވަނަ އަހަރުގެވެސް ފައިނޭންޝަލް ފެއާ ޕްލޭ ގަވާއިދާ ހިލާފުވި އިރު، އެޓީމަށް ވަނީ ބޮޑު ޖޫރިމަނާއެއް އައިސްފައެވެ.\nވާދަވެރި ޓީމުތަކަށް ސިޓީގެ ކާމިޔާބީ ހަޖަމެއް ނުވާނެ - ޗެއާމަން މުބާރަކް\nސިޓީ ދޫކޮށްލާނެ ކަމަށް ކެޕްޓަން ކޮމްޕެނީ އިއުލާން ކޮށްފި


Mivaguthu jamaathugai namaadhu kuraairu gaidhurukan muhinmu: Raees Maumoon\nރައީސް މައުމޫން- ފޮޓޯ: ސަން\nމިވަގުތު ޖަމާއަތުގައި ނަމާދުކުރާއިރު ގައިދުރުކަން މުހިންމު: ރައީސް މައުމޫން\n23 ފެބްރުއަރީ 2021 - 20:23:55\nކޮވިޑް-19ގެ މިހާލަތުގައި މިސްކިއްތަކުގައި ޖަމާއަތުގައި ނަމާދުކުރާއިރު ގައިދުރުކަން ބެހެއްޓުން މުހިންމު ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެ އެވެ.\nރައީސް މައުމޫން ވިދާޅުވީ ތިމާގެ ފުރާނައާއި ނަފްސު ރައްކާތެރިކުރުމަކީ އިސްލާމްދީން އެންމެހާ މުސްލިމުންގެ މައްޗަށް ލާޒިމްކުރާކަމެއް ކަމަށެވެ. އަދި އެކަމުގެ ސަބަބުން ކޮވިޑް-19 ގެ ބަލިމަޑުކަމުން ރައްކާތެރިވުމަށް އަޅަންޖެހޭކަމަށް ސިއްހީމާހިރުން ލަފާދޭ ކަންތައްތައްކުރުން ލާޒިމް ކަމަށް ރައީސް މައުމޫން ވިދާޅުވިއެވެ\nއިސްލާމިކް މިނިސްޓްރީއަށް ޓެގުކުރައްވާ ރައީސް މައުމޫން ކުރެއްވި ޓްވީޓްގައި އިތުރަށް ވިދާޅުވީ "އެހެންކަމުން މިވަގުތު ޖަމާއަތުގައި ނަމާދުކުރާއިރު ގައިދުރުކަން ކޮންމެހެން މުހިންމު" ކަމަށެވެ.\nކޮވިޑް-19ގެ ހާލަތު ރާއްޖޭގައި ގޯސްވަމުން ދިޔުމުގެ ސަބަބުން އެޗްޕީއޭއިން ވަނީ ބޮޑެތި ފިޔަވަޅުތަކެއް އަނެއްކާވެސް އަޅަން ފަށާފައެވެ. އަދި ރާއްޖޭގެ ބައެއް ސަރަހައްދުތަކުގައިވެސް ކޮވިޑްގެ ބޮޑެތި ކްލަސްޓާތަކާއި ގުޅިގެން މިސްކިތްތަކުގައި ޖަމާއަތް ހެނދުން މަނާކޮށްފައިވެސްވެއެވެ.\nމިހާލަތުގައި އެއްވެ އުޅުންވެސް މަނާާކޮށްފައިވާއިރު ރާއްޖޭގެ ހާލަތު ކޮންޓްރޯލް ކުރުމަށް އެޗްޕީއޭއިން އަޅާފައިވާ ފިޔަވަޅުތަކަށް ފަހުވެސް ކޮވިޑް ކޮންޓްރޯލް ވަމުން ނުދާތީ އެޗްޕީއޭއިން ވަނީ ކަންބޮޑުވުންވެސް ފާޅުކޮށްފައެވެ.\nމިހާތަނަށް ރާއްޖެއިން ޕޮޒިޓިވްވި މީހުންގެ އަދަދު ވަނީ 18،930 އަރާފައެވެ. އަދި ކޮންމެ ދުވަހަކު ފެންނަ ކޭސްތަކުގެ އަދަދުވެސް އުޅެނީ 100އިން މަތީގައެވެ. ހޮސްޕިޓަލް ތަކުގައި އެޑްމިޓްކޮށްގެން ފަރުވާދޭ މީހުންގެ އަދަދުތައް މިވަގުތައް ހުރީ އެއް ހަމައެއްގައި ހިފެހެއްޓިފައިކަން ފާހަގަކުރެވެއެވެ. އެގޮތުން މިވަގުތު ހޮސްޕިޓަލްގައި ފަރުވާދެމުންދަނީ 162 މީހުންނަށެވެ.\nރާއްޖޭއިން މިބަލިން މިހާތަނަށް ރަނގަޅުވެފައިވަނީ 16،351 މީހުންނެވެ. އަދި ރާއްޖެއިން ކޮވިޑް-19 ގައި މަރުވި މީހުންގެ އަދަދު ވަނީ 60 އަށް އަރާފައެވެ.


މޫސުން ވަރަށް ގޯސް! ވިލާގަނޑުގައި 40 މޭލަށް ވައިގަދަވާނެ!\n15 ސެޕްޓެންބަރު 2021 - 11:29 0\nވިއްސާރަ ދުވަހެއްގައި ދުއްވާފައިދާ ދޯންޏެއް: މޫސުން ގޯސްވުމުގެ ސަބަބުން މާލެ ސަރަހައްދުގެ ފެރީތަކުގެ ދަތުރުތައް ވެސް މިއަދު ވަނީ މެދުކަނޑާލައިފައި.\nމޫސުން ގޯސްވެ، ރާއްޖޭގެ ބޮޑު ސަރަހައްދަކަށް ޔެލޯ އެލާޓް ނެރެފި އެވެ.\nމޫސުމާބެހޭ ގައުމީ އިދާރާ، މެޓުން ބުނީ އެލާޓު ނެރެފައި ވަނީ ޅ. އަތޮޅުން ގދ. އަތޮޅާ ދެމެދަށް މިއަދު ހެނދުނު 8:30 އިން ފެށިގެން މެންދުރު 12:00 އާ ހަމައަށް ކަމަށެވެ.\nއެ އިދާރާއިން ބުނީ ކުރިޔަށް އޮތް ދެ ދުވަހު ވެސް ރައްޖޭގެ އެކި ހިސާބުތަކަށް ވިއްސާރަ ކުރާނެ ކަމަށެވެ.\nދެކުނުގެ އަތޮޅުތަކަށް އިރު ދެކުނާއި ދެކުނުން ގަޑިއަކު7މޭލާ 15 މޭލަށް ވައިގަދަވާނެ ކަމަށާއި އެހެން ހިސާބުތަކަށް ހުޅަނގާއި ހުޅަނގު އުތުރުން ގަޑިއަކު 10 މޭލާއި 20 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް މެޓުން ބުނެ އެވެ.\nއަދި ވިލާގަނޑުގައި ގަޑިއަކު 40 މޭލަށް ވައިގަދަވާނެކަމަށް ލަފާކުރެވޭކަމަށްވެސް މޫސުމާބެހޭ އިދާރާއިން ބުނެފައިވެ އެވެ. ދެނުކުގެ އަތޮޅުތަކުގެ ކަނޑުތައް އާދައިގެ ވަރަކަށް މަޑުވެފައި އެހެން ހިސާބުތަކަށް ގަދާވާނެ ކަމަށާއި ވިލާގަނޑުގައި ކަނޑުތައް ގަދަ ވާނެ ކަމަށް މެޓުން ބުނެ އެވެ.\nހަމައެއާއެކު ރާޅުގެ އުސްމިން3ފޫޓާއި6ފޫޓުގެ އުސްމިނަކަށް އުފުލޭނެ ކަމަށް އެ އިދާރާއިން ލަފާ ކޮށްފައިވެ އެވެ.\nމޫސުން ގޯސްވުމުގެ ސަބަބުން މާލެ ސަރަހައްދުގެ ދަތުރުފަތުރަށް ވަނީ ހުރަސް އެޅިފަ އެވެ. އެގޮތުން ވެލާނާ އިންޓަނޭޝަނަލް އެއާޕޯޓަށް ޖައްސަން އައި ބައެއް ބޯޓުތައް ވަނީ ޑައިވާޓްކޮށްފަ އެވެ. މާލެއާ ހުޅުލެ، ހުޅުމާލެ އަދި ވިލިގިއްޔާ ދެމެދުގެ ފެރީތައް ވެސް މެދުކަނޑާލި އެވެ. އަދި ވައިގަދަވުމުގެ ސަބަބުން ސައިކަލްތަކަށް ސިނަމާލެ ބްރިޖުގައި ދަތުރުނުކުރެވި ހުއްޓާލަން ޖެހިފައިވެ އެވެ.\nމޫސުމީ ސަމިޓަށް އޮސްޓްރޭލިއާ ބޮޑު ވަޒީރު ނުދާނެކަމުގެ އިޝާރާތެއް\nމޫސުން ވަރަށް ގޯސް، ސަމާލުވެ ތިބޭ


Jamiyyaa Thah Eh Chaynakun Gulhun - Rashuge Tharaggee Ah Libeyne Emme Bodu Kurierumeh ޖަމްޢިއްޔާތައް އެއް ޗޭނަކުން ގުޅުން – ރަށުގެ ތަރައްޤީއަށް ލިބޭނެ އެންމެ ބޮޑު ކުރިއެރުމެއް – Huvadhoo News Jamiyyaa Thah Eh Chaynakun Gulhun - Rashuge Tharaggee Ah Libeyne Emme Bodu Kurierumeh Huvadhoo News\nޖަމްޢިއްޔާތައް އެއް ޗޭނަކުން ގުޅުން – ރަށުގެ ތަރައްޤީއަށް ލިބޭނެ އެންމެ ބޮޑު ކުރިއެރުމެއް\nތިނަދޫ ކައުންސިލުން ތިނަދޫގައި ހިންގާ ޖަމްޢިއްޔާތަކާ އެކު ބޭއްވި ބައްދަލުވުމެއްގެ ތެރެއިން - ފޮޓޯ: ތިނަދޫ ކައުންސިލް\nރާއްޖޭގެ ރަށްތައް ތަރައްޤީކޮށް ރައްޔިތުންގެ ދިރިއުޅުމުގެ ފެންވަރު ރަނގަޅު ކޮށް ހެދުމުގެ ޤާނޫނީ ވާޖިބު އޮންނަ ފަރާތަކީ ދައުލަތެވެ. ނުވަތަ ސަރުކާރެވެ. ރަށްތަކުގެ އިދާރީ ހިނގުމާއި އަސާސީ ޚިދުމަތް ފޯރުކޮށްދޭން ލާޒިމް ކުރާ ފަރާތަކުން ވެސް ވަނީ ހަމަ ސަރުކާރެވެ. އެކަމަށްޓަކައި ދައުލަތުން ބަޖެޓް ކަނޑައެޅިފައިވެއެވެ. ތަފާތު މުޢައްސަސާތައް ރައްޔިތުންގެ ޚިދުމަތުގައި ތިބެއެވެ. މުސާރަދޭ މުވައްޒަފުން ތިބެއެވެ. އެއީ ރަށު ތަރައްގީގެ މުހިންމު ބައެކެވެ.\nރަށް ތަރައްޤީކޮށް ހޭލުންތެރިކަން ގެނެސްދޭ އަނެއް ބައްޔަކީ އެރަށެއްގައި ތަހުޒީބު ކުލަ ޖައްސައި އުޖާލާ އަދި ކާމިޔާބު ޖީލެއް އުފައްދާން މަސައްކަތް ކުރާ ޖަމްޢިއްޔާ ޖަމާއަތް ތަކެވެ. ރަށު ވަންތަ ރޫޙުގައި ހިލޭ ސާބަހަށް މަސައްކަތްކުރާ ބައްޔަކީ ނޮން ގަވަރމަންޓަލް އޯގަނައިޒޭޝަން (އެންޖީއޯ) ތަކެވެ.\nތާރީޚީ ނަޒަކުން ވިސްނައި ރަށްރަށުގެ މާޒީއަށް ދުރުމީ ހިނގާލާ އިރު އި އެ ރަށެއްގައި ތަރައްޤީ ތަހުޒީބު ސާލު ފެތުރިފައި އޮތް މިންވަރާއި ޖަމްޢިއްޔާ ތަކުގެ ދައުރާ އޮތް ގުޅުން ވަރަށް ބޮޑަށް ސާފުވެގެން ދެއެވެ. އަދި މި ޒަމާނުގައި އެންޖީއޯ ތަކުން އަދާކުރާ ރޯލުގައި ރަށަށް ނުވަތަ އެރަށެއްގެ މުޖުތަމަޢު އަށް އަންނަ ކުރިއެރުމާއި މެދު ހަމަބުއްދިން ވިސްނައި ފިކުރު ކޮއްފިނަމަ ކިތަންމެ ރަނގަޅަށްވެސް ސާބިތުވެއެވެ.\nއެކި ޖަމްޢިއްޔާތައް ވުޖޫދަށް އަންނަނީ އެކި މަޤްޞަދުގައެވެ. އެއް ބަޔަކު ކުޅިވަރާ މުނިފޫހި ފިލުވުން ކުތިއެރުވުމަށެވެ. އަނެއް ބަޔަކު ތިމާވެށްޓާއި ދަނޑުވެރިކަން ތަރައްޤީ ކުރުމަށް އިސްކަން ދޭއިރު އަނެއްބައި ޖަމްޢިއްޔާތައް މަސްވެރިކަމާއި ކަނޑުފަޅު ހިމާޔަތް ކުރުމަށެވެ. އަދި އެހެން ޖަމްޢިއްޔާތައް ތަޢުލީމާއި ސިއްޙީ ދުޅަހެޔޮ ކަމަށް, އަނެއް ބަޔަކު ނުކުންނާނީ އިސްލާމް ދީން ނެގެހެއްޓުމާއި ދެމެހެއްޓުމާއި ފަރުދީ ރައްކާތެރިކަމާއި ޤާނޫނީ ޙިމާޔަތް ރައްޔިތުންނަށް ހޯދައި ދިނުމަށެވެ. މިހެން ގޮސް އެތައް އެތައް ކަމަކަށެވެ . ހުރިހާ ކަމެއްގެ ގައި ވެސް ވަނީ ތަރައްޤީ އެވެ. ތަހުޒީބީ ކުރިއެރުމެވެ . އެކި އެކި ދާއިރާ ތަކުން. މީހުން ބިނާ ކުރުމާއި ފަންނީ ޤާބިލު ކަން އަށަގަނުވައި މުޖުތަމަޢުގައި ޤައުމަށް ފައިދާ ހުރި ބަޔަކު އުފެއްދުމެވެ. ރީތި ނަލަ ވެއްޓެއް ތައްޔާރު ކުރުމެވެ.\nރާއްޖޭގައި މީހުން ދިރިއުޅޭ ކޮންމެ ރަށަކުން ފެންނަނީ ސަރުކާރުން ކުރައްވާ ހޭދައަށްވުރެ ވަކި ކުޑަ ނޫން ހޭދަ ތަކާއި ރަށް ތަރައްޤީ ކުރަން ހިލޭސާބަހަށް މަސައްކަތް ކުރަމުން އަންނަ ޖަމްޢިއްޔާ ތަކުގެ ދައުރެވެ. އެކި ގޮތްގޮތަށް ފަންޑް ހަދައިގެން ޢަމަލީ ގޮތުން ބައިވެރިވެ ކުރަމުންދާ މަންޒަރެވެ.\nރަށަށް “އަވަށު ވަނަ” ތަކުން ފެށިގެން ބައިނަލްއަޤްވާމީ ވަނަތައް” ހޯދައި ރަށުގެ ނަން ރޯޝަން ކުރާ ތަނެވެ.\nމިދެންނެވި ކުރި އެރުމުގައި ވާ އެންމެ ބޮޑު ސިއްެަރަކީ ގުޅުމެވެ ރަށުގެ ވެރިންނާއި އޮންނަ ގުޅުމެވެ. ވެރިން ޖަމްޢިއްޔާ ތަކަށް ދޭ ފުރުޞަތެވެ. އެއް ޖަމްޢިއްޔާ އަނެއް ޖަމްޢިއްޔާ އާއި ދެމެދު އޮންނަ ގުޅުމެވެ. ކުރާ އިޙްތިރާމެވެ. ހަމަ އެހެންމެ ރަށު ތަރައްގީގެ ވިސްނުމާއި ޒަމާނަށް ފެތޭ ބުއްދީގައި އޮންނަ ވާދަވެރިކަމެވެ.\nކުރިން ވެސް ދެންނެވުން ފަދައިން ކޮންމެ ޖަމްޢިއްޔާ އެއް ވެސް ރަށަށް ކޮށްދެނީ ތަރައްޤީ އެވެ. ނަމަވެސް ޒާތީ ޙަސަދައާއި ނާ ތަހުޒީބީ ވިސްނުމުގެ ސަބަބުން ރަށަށް ލިބޭ ކުރިއެރުން ބޮޑުތަނުން ދައްވެ މުޖުތަމަޢު ބައިބައިވެދާ ޙާލަތު ކިތަންމެ ފަހަރަކުވެސް ތަޖުރިބާ ކުރިއަށް ޖެހިފައި އެބަހުއްޓެވެ. ހަމަ އެހެންމެ އެ ޙާލަތު ބަދަލުވެ އެކަތިގަނޑަކަށް ވުމުން ލިބުނު އަދި ލިބެމުންދާ ކާމިޔާބު ތާރީޚަށް ބިންވަޅު ނެގިފައިވެސް ހުރީ ފިކުރު ކޮއްފި ބަޔަކަށް ޢިބްރަތެއް ޙާސިލު ވާ މިންވަރަށެވެ.\nއެއީ މިއަދު ރާއްޖޭގެ ގިނަ ރަށްރަށުގައި އޮތް އުސޫލެވެ. އެއީ ކާމިޔާބު އައްސޭރި އަށް ދަތުރު ކުރުމަށް އޮތް އެންމެ ރަނގަޅު މަގެވެ. ޖަމްޢިއްޔާތައް އެއް ޗޭނަކުން ގުޅުން އެއީ ރަށުގެ ތަރައްޤީއަށް ލިބޭނެ އެންމެ ބޮޑު ކުރިއެރުމެއް. އެއީ ތަހުޒީބު މުޖުތަމަޢުގައި ތަސައްރަފު ވެފައިވާ މީހުންގެ އުސޫލެވެ.


BREAKING: Adeeb Bandhu Kuran Criminal Court In Amurukohffi - Vaguthu\nއަދީބު ބަންދު ކުރަން ކްރިމިނަލް ކޯޓުން އަމުރުކޮށްފި\nކުރީގެ ނައިބު ރައީސް އަހުމަދު އަދީބު ބަންދުގައި ބަހައްޓައިގެން މައްސަލަ ކުރިއަށްގެންދިއުމަށް ކްރިމިނަލް ކޯޓުން އަމުރުކޮށްފިއެވެ.\nކްރިމިނަލް ކޯޓުން އަމުރުކޮށްފައި ވަނީ، އަދީބު 15 ދުވަހަށް ޖަލު ބަންދުގައި ބަހައްޓައިގެން މައްސަލަ ކުރިއަށްގެންދިއުމަށެވެ. އޭނާ ބަންދު ކުރަން އަމުރުކޮށްފައި ވަނީ، އޭނާ ފިލާފާނެ ކަމުގެ އިހްތިމާލް އޮތުމުންނާއި އޭނާއަށް ކުރެވޭ ތުހުމަތުތަކަށް އެކަށީގެންވާ ހެކި ހުރުމުންނެވެ.\nފުލުހުން އޭނާ ހައްޔަރު ކުރީ މިއަދު ހެނދުނުގެ ވަގުތެއްގައެވެ. އޭނާ ހައްޔަރުކޮށްފައި ވަނީ ޖިނާއީ މައްސަލައެއްގައި ކޯޓަށް ހާޒިރުވެ ހެކިބަސް ދިނުމަށް އެއްބަސްވުމެއްގައި ސޮއިކޮށްފައި ވަނިކޮށް ސުޕްރީމް ކޯޓުގެ އަމުރާއި ޚިލާފަށް ރާއްޖެއިން ބޭރަށް ފިލައިގެން ދިޔަކަމަށް ބުނެއެވެ.\nޕާސްޕޯޓުގެ އިތުރުން އެއްވެސް ސައްހަ ލިޔުމެއް ނެތި އަދީބު އިންޑިއާއަށް އެތެރެވާން މަސައްކަތްކުރެއްވި އިރު، އޭނާ ހިފަހައްޓާފައި ވަނީ ޓަމިލް ނާޑޫގެ ތޫތުކުޑީ ޕޯޓުން، ހިލަޔާ ހިލަވެލި އުފުލާ ޓަގް ބޯޓަކުންނެވެ.\nއިންޑިއާއިން އަދީބަށް ހިމާޔަތް ނުދިނުމުން އަދީބު ހައްޔަރުކޮށް ރާއްޖެ ގެނެސްފައި ވަނީ ރޭގެ ވަގުތެއްގައެވެ. އޭނާ ރާއްޖެ ގެނެސްފަައި ވަނީ ސިފައިންގެ ކޯސްޓްގާޑް ޝިޕެއްގައެވެ. އޭނާ ރޭ ރާއްޖެ ގެެނެސް ފުލުހުންނަށް ބަޔާން ދިިނުމަށް ފުލުހުންގެ ހެޑް ކުއާޓާ ޝަހީދު ހުސައިން އާދަމް ބިލްޑިންގއަށް ގެންދިޔައެވެ. އަދި ފުލުހުންނަށް ބަޔާން ދިނުމަށްފަހު ކްރިމިނަލް ކޯޓަށް ގެންދިޔައީ، ބަންދުގައި ބެހެއްޓުމަށެވެ.\nނަމަވެސް އޭނާ ހައްޔަރު ކުރީ ބައިނަލްއަގުވާމީ ގާނޫނުތަކާއި ޚިލާފަށް ކަމަށް ދައުލަތުންވެސް އެއްބަސްވުމާއި ގުޅިގެން ކްރިމިނަލް ކޯޓުން ރޭ ވަނީ އޭނާ މިނިވަން ކޮށްފައެވެ. ނަމަވެސް މިއަދު ހެނދުނު އަނެއްކާ އަދީބު ހައްޔަރުކުރިއެވެ.\nއަދީބުގެ މައްސަލައެއް ސުޕްރީމް ކޯޓުގައި ކުރިއަށް ގެންދަން މާދަމާއަށް ތާވަލްވެސްކޮށްފައި ވެއެވެ.\nސުޕްރީމް ކޯޓުގައި މާދަމާ ކުރިއަށް ގެންދަން ހަމަޖެހިފައި ވަނީ ޅ.އަތޮޅު މާބިން ހުރާގެ މައްސަލައިގައި އަދީބު މިނިވަން ކުރަން ހައިކޯޓުން ޙުކުމް ކުރުމުން ދައުލަތުން އިސްތިއުނާފު ކޮށްފައިވާ މައްސަލައެވެ.\nތަހުގީގު ކުރިއަށް ދާތީ ކޮތަޅުގައި ގެންދިޔަ ދިޔާ އެއްޗަކީ ކޮބައިކަން އާޒިމް ވިދާޅެއް ނުވި\nއޮގަސްޓް 5, 2019 18:10\nތިޔަ އަދީބެއް މާވަހަކަށްވުރެވެސް އަގު ބޮޑު ވެއްޖެތާ\nއޮގަސްޓް 5, 2019 18:24\nގަދަކަމުން ހެކިން ހޯދަނީ ދޯ..ސޯފޭކް\nއޮގަސްޓް 5, 2019 18:52\nއޮގަސްޓް 5, 2019 19:51\nފަނޑިޔާރުންނަށް ބިރު ދައްކައިގެން ހިިންގާ ޖަރީމާތައް ތީ. ތިހުރިިހާ އެންމެން ޖަލަށް ލާ ދުވަސް އަންނާނެ. މީހަކު ޖަހައިގަނެ، ވަގަށް ނަގައި ރަހީނު ކޮށްފަ ތިހެނެއް ނުތިބެވޭނެ. ދަންނާތި އެކަން.\nއޮގަސްޓް 5, 2019 20:10\nދޫނިދޫން އަދީބަށް ހިމާޔަތާ ރައްކާތެރިކަން ލިބޭނެ. އެތާގައި ހުއްޓާ ބަޔަކަށް ހަމަ ލާހިކެއްނޫން އަދީބަށް އަނިޔާއެއް ކުރާކަން.\nސަރުކާރުގެ ގޭމް ފަޅާއަރުވާލީމަ ސަރުކާރުން އަހުވަ ދައްކާނެ. އޯގާތެރި ސަރުކާރެއް\nއޮގަސްޓް 5, 2019 20:11


SunOnline: Terrorism ge dhauva thah baathilkoh, Ameen minivan kuran hukumkohfi\nޓެރަރިޒަމްގެ ދައުވާތައް ބާތިލްކޮށް، އަމީން މިނިވަންކުރަން ހުކުމްކޮށްފި\nއައިޝަތު ނުޒުހާ 16 Sep 2021, 14:57\nޓެރަރިޒަމް ގެ ދައުވާ އުފުލާފައިވާ މުހައްމަދު އަމީން ---\nއައިއެސް ޖަމާއަތުގެ ރާއްޖޭގެ ލީޑަރު ކަމަށް ބުނާ ޏ. ފުވައްމުލައް، މާދަޑު، ކަރިއްޔާވިލާ، މުހައްމަދު އަމީންގެ މައްޗަށްކޮށްފައިވާ ޓެރަރިޒަމްގެ ދައުވާތައް ހައިކޯޓުން ބާތިލުކޮށްފިއެވެ.\nއޭނާގެ މައްޗަށްކޮށްފައިވާ ދައުވާތައް ބާތިލްކުރުމާއެކު އޭނާ މިނިވަންވާނެއެވެ.\nހައި ކޯޓުން އެ ހުކުމްތައް ބާތިލްކޮށްފައިވަނީ ދައުވާކުރަން ކަނޑައެޅި މުއްދަތުގައި ދައުވާނުކުރުމުގެ ސަބަބުންނެވެ.\nއަމީންގެ މައްޗަށް އުފުލާފައި ވަނީ ޓެރަރިސްޓް ޖަމާއަތެއްގައި ބައިވެރިވުމުގެ ކުށުގެ ދައުވާއާއި، ޓެރަރިޒަމްގެ އަމަލެއް ކުރުމަށް ރޭވުމުގެ ކުށުގެ ދައުވާ އެވެ.\nއަމީންއަކީ 2007 ވަނަ އަހަރު ސަލްޓަން ޕާކުގައި ބޮން ގޮއްވި މައްސަލާގައި ތުހުމަތު ކުރެވުނު އެކަކެވެ. މައްސަލާގައި ހައްޔަރު ކުރަން އުޅުމުން އަމީން ވަނީ ފިލައިގެން ލަންކާއަށް ގޮސްފަ އެވެ. އަދި އޭނާ ހޯދަން އިންޓަޕޯލް ރެޑް ނޯޓިސް ވެސް އޭރު ނެރުނެވެ. ލަންކާއިން ހައްޔަރުކޮށް މާލެ ގެނެސް ދެ މަސް ވަންދެން ބަންދުގައި ބެހެއްޓުމަށްފަހު 2012 ވަނަ އަހަރު އޭނާ ދޫކޮށްލީ އެވެ.\nއެމެރިކާގެ ޑިޕާޓްމަންޓް އޮފް ޓްރެޝަރީގެ އޮފީސް އޮފް ފޮރިން އެސެޓްސް ކޮންޓްރޯލް (އޯއެފްއޭސީ) އިން އެކުލަވާލި ޓެރަރިސްޓުންގެ ލިސްޓުގައި ވެސް އަމީން ވަނީ ހިމަނައިފަ އެވެ. އޭނާ އަކީ އެ ލިސްޓުގައި ހިމެނި ފުރަތަމަ ދިވެއްސެވެ.\nއަފްޣާނިސްތާން އަދި ޕާކިސްތާނުގައި އައިއެސް އިން ހިންގަމުން އަންނަ ގޮތްޕަށް އެކި ގޮތްގޮތުން އެހީތެރިކަން ފޯރުކޮށްދެމުން އަންނަ ކަމަށް އެމެރިކާގެ ކަމާ ބެހޭ ފަރާތްތަކުން އޭނާއަށް ތުހުމަތު ކުރެ އެވެ. އެގޮތުން ފައިސާގެ އެހީތެރިކަމާއި، މުދަލާއި، ޓެކްނޮލޮޖީގެ ދާއިރާއިންވެސް އަމީން އެހީތެރިކަން ފޯރުކޮށްދީފައިވާ ކަމަށް ތުހުމަތު ކުރެ އެވެ.\nޖަލަށް ހުކުމް ކުރި މީހަކު ހައިކޯޓުން ފިލައިފި\nއަހްސަންގެ މަރު: ޝަހުމަށް މަރުގެ ހުކުމް، ޝިމާޒް ޖަލަށް\nނިއުޕޯޓް ހިންގާ ކުންފުނިން ދައުލަތަށް ފައިސާ ދޭންޖެހޭ


SunOnline: Omega3 fatty acid in ethah faidhaa eh\nއޮމެގާ3 ފެޓީއެސިޑުން އެތައް ފައިދާއެއް\nމުޙައްމަދު ނާއިލް ހަފީޒް 05 Jul 2021, 09:05\nއޮމެގާ3 ފެޓީއެސިޑު އެކުލެވިގެންވާ ބައެއް ކާނާ\nއޮމެގާ3 ފެޓީއެސިޑަކީ ވަރަށް ގިނަ ފައިދާތަކެއް އެކުލެވިގެންވާ އެއްޗެކެވެ. އޮމެގާ3 ފެޓީއެސިޑާ ގުޅޭގޮތުން ހެދިފައިވާ ދިރާސާތައް ދައްކާގޮތުން މިއީ ސިކުނޑިއަށާއި ހަށިގަނޑަށް ފައިދާހުރި މާއްދާއެކެވެ.\nއޮމެގާ3 ފެޓީއެސިޑަކީ ޑިޕްރެޝަނާއި އެންޒައިޓީއިން ދުރުކޮށްދޭ އެއްޗެކެވެ. ނަފްސާނީ މައްސަލަތައް ދިމާވާން މެދުވެރިވާ އެންމެ ބޮޑު ސަބަބަކީ ޑިޕްރެޝަނެވެ. މި ބަލީގެ އަލާމާތްތައް ކަމުގައިވާ ހިތްދަތިކަމާއި މާޔޫސްކަމުން ދުރުކޮށްދިނުމަށް އޮމެގާ ފެޓީއެސިޑުގައިވާ މާއްދާތައް އެހީވެދެއެވެ.\nލޮލުގެ ފެނުމަށް ދިމާވާ ތަފާތު އެކިއެކި މައްސަލަތަކަކީ ސިއްހީގޮތުން ފަރުވާ ހޯދަންޖެހޭ މުހިންމު މައްސަލަތަކެކެވެ. އެގޮތުން އޮމެގާ3 ފެޓީއެސިޑުގައި ހިމެނޭ ޑީއެޗުއޭ މާއްދާއަކީ ލޮލުގެ ރެޓިނާއަށް މުހިންމު މާއްދާއަކަށް ވާއިރު މި މާއްދާ ނުލިބޭނަމަ ފެނުމުގައި މައްސަލަތައް ކުރިމަތިވުމަކީ އެކަށިގެންވާ ކަމެކެވެ. ހަމައެއާއެކު އޮމެގާ3 ގެ ސަބަބުން ލޮލުގެ ފެނުން ގެއްލުވާލައި މެކިޔުލާ ޑީޖެނެރޭޝަން ބަލީގެ ނުރައްކާވެސް ކުޑަކޮށްދެއެވެ.\nމާބަނޑު އަންހެނުން މާބަނޑު ދުވަސްވަރު އޮމެގާ3 ބޭނުންކުރުމަކީ ބަނޑުގައި އޮންނަ ދަރިފުޅުގެ ހެދިބޮޑުވުމަށްވެސް ފައިދާކުރާ ކަމެކެވެ. އެގޮތުން ކުއްޖާގެ ސިކުނޑި ތަރައްގީވުމުގައާއި ކުއްޖާގެ ހެދި ބޮޑުވުމުގައި އޮމެގާ3 ގެ ދައުރު ބޮޑެވެ. އޮމެގާ3ގެ ސަބަބުން ކުއްޖާގެ ވިސްނުމުގެ ބާރު ގަދަކޮށް ކުއްޖާގެ ވާހަކަދެއްކުމުގެ ހުނަރާއި އިޖުތިމާއީ ހުނަރުތައް ތަރައްގީވުމަށް މަގުފަހިކޮށްދެއެވެ. މީގެ އިތުރުން ހެދިބޮޑުވުމުގައި ލަސްތައް ދިމާވުން ދުރުކޮށްދީ އޯޓިޒަމް ފަދަ ބަލިތަކުންވެސް ކުއްޖާ ރައްކާތެރިވުމަށް މަގުފަހިކޮށްދެއެވެ.\nހިތުގެ ބަލިތަކަކީ ގިނަ ބަޔަކު ދުނިޔެ ދޫކުރާ މައިގަނޑު އެއް ސަބަބެވެ. ހިތުގެ ބަލި ފަދަ ނުރައްކާތެރި ބަލިތަކުން ރައްކާތެރިވުމަށްޓަކައިވެސް އޮމެގާ3 ފެޓީއެސިޑަކީ މުހިންމު ދައުރެއް އަދާކޮށްދޭ އެއްޗެކެވެ. އެގޮތުން ލޭގެތެރެއިން ފެންނަ ފެޓްސްގެ މާއްދާއެއްކަމުގައިވާ ޓްރިގްލިސެރައިޑްސް 15 ޕަސެންޓާއި 30 ޕަސެންޓާ ދެމެދުގެ މިންވަރަކަށް މަދުކޮށްދެއެވެ. ލޭގެ ޕްރެޝަރު ދަށްކޮށް ލޭހޮޅިތައް ބެދުމަށް މަގުފަހިވާ ނުރައްކާތެރި ބްލަޑްކޮލްޓްސް އުފެދުމުންވެސް ދުރުކޮށްދެއެވެ.\nއޮމެގާ3 ފެޓީއެސިޑް އެންމެ ގިނައިން އެކުލެވިގެންވަނީ މަހުގެ ބާވަތްތަކުގައެވެ. އޭގެ އިތުރުން ވޯލްނަޓްސް އާއި ޗިއާ ސީޑްސް ފަދަ ނަޓްސްގެ ބާވަތްތަކުންނާއި ސޯއީބީން އޮއިލް އަދި ކެނޯލާ އޮއިލް ފަދަ ގަސްގަހާގެހީގެ ތެލުންވެސް އޮމެގާ3ފެޓީއެސިޑް އެކުލެވިގެންވެއެވެ.


Mivaahaka ivvaane hiyvaru libunee migothah!\nމިވާހަކަ އިއްވާނެ ހިތްވަރު ލިބުނީ މިގޮތަށް!\nދިވެހި އަންހެން ކުއްޖަކު ފޭސްބުކްގައި ވަރަށް ސީރިއަސް ޕޯސްޓެއް ލިޔެގެން އުޅޭ ވާހަކަ މީގެ ދެ ދުވަސްކުރިން ދެކެވެ އެވެ. އޭނާގެ ވާހަކަ އަޑުހައިލަން ރަނގަޅު ކަމަށް ބައެއް މީހުން ވެސް ބުންޏެވެ. ޕޯސްޓް ލިޔުނު ކުއްޖާ އޭނާގެ ނަމުގައި ފޮރުވުމެއް ނެތި ފޭސްބުކަށް އެތައް ވާހަކައެއް ވަނީ ދޫކޮށްލާފަ އެވެ. އެ ވާހަކަތައް ވަރަށް ބާރަށް ދައުރުވަމުން އެބަދެ އެވެ. އެ ޕޯސްޓްގައި ހުުރި ވާހަކަތައް ނެގުމުގެ ބަދަލުގައި "އަވަސް" އިން ބޭނުންވީ އޭނާއާ ގުޅާށެވެ. އޭނާގެ ތުހުމަތު ރައްދުވާ ފަރާތްތަކެއް ތިބުމާއެކު އެ ފަރާތްތަކާ ގުޅޭނެ ގޮތް ނުވުމުން އެއްވެސް ނަމެއް ވެސް ނުހިމަނާށެވެ. ރަހުމަތްތެެރިޔަކާއެކު އޭނާ އަވަސްގެ ނޫސްވެރިޔަކާ ބައްދަލު ކުރި އެވެ. އެއީ ރީތިކޮށް ބުރުގާ އަޅާފައިވ ވިއްސަކަށް އަހަރުގެ ޒުވާނެކެވެ.\n"އަހަންނަކީ ރޭޕްގެ ޝިކާރައަކަށްވެފައިވާ އަންހެނެކެވެ. އެކަމަކު މިހާރު އަހަރެންގެ ހަށިގަނޑުގައި ހިއްވަރު އެބަހުއްޓެވެ. އަހަރެން ބޭނުންވަނީ އަހަރެންގެ ވާހަކަ އަހަރެން ކަހަލަ އެހެން ކުދިންނަށް މިވަގުތު އިއްވާށެވެ!"\n"އަހަރެންގެ އުމުރުން 13 ވަރަކަށް އަހަރުގައި މާލެ އައީ. ބައްޕަ އޭރުވެސް ވަޒީފާ އަދާކުރީ މާލޭގައި. ކުޑަ އިރުއްސުރެ ބައްޕަ ވަޒީފާ އަދާކުރަމުން އައީ ސަރުކާރުގައި. އެކަމަކު އަހަންނާއި މަންމަ އާއި ކޮއްކޮ އޭރު މާލެ ބަދަލުވި އިރު ބައްޕައާ މަންމަ އާ ދެމެދު މައްސަލަތަކެއް ޖެހިފަ އޮތީ. ބައްޕަގެ ޖިންސީ އަނިޔާގެ ޝިކާރައަކަށް އަހަރެން ބަދަލުވީ މާލެ ބަދަލުވިތާ ދުވަސްތަކެއް ނުވެ،"\nއޭނާ ބުނާ ގޮތުން ބައްޕަގެ އަތްތިލަ އޭނާގެ ހަށިގަނޑުގައި ޖެހެން ފެށީ ނިދާފައި އޮންނައިރު އެވެ. ބައްޕަގެ ފަރާތުން އިންޒާރުގެ ބިރުވެރިކަން ވަށާލާފައިވާތީ ގިސްލުމުގައި އޭނާއަށް ވެސް އޮވެވުނީ އެވެ. އަޅަންވީ ފިޔަވަޅެއް ނޭނގި އޮވެވެނީ އޭނާއަށް ފުރަގަސްދީގެން ގާތުގައި އޮންނަ މަންމަ އޭނާގެ ރުއިމުގެ އާދޭހަށް ގަސްދުގައި ބީރު ކަންފަތެއް ދެނީއޭ ހީވެގެނެވެ.\n"ނިދާފައި އޮންނައިރު ޖިންސީ ގޯނާ ކުރަނީ. ދުވަސްކޮޅެއްވީ ފަހުން އެއްދުވަހު މަންމަ ގާތު ބުނިން މަންމައަށް އެނގޭ ނޫންހޭ؟ އަހަންނަށް އެނގެއޭ މަންމައަށް އެނގޭކަން އެކަން! އެނގެއޭ މަންމަ އޮންނަނީ ނިދާފައި ނޫންކަން. އެހެން ބުނި އިރު ބައްޕަވެސް ހުރި ގޭތެރޭގައި. އަހަރެމެން އުޅުނީ ވެސް އެއް ކޮޓަރިއެއްގައި! އެވަގުތު މަންމަ ބައްޕައަށް ގޮވާފަ ބުނި، ތެދެއްހޭ މިކަހަލަ ކަމެއް އެބަ ހިނގާހޭ؟ ކިހާ ދެރަކަމެއްހޭ ބައްޕަޔަކާ ދަރިއަކާ ދެމެދު ހިނގަން ނުޖެހޭ ކަންކަން މިގޭތެރޭގަ ހިނގާތީ، މަންމަގެ އެ ޖުމްލައިން އަހަންނަން އަމިއްލަ ނަފްސު ކުށްވެރި ކުރެވި ލަދު ގަތް. އެކަމަކު އެހެން ބުނި ގޮތާއި ރާގުން ހީވީ އަހަރެންގެ ބައްޕަ އަހަރެންނާ ބެހެނީ އަހަރެންގެ ރުހުމުގައި ހެން. އެކަމަކު ނޫން، އަހަރެން ބައްޕައަށް އެ ހުއްދައެއް ނުދެން،"\n"އޭގެ މާގިނަ ދުވަސްތަކެއް ނުވެ އަހަރެމެން އެހެން ގެއަކަށް ބަދަލުވި. އެގޭގައި ވެސް މާގިނަ ދުވަހެއް ނުވެ ބައްޕަ އަހަރެންގެ ގައިގަ އަތްލާން ފެށި. އެއްރޭ އަހަރެން ރޯން ފެށީމަ އަނގައިގެ ތެރެއަށް ކަރުދާސް ގުޅައެއް ކޮށްޕާލާފަ ބައްޕަ އަހަރެން ރޭޕް ކުރީ،"\nއެ ރެއަށްފަހު ދޭތެރެއިން ރައްޓެހި ކުދިން ގާތުގައި އެ ވާހަކަ ހިއްސާކުރަމެވެ. ބައްޕަގެ މުޑުދާރު އަމަލުތަތައް ތަކުރާރުކޮށް މަންމައާ ހިއްސާ ކުރުމުން ވެސް ބަދަލައެއް ނައެވެ. އަޅައިލުމެއް ވެސް ނެތެވެ.\n"ގޭތެރޭގެ މާހައުލަށް މާބޮޑު ބަދަލެއް ނާދޭ. ގޭތެރޭގައި މަންމަވެސް އުޅޭ، އެގޮތުގައި ހަތަރު އަހަރު ހޭދަވި. އެކަން ހުއްޓުވަން އެއްފަހަރު މަންމައަށް އިންޒާރެއް ދިނުމުގެ ނިޔަތުގައި އަތްތިލައިން ބައެއް ކަފައިވެސް ލިން،"\nއޭނާ ބުނި ގޮތުގައި ބައްޕަގެ ފަރާތުން ލިބޭ ޖިންސީ އަނިޔާގެ އިތުރުން ޖިސްމާނީ އަނިޔާވެސް ދެއެވެ. ފިހިގަނޑު ފަދަ އެއްޗެހިން އޭނާއަށް އަނިޔާކޮށް އިންޒާރު ދެއެވެ. އެކަމަކު އެ ހުރިހާ ކަމެއް ހިނގައިދިޔަ އިރު ވެސް ސަލާމަތްވާން އޭނާއަށް ކުރެވުނު އެއް ކަމެއްވެސް ނެތެވެ.\nނަމަވެސް 2014 ވަނަ އަހަރު އަހްމަދިއްޔާ ސްކޫލްގައި އޯލެވެލް ނިންމުމަށްފަހު އެއްރޭ ދަންވަރު މަންމަގެ ފޯނުން ބޮޑު ދައިތައަކަށް ގުޅައި އޭނާއާމެދު ކަން ހިނގާ ގޮތް ކިޔައިދީ، އެ ބޮޑުދައިތަގެ ގެއަށް ދުވަސްކޮޅަކަށް ދިޔައީ އެވެ.\n"ރައްޓެއްސެއްގެ ގާތުގައި އެވާހަކަ ދެއްކީމަ ބުނީ ފުލުހަށް ރިޕޯޓު ކުރަން. އޭގެ ކުރިން ފެމިލީ އިތުރު މީހެއްގެ ގާތުގައި ބުނަން ބޭނުންވީ. ވަރަށް ވިސްނުމަށްފަހު ބޮޑުދައިތަގެ ގެއަށް ދިޔައީ. އެމީހުންނަށް އަހަރެންގެ ވާހަކަވީ ބޮޑު ހައިރާން ކަމަކަށް،"\nދެހާސް ސޯޅަ ވަނަ އަހަރުގެ ޑިސެމްބަރު މަހާ ހަމައަށް އޭނާ އުޅުނީ އެ ބޮޑުދައިތަ ކައިރީގަ އެވެ. އެކަމާ ގުޅުވައި އެ ދުވަސްވަރު ފުލުހަށް ބަޔާނެއް ވެސް ދިނެވެ. ނަމަވެސް ފަހުން ބޮޑު ދައިތައާ އާއިލާގެ އެދުމަށް އެކަން އިތުރަށް ކުރިއަކަށް ނުގެންދެ އެވެ.\nއެކަންކަމާ ގުޅިގެން ޑިޕްރެޝަންއާ ހަނގުރާމަކޮށް، އެކަމުން ސަލާމާތްވާ ސެޝަންތަކެއް ނެގި އެވެ. އޭނާ ބުނި ގޮތުގައި ބޮޑުދައިތަގެ ގޭގައި ވެސް ހުރެވުނީ ދުވަސްކޮޅަކަށެވެ. މަންމަގެ ބާރުން އެގެއިން އޭނާ ބޭރު ކޮށްލަން ބޮޑު ދައިތައަށްވެސް މަޖުބޫރުވީ އެވެ. އޭގެ ފަހުން ރައްޓެއްސެއްގެ ގޭގައި ދުވަސްކޮޅަކު ހުރުމަށްފަހު ރިސޯޓް ސަޕްލައި ކުންފުންޏަކުން ވަޒީފާއެއް ހޯދައިގެން ވަޒީފާއަކަށް ދާންފެށި އެވެ. ދިރިއުޅުން އޮންނަނީ އަންހެންކުދިން ބަހައްޓައިދޭ ގެއެއްގެ ކޮޓަރީގަ އެވެ. އެ ކޮޓަރި އާއި އާ ރަހުމަތެރިންނާއި ވަޒީފާގެ ސަބަބުން އޭނާއަށް ވަނީ ދުނިޔޭ ހަގީގަތާ ކުރިމަތިލާން ދަސްވެފައި ކަމަށް އޭނާ ބުންޏެވެ. އޭނާގެ ވާހަކަ ފޭސްބުކަށް ދޫކޮށްލީ އެހެންވެގެން ކަމަށް އޭނާ ބުންޏެވެ.


Hoholhain Thailand team salaamaikuraanee kihineh?\nތައި ހޮހޮޅައިގެ ހާދިސާ\nހޮހޮޅައިން ކުދީން ސަލާމަތްކުރާނެ ގޮތަކީ ކޮބާ؟\nރެސްކިއު ޓީމްތަކުގައި ހިމެނޭ ބައެއް ސިފައިން ހަރަކާތްތެެރިވަނީ\nތައިލެންޑުގެ ތޭމް ލުއާންގް ހޮހޮޅައިގެ ތެރޭގައި ކުޑަކުދީންގެ މައްޗަށް ހިމެނޭ ފުޓުބޯޅަ ޓީމެއްގެ 12 ކުދިންނާއެކު އެކުދިންގެ ޒުވާން ތާށިވި ހަބަރަކީ ދުނިޔެ ހައިރާންކޮށް ރޮއްވާލި ހަބަރެކެވެ. އެ ކުދީނާއި ކޯޗު ހޮހޮޅައިގެ ތެރޭގައި ދިރިތިއްބާ ފެނުންވީ ވެސް ހައިރާން ކުރުވި އަދި އުފަލުން ރޮއްވާލި ކަމަކަށެވެ. ނަމަވެސް، އެ ކުދިން ސަލާމަތުން އެ ހޮޅައިގެ ތެރެއިން ނެރުމަށް އޮތް ވަގުތު މިހާރު ވަނީ ކުޑަތަންވެފަ އެވެ. މިހާރުވެސް ހޮހޮޅައިގެ ތެރޭގައި ފެންބޮޑުވަމުން އަންނަ އިރު، އެކުދިން ސަލާމަތް ކުރަން ހުއްޓާ ނުލައި މަސައްކަތް ކުރާ ޓީމްތަކަށް އޮތީ އާދައިގެ ގޮންޖެހުމެއް ނޫނެވެ. ސުވާލަކީ އެ ނުރައްކާތެރި ހޮހޮޅައިގެ ތެރެއިން އެ ކުދިންނާއި ކޯޗް ސަލާމަތް ކުރެވިދާނެ ހެއްޔެވެ؟ އަދި އެކަމަށް އޮތް މަގަކީ ކޮބައި ހެއްޔެވެ؟\nތައިލެންޑްގެ ޗިއާން ރައީއަށް ނިސްބަތްވާ އެ ކުދީން ވަދެ ތާށިވެފައި ތިބި ތޭމް ލުއާންގް ހޮހޮޅައިގެ ބައެއް ސަރަހައްދުތަކުގެ އުސްމިނުގައި 10 މީޓަރު ހުރެއެވެ. ހޮހޮޅައިގެ އަނެއް ބައި ސަރަހައްދުތަކަކީ ބޮޑު މީހަކު އަރިއަރިއަށް ޖެހި ގަދަކަމުން ކިރިޔާ ވަދެވޭހާ ހަނި ދިމަ ދިމާއެވެ. މުސޫން ގޯސްވެ ބޯކޮށް ވާރޭ ވެހުމުގެ ސަބަބުން، އަދިވެސް އެ ހޮހޮޅައިގެ ގިނަ ސަރަހައްދުތަކުގައި ފެންބޮޑުވަމުން އެބަދެ އެވެ. އެ ކުދިން ސަލާމަތުން ބޭރަށް ނެރެން ޖެހޭ މަސައްކަތް ވަރަށް ބޮޑުވެފައި އުނދަގުލެވެ. އަދި އެއީ ވަރަށް ބޮޑެތި ނުރައްކާތަކާއި ކުރިމަތިލާންޖެހޭނެ ވެސް މަސައްކަތެކެވެ.\nގުދުރަތީ ގޮތުން އެ ސަރަހައްދު އުފެދިފައިވާ ގޮތުން ހުޅަނގު މޫސުން ނިމި ހޮހޮޅައިގެ ތެރޭގައި ހެދިފައިވާ ފެން ހިނދެންދެން ގާތްގަނޑަކަށް ހަތަރު މަސް ދުވަހު އެ ކުދިން ހޮހޮޅައިގެ ތެރޭގައި ތިބެންޖެހިދާނެ އެވެ. އެއީ ތައިލެންޑު ސިފައިން ކުރިން ވެސް ބުނަމުން އައި ގޮތެކެވެ. އެހެން ނަމަވެސް ނުރައްކަލަކީ އެ ހޮހޮޅައިގެ ތެރޭގައި އަދިވެސް ފެންބޮޑުވަމުންދާތީ އެވެ. އަދި އިތުރަށް އެހާ ގިނަ ދުވަހު އެކުދިންނަށް ހޮހޮޅައިގެ ތެރޭގައި ތިބެވިދާނެ ކަމާމެދު ވަނީ ސުވާލު އުފެދޭތީ އެވެ.\nއެ ސުވާލުތައް އޮތީ ސަބަބަކާއިލައިގެނެވެ. އެއީ ފެންބޮޑުވެގެން ހޮހޮޅައިގެ ތެރޭގައި ވައި ދައުރުވުމަށް ހުރަސް އެޅިއްޖެނަމަ، އެ ކުދިންނަށް އޮކްސިޖަން ނުލިބިދާނެ ކަމުގެ ބިރު އޮތުމުންނެވެ. އެހާލަތަށް ގޮސްފިނަމަ އެއީ ރެސްކިއު ޓީމްތަކަށް އޮތް އެންމެ ބޮޑު އެއް ގޮންޖެހުމެވެ. މިފަދަ ބޮޑެތި ގޮންޖެހުންތަކާއެކު އެ ކުދިން ސަލާމަތުން ހޮހޮޅައިން ނެރޭނީ ކިހިނެއް ހެއްޔެވެ؟ އެހެން ނަމަވެސް 12 ކުދިންނާއި ކޯޗްގެ ފުރާނަ ސަލާމަތް ކުރުމަށް އެ ގޮތެއް ހޯދަން މަޖުބޫރެވެ.\nފުރަތަމަ ގޮތަކީ ޑައިވް ކުރުން\nހޮހޮޅައިގެ ތެރޭގައި ތިބި ކުދީން: ކުދިކުދި ޒަހަމްތަކެއް ލިބިފައިވުން ފިޔަވައި މާ ބޮޑު މައްސަލައެއް ނެތް\nހޮހޮޅައިގެ ތެރެއިން ޑައިވްކޮށްގެން އެ ކުދިން ނެރުމަކީ އެންމެ އަވަސް މަގެވެ. އެހެންބނަމަވެސް، ދުނިޔޭގެ ކުޅަދަނާ އަދި ނަން ހުރި ޑައިވަރުންނަށް އެކުދިން ތިބި ސަރަހައްދަށް ގޮސް އެނބުރި ނުކުންނަން ބަރާބަރު 11 ގަޑިއިރު ހޭދަ ކުރަން ޖެހެ އެވެ. އެއީ ކަނު އަނދިރީގައި އެ ކުދިންނާއި ހަމައަށް ދާން ހަ ގަޑިއިރު އަދި އެނބުރި ނުކުންނަށް ފަސް ގަޑިއިރެވެ.\nއޭގެ ތެރެއިން ގިނަ ކުދިންނަށް ރަނގަޅަށް ފަތަން ނޭނގޭ، ޑައިވް ކުރުމުގެ އެއްވެސް ތަޖުރިބާ އެއް ވެސް ނެތް ކުދީންނެވެ. އެ ކުދީން ގޮވައިގެން، ކަނު އަނދިރީގެ ތެރެއިން ޑައިވްކޮށްފައި ނުކުތުމަކީ ވަރަށް ނުރައްކާތެރި ކަމެކެވެ. ދުނިޔޭގެ ހުރިހާ ތަޖުރިބާކާރުން ވެސް ބުނަނީ އެހެނެވެ.\nހޮހޮޅައިން ކުދިން ސަލާމަތް ކުރުމުގައި ދިމާވެދާނެ ނުރައްކާ\nޓީމު ކޯޗާއެކު ހޮހޮޅައަށް ވަނީ ނުވަ ދުވަސް ކުރިން\nއެ ކުދިން ފެނުނީ ހޮހޮޅައިގެ ހަތަރު ކިލޯމީޓަރު އަޑިން\nވަރުދެރަ ނަމަވެސް، މުޅި ޓީމުގެ ހާލު ރަނގަޅު\nކުދީން ފެނުނީ އިނގިރޭސިވިލާތުގެ ދެ ޑައިވަރުންނަށް\nހޮހޮޅައިން ނުކުންނަށް އޮތް މަގުގައި، ވައި ފުޅި އަޅައިގެން ނުދެވޭ ވަރުގެ ހަނި ހިސާބެއް ވެއް އޮވެ އެވެ. އެހެންވުމުގެ ސަބަބުން އެ ކުދިންނަށް ޖެހޭނީ އެ ހިސާބު ފްރީ ޑައިވް ކުރާށެވެ. މިއީ ވަރަށް ބޮޑު ގޮންޖެހުމަކަށް ވާނެ އެވެ.\nބްރިޓިޝް ކޭވް ރެސްކިއު ކައުންސިލްގެ ފަރާތުން ބިލް ވައިޓްހައުސް ވިދާޅުވާ ގޮތުގައި ގޮންޖެހުމާ އެއްވަރަށް މިއީ ހުރިހާ ގޮތަކުން ވެސް އޮތް ނުރައްކަލެކެވެ.\n"މި ނުރައްކާ ކުދިންނާ އެއްވަރަށް ބޮޑެތި، ތަމްރީނު ލިބިފައިވާ ފުރިހަމަ ޑައިވަރުންނަށް ވެސް އެބައޮތް، މިއީ އާދަޔާހިލު ކަމެއް. އެކަމަކު މިއީ ކުރެވޭނެ ކަމެއް ބޭނުން ވަނީ ވަގުތުކޮޅެއް އަދި އެއީ ރަނގަޅު ވަގުތު ކޮޅަކަށް ވާންޖެހޭނެ،" ބިލް ވިދާޅުވި އެވެ.\nމިއީ އަލަށް ޑައިވް ކުރާ މީހުންނަށް ހާއްސަކޮށް ހަދާ ފުލް ފޭސް މާސްކް. --\nމި މަސައްކަތަކުގައި ފަރުވާތެރިވެ ކެތްތެރި ކަމާއެކު އޮތް ޓީމްތަކުގެ ޓެކްނިކަލް ޕްލޭނެއް އެބައޮތެވެ. އެއީ އެ ކުދިން ނެރުމުގެ ކުރިން ޑައިވް ލައިންތައް އެޅުމާއެކު ވައި ފުޅިތައް ހޮހޮޅައިގެ އެކި ހިސާބުތަކުގައި ބެހެއްޓުމެވެ. އަދި އެކުދިންނަށް ފުލް ފޭސް މާސްކާއި ފިންސު ބޭނުން ކުރާނެ ގޮތާއި، ޑައިވް ކުރާ ގަޑީގައި ނޭވާލާން ގެންގުޅޭ އުކުޅުތައް ދަސްކޮށް ދިނުމާއެކު ފަސޭހައިން ހަޖަމްވާނެ ކާނާއަށް މިވަގުތު އެކުދިން ހާނުވައިލައި މިޒާޖާއި ތޮބީއަތުގައި ބިރެއް ނެތް ބަޔަކަށް ބަދަލު ކޮށްލުމެވެ.\nބިލް ވިދާޅުވި ގޮތުގައި އޮތް ހުރިހާ ނުރައްކަލާ އެއްވަރުގެ ނުރައްކަލަކަށް ކުދިން ބިރު ގަތުން ވެދާނެ އެވެ. އެކަން ކުޑަ ކުރުމަށް ބޭނުންވާ ވަސީލަތްތަކާއެކު އެކަމަށް ހާއްސަ މީހުންގެ އެހީ މިހާރު ވެސް ގެންދަނީ ބޭރުން ކުރަމުންނެވެ.\nމި ނުރައްކާ ކުދިންނާ އެއްވަރަށް ތަމްރީނު ލިބިފައިވާ ފުރިހަމަ ޑައިވަރުންނަށް ވެސް އެބައޮތް، މިއީ އާދަޔާހިލު ކަމެއް. އެކަމަކު މިއީ ކުރެވޭނެ ކަމެއް ބޭނުން ވަނީ ވަގުތުކޮޅެއް އަދި އެއީ ރަނގަޅު ވަގުތު ކޮޅަކަށް ވާންޖެހޭނެ،\nބިލް ވައިޓްހައުސް | ބްރިޓިޝް ކޭވް ރެސްކިއު ކައުންސިލް\nއާންމުކޮށް ޑައިވް ކުރާއިރު ވައިފުޅި ބުރަކަށި މަތީގައި އަޅާފައި އޮންނަ ނަމަވެސް، ހޮހޮޅަތަކުގައި ޑައިވް ކުރާއިރު ވައި ފުޅި އަޅަނީ އަރި މައްޗަކަށް ނުވަތަ ބަނޑުމަތީގަ އެވެ. ސަބަބަކީ، ހަނި ދޭތެރެތަކުން ދާއިރު، އެއްވެސް ދިމާއެއްގައި ވައިފުޅި އަޅައިގެންފާނެތީ އޮންނަ ނުރައްކަލުން ސަލާމަތް ވުމެވެ.\nހޮހޮޅައިގައި ތިބި ކުދިން ސަލާމަތް ކުރެވެން އޮތް މަގު\nކުދިން ތާށިވެފައި ގޮތް ދައްކައިދޭ ވިޑިއޯއެއް\nމީގެ އިތުރުން، އެއިން ކޮންމެ ކުއްޖަކާއެކު ދޭއް ނުވަތަ ތިން ޑައިވަރުން ޑައިވްކޮށް އެކުގައި ދާނެ އެވެ. އެއީ އެކުދިން ކުޑަކަމުން ވައި ފުޅި ހިފަހައްޓައި ދިނުމަށާއި އެއްވެސް ކުއްޖަކު މާބޮޑަށް ހާސްވެ ބިރުން އޮވެގެން ޑައިވް ކުރިޔަ ނުދޭންވެގެނެވެ.\nކޮންމެ ކުއްޖަކު ވެސް އެ ކަނު އަނދިރީގެ ތެރެއިން ޑައިވްކޮށްފައި ދާއިރު އޮންނާނީ ގެއްލިދާނެތީ، ޑައިވަރަކާއި ކުރު ވަލަކުން ގުޅާލެވިފަ އެވެ. ބޮޑަށް ފެންހެދިފައިވާ ސަރަހައްދުތަކުގައި، އެކުދިން 10 ނުވަތަ 15 މިނެއްޓު ޑައިވް ކުރަންޖެހިދާނެ ކަމަށް ލަފާކުރެވެ އެވެ.\nދެވަނަ ގޮތަކީ ލޯވަޅެއް ތޮރުފުން\nކުދީން ސަލާމްތް ކުރުމަށް އޮތް ދެވަނަ އޮޕްޝަނަކީ، ހޮހޮޅައިގެ މަތިން ރޮބަޓްގެ އެހީގައި ލޯވަޅެއް ތޮރުފައިގެން، ސީދާ މަތިން އެ ކުދިން ނެގުމެވެ. އެކަމަކު މިކަމަކީ ވެސް ވަރަށް ދަތި ކަމެއް ކަމަށް ތަޖުރިބާކާރުން ދެކެވެ. ސަބަބަކީ، ހޮހޮޅަ ހިމެނޭ އެ ފަރުބަދައިގެ މައްޗަށް ޑްރިލް ކުރެވޭ ވަރުގެ އާލާތާއި ވެހިކަލްތައް އަރުވަން ބޭނުންނަމަ، ފުރަތަމަ ޖެހޭނީ މަގުތަކެއް ހަދާށެވެ. އެ މަގުތައް ހަދަން، ބޮޑެތި ހިލަތައް ގޮއްވާލަން ޖެހޭނެ އެވެ. މީގެ އިތުރުން، އެއްވެސް ސާވޭ އެއް ދިރާސާ އެއް ނުކޮށް އެ ކުދިން ތިބި ސަރަހައްދާއި ދިމާލުން ތޮރުފައިލުން ވާނީ ރައްކާތެރި ނޫން އަދި ވަރަށް ނާދިރު ވެސް ކަމަކަށެވެ.\nހޮހޮޅައިން ފެން ހިންދުމަށް ޑްރިލް ކުރަނީ. --\nތިންވަނަ ގޮތަކީ ފެން ހިނދެންދެން ތިބުން\nހޮހޮޅައިގެ ތެރޭގައި އަދިވެސް ފެންބޮޑުވަމުން އެބަދެ އެވެ. އަދި އެހާ ގިނަ ދުވަހު އެކުދިންނަށް ހޮހޮޅައިގެ ތެރޭގައި ތިބެވިދާނެ ކަމާމެދު ވަނީ ސުވާލު އުފެދިފަ އެވެ. ސަބަބަކީ، ފެން ބޮޑު ވެގެން ހޮހޮޅައިގެ ތެރޭގައި ވައި ދައުރުވުމަށް ހުރަސް އެޅިއްޖެނަމަ، އެ ކުދިންނަށް އޮކްސިޖަން ނުލިބިދާނެ ކަމުގެ ބިރު ވަނީ ހީވެފައި އޮތުމެވެ.\nމިހާރު ކާބޯތަކެއްޗާއި، ބޯފެނާއި، ބޭސް ފޯރުކޮށްދެވިފައިވާ އިރު، އެކުދިން ސަލާމަތް ކުރެވެންދެން އެކުދިން ކައިރީގައި ކަނޑުމަތީ ސިފައިގެން ދެ ޑޮކްޓަރަކު ތިބެން ވަނީ ވޮލަންޓިއާ ކޮށްފަ އެވެ. އަދި އެ ކުދިން ތިބި ސަރަހައްދުގައި ފެންބޮޑުވިޔަ ނުދޭން، ބޮޑެތި ޕަމްޕު ބޭނުން ކޮށްގެން ފެން ހިނދުމުގެ މަސައްކަތް ހިނގަ ހިނގާ އެބައޮތެވެ.\nއެހެން ނަމަވެސް، ހުޅަނގު މޫސުން އަދި ފެށުނީ އެވެ. މި މޫސުމުގައި ބޯކޮށް ވާރޭވެހުމުގެ ފުރުސަތު ބޮޑެވެ. އެހެން ވެއްޖެނަމަ، ފެން ހިންދޭ ވަރަށް ވުރެ އަވަހަށް ހޮހޮޅައިގެ ތެރޭގައި ފެންބޮޑުވެދާނެ ކަމުގެ ބިރު އެބަ އޮތެވެ.\nހޮހޮޅައިގެ ތެރެއިން ފެންހިންދުމުގެ މަސައްކަތް ކުރަނީ. -- ފޮޓޯ: ރޮއިޓާސް\nހޮހޮޅައިގެ ތެރޭގައި ދިމާވެދާނެ ނުރައްކާތައް\nތާށިވެފައިތިބި ކުދިންގެ ތެރޭގައި 11 އަހަރާއި 16 އަހަރާއި ދެމެދުގެ 12 ކުޅުންތެރިންނާއި އެކުދިންގެ 25 އަހަރުގެ ކޯޗު ހިމެނޭއިރު، އެ ޓީމު މިހާރު ތިބީ ހޮހޮޅައިގެ ތެރޭގައި ވަށައިގެން ފެން ހެދިފައިވާ އުސް ފަރުބަދަ ކޮޅެއްގެ މަތީގަ އެވެ. އެހާ އަޑީގައި ޖައްވު ވަރަށް ފިނިވާނެތީ، ހައިޕޮތާމިއާގެ ރިސްކު ވަރަށް ބޮޑެވެ.\nއެ ކުދިން ސަލާމަތް ކުރުމުގައި ހަރަކާތްތެރިވާ އެތަކެއް ހާސް މީހުންނަށް ކެއުން ތައްޔާރުކުރަނީ ވޮލަންޓިއަރުން. --\nއަދި ތިބި ތަނުގެ ގޮތުން ބޯ މައްޗަށް ހިލަ ގަނޑެއް ވެއްޓުމުގެ ބިރުވެސް އޮތް އިރު، އެ ކުދިންގެ ސަލާމަތަށް އެންމެ ބޮޑު ބިރެއް ކުރިމަތިވާނީ ފެންގަނޑު އިތުރަށް ބޮޑުވެއްޖެ ނަމަ އެވެ. ހޮހޮޅައިގެ އިތުރު ސަރަހައްދުތަކެއްގައި ފެން ބޮޑުވެއްޖެނަމަ، ވައި ދައުރުވުން ހުއްޓި އެ ކުދިން ތިބި ހިސާބަށް އޮކްސިޖަން ފޯރުމަށް ހުރަސްތަކެއް ކުރިމަތިވާނެ އެވެ.\nއެކުދިންނަށް ފޯރުކޮށްދެވޭ އެހީ\nއެތަކެއް ދުވަހަށް ބޭނުންވާ ވަރަށް މިހާރު ވެސް ކާބޯތަކެއްޗާއި، ބޯފެނާއި، ބޭހުގެ އިތުރުން ސިފައިން އާންމުކޮށް ބޭނުންކުރާ ހައިކެލަރީ ޖެލްގެ އިތުރުން ޕެރެސެޓަމޯލް ވެސް ވަނީ ފޯރުކޮށްދެވިފަ އެވެ. އަދި ކުރިއަށްއޮތް ހަތަރު މަސް ދުވަހަށް ވާ ވަރަށް ސާމާނު ފޯރުކޮށްދިނުމުގެ މަސައްކަތް ދަނީ ކުރަމުންނެވެ.\nމާބޮޑު ޒަހަމްތަކެއް އެކުދިންނަށް އަދި މިހާތަނަށް ލިބިފައި ނުވާތީ، ޑައިވަރުން މިހާރު ދަނީ އެކުދިންނަށް ޑައިވް ކުރަން ދަސްކޮށްދެމުންނެވެ. އެކުދިން ކައިރީގައި 24 ގަޑިއިރު ޑޮކްޓަރަކާއި ނަރުހެއް ތިބުމުގެ އިންތިޒާމް ވެސް ވަނީ ހަމަޖައްސާފަ އެވެ. އެތަކެއް ސަތޭކަ ވައި ފުޅިތަކާއެކު ޑައިވަރުންގެ ޓީމުން ވަނީ ހޮހޮޅައިގެ ވަކި ހިސާބެއްގައި މަރުކަޒެއް ވެސް ގާއިމުކޮށްފަ އެވެ.\nއެ ކުދިން ސަލާމާތް ކުރުމުގައި ހަރަކާތްތެރިވާ ޑައިވަރުންތަކެއް އެ ކުދިންނަށް ބޭނުންވާ ސާމާނުތައް ހިފައިގެން. --\nނަފްސާނީ ގޮތުން ކުދިންނަށް ކޮށްފާނެ އަސަރު\nނަފްސާނީ ގޮތުން އެންމެ ބޮޑަށް އަސަރު ކުރާނީ ކަނު އަނދިރީގައި އެ ހާ ގިނަ ދުވަހު ތިބެންޖެހުން ކަމަށް ތަޖުރިބާކާރުން ބުނެ އެވެ. އެހެން ކަމުން، ގިނަ އަދަދެއްގެ ޓޯޗު ފަދަ އަލި ކުރެވޭނެ އާލާތްތައް އެ ކުދިންނަށް ވަނީ ފޯރުކޮށްދެވިފަ އެވެ. އަދި އެކުދިންނާ އެކު އަބަދުވެސް ބަޔަކު ތިބޭނެ އެވެ. މިހާރު ކަމާބެހޭ ފަރާތްތަކުން ދަނީ އެ ކުދިން ތިބި ސަރަހައްދާ ހަމައަށް ކަރަންޓާއި ފޯނު ލައިނެއް އެޅުމުގެ މަސައްކަތް ވެސް ކުރަމުންނެވެ.\nހޮހޮޅައިގެ ތެރޭގައި ތާށިވި ފުޓުބޯޅަ ޓީމު އެކުގައި ހޮހޮޅައަށް ވަނުމުގެ ކުރިން --\nކޮންމެ ގޮތަކަށް އެ ކުދިން ސަލާމަތް ކުރަން ރެސްކިއު ޓީމްތަކުން ނިންމި ނަމަވެސް، އެ ފަދަ ނުރައްކަލާ ކުރިމަތިލުމުގެ ކުރިން، އެ ކުދިންގެ އާއިލާތަކާއި ވާހަކަ ދައްކާލެވޭ ގޮތް ވެއްޖެ ނަމަ، އެކުދިންނަށް އިތުރު ހިތްވަރެއް ލިބޭނެ އެވެ. އެއީ ތަޖުރިބާކާރުން ލަފާދީފައިވާ ގޮތެވެ. -- އަވަސް\nތައިލެންޑް ޓީމު ހޮހަޅައިން ސަލާމަތްކުރި ޖެހިލުން ކުޑަ ބަތަލުން


Riyaasee inthihaabugai beyru quamuthakugai vote laa gadithah...\nރިޔާސީ އިންތިހާބުގައި ބޭރު ގައުމުތަކުގައި ވޯޓުލާ ގަޑިތައް އިއުލާންކޮށްފި\nއިންޑިއާ އަދި ސްރީލަންކާގައި 08:30 އިން 16:30 އަށް\nއިނގިރޭސިވިލާތުގައި 09:30 އިން 17:30 އަށް\nމެލޭޝިއާގައި 11:00 އިން 19:00 އަށް\nކ. މާލެ9ސެޕްޓެންބަރ 2018 | އާދީއްތަ 22:18 3,142\nއިންތިހާބެއްގައި ވޯޓުލާ ނިމުމުން ވޯޓު ގުނުމުގެ މަސައްކަތް ކުރަނީ - ރާއްޖެ އެމްވީ\nމިމަހުގެ 23 ވަނަ ދުވަހު ބާއްވާ ރިޔާސީ އިންތިހާބުގައި ރާއްޖެއިން ބޭރުގައި ބަހައްޓާ ވޯޓު ފޮށިތަކަށް ވޯޓު ލާން ހުޅުވާލާނެ ގަޑިތައް އިލެކްޝަންސް ކޮމިޝަން (އީސީ) އިން އިއުލާނުކޮށްފިއެވެ.\nއާދިއްތަ ދުވަހު އިލެކްޝަންސް ކޮމިޝަނުން ކޮށްފައިވާ އިއުލާނެއްގައި ބުނެފައިވާ ގޮތުގައި އިންޑިއާ އަދި ސްރީލަންކާގައި ވޯޓުލާން ފަށާނީ އެގައުމުތަކުގެ ގަޑިން ހެނދުނު 08:30 ގައި ކަަމަށެވެ. އަދި ވޯޓު ފޮށި ބަންދު ކުރާނީ ހަވީރު 16:30ގައި ކަމަށެވެ.\nއިނގިރޭސިވިލާތުގައި ވޯޓުލާން ފަށާނީ އެގައުމުގެ ގަޑިން ހެނދުނު 09:30 ގައެވެ. އަދި ވޯޓު ފޮށި ބަންދު ކުރާނީ އެގަމުގެ ގަޑިން 17:30 ގައެވެ. މީގެއިތުރުން މޭލޭޝިއާގައި ވޯޓުލާން ފަށާނީ އެގައުމުގެ ގަޑިން 11:00 ގައެވެ. އަދި ވޯޓު ފޮށި ބަންދުކުރާނީ 19:00 ގައެވެ.\nމިއަހަރުގެ ރިޔާސީ އިންތިހާބުގައި ވޯޓު ފޮށި ބަހައްޓަން ނިންމާފައިވަނީ އެ ހަތަރު ގައުމުގައި އެކަންޏެވެ. ސްރީލަންކާގައި ދެ ވޯޓު ފޮއްޓެއް ބެހެއްޓުމަށް ނިންމާފައިވާއިރު އަނެއް ތިން ގައުމުގައި ބަހައްޓަނީ އެންމެ ވޯޓް ފޮއްޓެކެވެ. އެހެންކަމުން މިފަހަރު ރިޔާސީ އިންތިހާބުގައި ރާއްޖޭން ބޭރުގައި ޖުމްލަ 05 ވޯޓު ފޮށި ބެހެއްޓޭނެ ކަމަށް އިލެކްޝަންސް ކޮމިޝަނުން ބުނެއެވެ.


PG ge hiyy hama nujehun, mahsala beyrukohlli gaazeege mahsala JSC ah – Iru\nޕީޖީގެ ހިތްހަމަނުޖެހުން, މައްސަލަ ބޭރުކޮށްލި ގާޒީގެ މައްސަލަ ޖޭއެސްސީ އަށް\nއަދީބުގެ މައްޗަށް އުފުލާފައިވާ ހަތް ދައުވާއެއް މައްސަލަ ބާތިލުކުރި ކްރިމިނަލް ކޯޓުގެ ގާޒީ އިސްމާއިލް ރަޝީދުގެ މައްސަލަ ޖުޑީޝަލް ސަރވިސް ކޮމިޝަނަށް ހުށަހެޅުމަށް ނިންމާފައިވާ ކަމަށް ޕްރޮސިކިއުޓަރ ޖެނެރަލް ހުސައިން ޝަމީމް ވިދާޅުވެއްޖެއެވެ.\nއަދީބުގެ މައްޗަށް އުފުލާފައިވާ ދައުވާތައް ކްރިމިނަލް ކޯޓުން ބާތިލް ކުރުމާއި ގުޅިގެން ބޭއްވި ނޫސްވެރިންގެ ބައްދަލުވުމެއްގައި ޕީޖީ ޝަމީމް ވަނީ، މައްސަލަ ބެއްލެވި ގާޒީ އިސްމާއިލް ރަޝީދުގެ ނިންމެވުމާމެދު ހިތްހަމަޖެހިވަޑައި ނުގަންނަވާ ކަމަށް ވިދާޅުވެފައެވެ. އަދި މައްސަލަ ސާބިތު ކުރި ސަބަބެއް އަދި ހަވާލާދިން ގާނޫނުގެ މާއްދާއެއް ހުކުމުގައި ބަޔާންކޮށްފައި ނުވާ ކަމަށް ވެސް ޝަމީމް ވިދާޅުވިއެވެ.\nކްރިމިނަލް ކޯޓުގައި ބޭއްވި އަޑުއެހުމުގައި، ދައުވާތައް ބާތިލް ކުރި ސަބަބުތަކުގެ ތެރޭގައި އަދީބާއެކު ދައުލަތުން ވެފައިވާ އިއުތިރާފުގެ އެއްބަސްވުމުގެ ސައްހަކަން ހިމެނެއެވެ. އެގޮތުން، އެއީ އަދީބު ލައްވާ މަޖުބޫރުން ސޮއިކުރުވި އެއްބަސްވުމެއް ކަމަށް ގާޒީ ވަނީ ނިންމަވާފައެވެ. އަދި ގާޒީ މިހެން ނިންމެވީ އަދީބު އެހެން ވިދާޅުވެގެން ނޫން ކަމަށް ޝަމީމް ވިދާޅުވިއެވެ.\nގާޒީ އިސްމާއިލް ރަޝީދު މި މައްސަލައިގައި އަމަލު ކުރެއްވި ރަނގަޅަށްތޯ ނުވަތަ ނޫންތޯ ނިންމަވާނީ ޖޭއެސްސީން ކަމަށް ޝަމީމް ވިދާޅުވިއެވެ. އަދި ކުރިއަށް އޮތް ތަނުގައި ވެސް، ހުކުމަކާއި ގުޅިގެން މައްސަލައެއް ހިމެނޭ ކަމަށް ގަބޫލުކުރެވޭނަމަ، ވަކި ގާޒީއަކަށް ބެލުމެއް ނެތި އެ މައްސަލަތައް ހުށައަޅުއްވާނެ ކަމަށް ޕީޖީ ވިދާޅުވިއެވެ.


ނާސާގެ މަސްއޫލުވެރިން ސްޕިރިޓްއިން އެންމެފުރަތަމަ ފޮނުވި ފޮޓޯ ބަލަނީ. | ޓެކްނޮލޮޖީ | ޢިލްމު\nBack ކަވާސާ ޢިލްމު ޢިލްމުގެ ބައިތައް ޓެކްނޮލޮޖީ ނާސާގެ މަސްއޫލުވެރިން ސްޕިރިޓްއިން އެންމެފުރަތަމަ ފޮނުވި ފޮޓޯ ބަލަނީ.\n05 ޖަނަވަރީ 2004\nދުނިޔެއާއި އެންމެކައިރި ޕްލެނެޓްކަމުގައިވާ މާރސްގެ ކަންތައްތައް ދިރާސާކުރުމަށް އެމެރިކާގެ ނާސާއިން، ފޮނުވި އުޅަނދު '' ސްޕިރިޓް'' ( ރޫޙު ) ކާމިޔާބުކަމާއިއެކު، މާސްގައި ޖެއްސުމަށްފަހު، އެތާގެ ފޮޓޯތައް ބިމަށް ފޮނުވައިފިއެވެ.\nއެންމެ ފުރަތަމަ ފޮނުވި ފޮޓޯއިން ދައްކައިދެނީ، ސްޕިރިޓްގެ ބަޔަކާއި، މާރސްގެ އުފުޤާއި، މިއުޅަނދު ތިރިކުރި ތަނުގެ ބައެކެވެ. ފޮޓޯ ނެގިފައިހުރީ ކަޅާއި ހުދުންނެވެ.\nމާރސްގެ ޖައްވުގެ ފަށަލަ ކަޑައްތުކުރުމަށްފަހު، މިއުޅަނދު ތިރިކުރީ، ޖޯސެފް ނަމަކަށްކިޔާ ވަރަށް ބޮޑު ތިރިބިންގަނޑެއް ނުވަތަ ވަޅުގަނޑަކަށެވެ. ބޮޑުމިނުގައި، 7500 އަކަކިލޯމީޓަރު ހުންނަ މިތަނަކީ، ކުރިން، ފެންގަނޑެއް އޮތްތަނެއްކަމަށް ބެލެވެއެވެ. މާރސް އިން ސްޕިރިޓްގެ އިޝާރާތްލިބުމާއިއެކު، މިމަޝްރޫޢުގެ ބައިވެރިން، އުފާފާޅުކޮށް އަތްތިލަ ބަޑަހަމުން ގެންދިޔައެވެ. ކެލިފޯރނިޔާގައި ހުންނަ، ނާސާގެ މަރުކަޒުގައި ، ނާސާގެ ރައީސް ޝޯން އޯކޭފް ވެސް ހުންނެވިއެވެ. މިބޮޑު ކާމިޔާބަށްޓަކައި، އޭނާ، ސްޕިރިޓް މަޝްރޫޢުގެ މެންބަރުންނަށް މަރުޙަބާ ވިދާޅުވިއެވެ. '' މިއީ ނާސާއަށް ވަރަށް ފާހަގަކޮށްލެވޭ، ޚާއްޞަރެޔެކެވެ. އަޅުގަނޑުމެންނަށް އަނެއްކާވެސް އަޅުގަނޑުމެންގެ މަޤާމު މިއޮތީ އަނބުރާ\nގެނެވިފައެވެ.'' އޭނާ ވިދާޅުވިއެވެ.\nމީގެ ކުރިން، 1998އާއި 1999 ގައި ، ނާސާއިން މާރސްއަށް ފޮނުވި ދެއުޅަނދެއްވަނީ ގެއްލިފައެވެ. މަސްއޫލުވެރިން ވިދާޅުވާ ގޮތުގައި، މާރސްގެ ކަންތައްތައް ދިރާސާ ކުރުމަށް މިހާތަނަށް ކުރެވިފައިވާ، ޖައްވީ ދަތުރުތަކުގެ ދެބައިކުޅަ އެއްބަޔަށްވުރެ ގިނަ ދަތުރުތައްވަނީ ނާކާމިޔާބުވެފައެވެ. އެގޮތުން، ދާދި ފަހުން، ޔޫރަޕުން ' ރަތް ޕްލެނެޓްގެ ނަމުން މަޝްހޫރުވެފައިވާ މިޕްލެނެޓަށް ފޮނުވި އުޅަނދަށް ވީނުވީއެއް އަދިވެސް ވަނީ ނޭނގިފައެވެ. އެހެން ކަމުން، މިއީ ނާސާއަށް މިދާއިރާގައި ލިބުނު ވަރަށް ބޮޑު ކާމިޔާބެއްކަމުގައި ބެލެވެއެވެ.\nމާރސްއަށް ތިރިކުރުމުގެ މަރުޙަލާތައް\nމާރސްގެ ޖައްވީ ފަށަލައަށް ވަނުމުގެ ކުރިން، އޭތި އުފުލާ، މައި އުޅަނދުން ސްޕްރިޓް ކާމިޔާބުކަމާއިއެކު ވަކިވިއެވެ. މިހާ ހިސާބަށް ސްޕިރިޓްއަށް ދެވުނީ،7މަސްދުވަހު ދަތުރުކޮށްގެން، ބިމާއި މާރސްއާއި ދެމެދު 487 މިލިޔަން ކިލޯމީޓަރ ކަޑައްތުކުރުމަށްފަހުގައެވެ. މާރސްގައި ޖެއްސުމުގެ6މިނެޓްކުރިން، ބިމުގައި ޖެހުމުން އެއަށް އަންނާނެ ލޮޅުންތައް ކުޑަކުރުމަށްޓަކައި، އޭގެ ވައިކުޑައާއި ، ވައިކޮތަޅުތައް މަސައްކަތްކުރަން ފެއްޓިއެވެ. އަދި، އުޅަނދުގެ ތިރީބައިގައިވާ، ބިންމަތީގައި އޭތި ސާބިތުކަމާއިއެކު ބެހެއްޓުމަށް ބޭނުންވާ ބައިތައް ވެސް މަސައްކަތް ކުރަން ފެއްޓިއެވެ. ބިމުގައި ޖެއްސުމަށް ދެމިނެޓަށް ވުމުން، މިކުޑަ އުޅަނދު ، އޭގެ ވައިކުޑަ ހުޅުވާލިއެވެ. އޭގެ 20 ސިކުންތުފަހުން، އެއިން ވަކިވާން ޖެހޭ ބަޔެއް، ބަރާބަރަށް ވަކިވިއެވެ. އެއީ މާރސްގެ ބިންގަނޑަށްވުރެ 15 މީޓަރު މަތީގައި ވަނިކޮށެވެ. ދެން ބިމަށް ތިރިވެ، ސްޕިރިޓް ބިމުގައި ރަނގަޅަށް ހަރުލުމާއިހަމައަށް، ގާތްގަނޑަކަށް، ކިލޯމީޓަރެއްގެ ދުރުމިނަށް، 15 ވަރަކަށް ފަހަރު ބިންމަތީގައި ފުރޮޅުނެވެ.\nމާރސްގައި އެއްވެސް ޒަމާނެއްގައި ދިރުމެއް ހުރިތޯ ބެލުމަށްޓަކައި، ފެނުގެ އެއްވެސް އަސަރެއްވޭތޯ ސްޕިރިޓްއިން ބަލާނެއެވެ. މިކަމަށްޓަކައި، ބޭނުންކުރުމަށް ތަރައްޤީކުރެވިފައިވާ ޚާއްޞަ ސާމާނުތައް އޭގައި ވެއެވެ. ނާސާގެ މިމަޝްރޫޢަށް، 820 މިލިއަން ޑޮލަރު ޚަރަދުވާނެއެވެ. އަދި ފުރަތަމަ ފަހަރަށް ،މުޅިން އާވަސީލަތްތަކެއް ބޭނުންކުރެވޭ މިޝްރޫޢުގައި، 250 ޢިލްމުވެރިން ބައިވެރިވެ ވަޑައިގަންނަވައެވެ. މި އުޅަނދާއި އެއްގޮތަށް ނާސާއިން ތައްޔާރުކޮށްފައިވާ އެހެން އުޅަނދެއްކަމުގައިވާ ، ''އޮޕޯޗުނިޓީ'' ( ފުރުޞަތު) ، ހަމަ މާސްގެ ކަންތައްތައް ދިރާސާކުރުމަށް، މިޖެނުއަރީމަހުގެ5ވަނަ ދުވަހު، މާސްގެ އަނެއް ފަޅިއަށް ތިރިކުރާނެކަމަށް ވަނީ ބެލެވިފައެވެ.\nމަޢްލޫމާތު : އަލްޖަޒީރާ . ނެޓް


ޓީޖެޓީގެ އަލިފާނުގެ ހާދިސާގައި ފިހުނު އެކަކު އިތުރު ފަރުވާއަށް ބޭރަށް ޓީޖެޓީގެ އަލިފާނުގެ ހާދިސާގައި ފިހުނު އެކަކު އިތުރު ފަރުވާއަށް ބޭރަށް\nޓީޖެޓީގެ އަލިފާނުގެ ހާދިސާގައި ފިހުނު އެކަކު އިތުރު ފަރުވާއަށް ބޭރަށް\n30 ސެޕްޓެމްބަރު 2019 މާލެ، ޓީ-ޖެޓީ ސަރަޙައްދުގައި ހުރި ތެޔޮ ބައުޒަރުތަކެއްގައި އަލިފާން ރޯވުން - ފޮޓޯ: މުޙައްމަދު ވަޙީދު / ޕީއެސްއެމް ނިއުސް\nމިދިޔަ މަހުގެ 30 ވަނަދުވަހު ލޯންޗެއްގައި ރޯވެ ޓީ ޖެޓީ ސަރަހައްދުގައި ހިނގި އަލިފާނުގެ ހާދިސާގައި އެންމެ ބޮޑަށް ފިހުނު މީހާ އިތުރު ފަރުވާއަށް ރާއްޖެއިން ބޭރަށް ފުރުވާލައިފިއެވެ.\nއައިޖީއެމްއެޗުން ބުނީ އިތުރު ފަރުވާއަށް ރާއްޖެއިން ބޭރަށް ފުރުވާލީ އަލިފާނުގެ ހާދިސާގައި ހަށިގަނޑުގެ 60 އިންސައްތަ ފިހި އައިސީޔޫގައި ފަރުވާ ހޯދަމުންދިޔަ މީހާކަމަށެވެ. އަދި މިމީހާ އިއްޔެގެ ވަގުތެއްގައި ފުރުވާލީ ހޮސްޕިޓަލުން އެދިގެންކަމަށާއި އެހެންނަމަވެސް އެމީހާގެ ހާލު ސީރިއަސް ނޫންކަމަށް އައިޖީއެމްއެޗުން ބުނެއެވެ.\nމީގެއިތުރުން މި ޙާދިސާގައި ފިހި ފަރުވާ ހޯދަމުން އަންނަ އިތުރު ދެމީހަކުންވެސް އިތުރު ފަރުވާއަށް ރާއްޖެއިން ބޭރަށް ފުރުވާލުމުގެ މަސައްކަތް ކުރަމުން އަންނަކަމަށާއި އެމީހުންގެ ހާލުވެސް ރަގަޅުކަމަށް އައިޖީއެމްއެޗުން ބުނެއެވެ. މި ދެމީހުން ރާއްޖެއިން ބޭރަށް ފޮނުވާލަނީ އަމިއްލައަށް އެދިގެންކަމަށާއި މި އެންމެންވެސް އިތުރު ފަރުވާއަށް ރާއްޖެއިން ބޭރަށް ފޮނުވަނީ އާސަންދައިގެ އެހީގެ ދަށުންކަމަށްވެސް އައިޖީއެމްއެޗުން ބުނެއެވެ.\n30 ސެޕްޓެމްބަރު 2019 މާލެ، ޓީ-ޖެޓީ ސަރަޙައްދުގައި ހިނގި އަލިފާނުގެ ހާދިސާގައި އެނދި ލޯންޗް ފަޅުތެރެއިން ނަގަނީ / ފޮޓޯ: ޕޮލިސް މީޑިއާ\nޓީ ޖެޓީގައި އޮތް ލޯންޗެއްގައި ރޯވެ ހިނގި އަލިފާނުގެ ހާދިސާގައި އެ ލޯންޗްގައި ތިބި ހަތަރު ދިވެއްސަކު ފިހި މީގެ ތެރެއިން2މީހަކުގެ ހަށިގަނޑު 50 އިންސައްތަ ވަނީ ފިހިފައެވެ. އަދި ލޯންޗު ކައިރީގައި އޮތް މުދާ އުފުލާ ދޯންޏެއްގައި ތިބި2ބިދޭސީއަކަށް އެކިވަރުގެ އަނިޔާ ލިބި ފަރުވާ ހޯދާފައިވެއެވެ. މީގެއިތުރުން އެ ސަރަހައްދުގައި އޮތް ތެޔޮ ބޯޓެއްގައި ހުރި މީހަކުވެސް ފިހިފައިވެއެވެ.\nމިދިޔަ މަހުގެ 30 ވަނަދުވަހުގެ ހަވީރު ޓީ ޖެޓީގައި ހިނގި އަލިފާނުގެ ހާދިސާގައި އެންމެ ފުރަތަމަ ރޯވެފައިވަނީ އެ ހާދިސާގައި އަނދައިގެން ދިޔަ ލޯންޗުގައެވެ. އަލިފާނުގެ ހާދިސާގައި ރޯވެ އަނދާފައިވަނީ އއ.އަތޮޅުގެ ރަށްތަކަށް ދަތުރުކުރަމުންދާ ފެރީ "ނެވި 3" ނަމަކަށް ކިޔާ ލޯންޗެއްގައެވެ. މިލޯންޗަކީ 60 މީހުންގެ ޖާގައިގެ އުޅަނދެކެވެ.\nއަލިފާނުގެ ހާދިސާގައި 10 ތެޔޮ ބައުޒަރަށް އެކިވަރުގެ ގެއްލުންވެ އޭގެތެރެއިން4ތެޔޮ ބައުޒަރެއް ބޭނުންނުކުރެވޭ ވަރަށް އަނދައިގެން ގޮސްފައިވެއެވެ.